**Svetová**

**Antidopingová**

**Agentúra**

**SVETOVÝ ANTIDOPINGOVÝ KÓDEX**

**MEDZINÁRODNÁ NORMA PRE TESTOVANIE**

**Január 2015**

**Medzinárodná norma pre testovanie a vyšetrovanie**

Medzinárodná norma Svetového antidopingového kódexu pre testovanie a vyšetrovanie (ISTI) je povinnou *medzinárodnou normou*, ktorá bola spracovaná v rámci Svetového antidopingového programu.

Medzinárodná norma pre testovanie (IST) bola po prvýkrát prijatá v roku 2003 a nadobudla účinnosť k 1. januáru 2004. Revidovaná IST bola schválená v roku 2008 a nadobudla účinnosť k 1. januáru 2009; následná revízia IST bola schválená v roku 2011 a nadobudla účinnosť k 1. januáru 2012. Priložená ISTI, premenovaná na Medzinárodnú normu pre testovanie a vyšetrovanie (ISTI), obsahuje revízie ISTI a na Svetovej konferencii o dopingu v športe v Johannesburgu (Južná Afrika) ju schválil Výkonný výbor WADA dňa 15. novembra 2013. Účinnosť nadobudne dňa 1. januára 2015.

Oficiálny text Medzinárodnej normy pre testovanie a vyšetrovanie bude uchovávať *WADA* a bude vydaný v anglickom a francúzskom jazyku. V prípade akéhokoľvek sporu medzi verziou v anglickom a francúzskom jazyku, sa použije verzia v anglickom jazyku.

Vydala:

Svetová antidopingová agentúra

Stock Exchange Tower

800 Place Victoria (Suite 1700)

PO Box 120

Montreal, Quebec

Kanada H4Z 1B7

URL: www.wada-ama.org

Tel: +1 514 904 9232

Fax: +1 514 904 8650

E-mail: code@wada-ama.org

**OBSAH**

**PRVÁ ČASŤ: ÚVOD, USTANOVENIA *KÓDEXU* A DEFINÍCIE .......................................................................... 6**

**1.0 Úvod a rozsah ..................................................................................................................................... 6**

**2.0 Ustanovenia *Kódexu* ........................................................................................................................... 6**

**3.0 Definície a výklad .............................................................................................................................. 20**

**DRUHÁ ČASŤ: NORMY PRE *TESTOVANIE* ................................................................................................. 26**

**4.0 Plánovanie efektívneho t*estovania* ................................................................................................... 26**

4.1 Cieľ 26

4.2 Hodnotenie rizika 26

4.3 Vytvorenie celkového súboru *športovcov* 27

4.4 Stanovenie priorít medzi športmi a/alebo disciplínami 28

4.5 Stanovenie priorít medzi jednotlivými *športovcami* 29

4.6 Stanovenie priorít medzi jednotlivými druhmi *testovania* 31

4.7 Analýza *vzoriek* 32

4.8 Zber informácií o miestach pobytu 32

4.9 Koordinácia s ostatnými *antidopingovými organizáciami* 35

**5.0 Informovanie *športovcov* .................................................................................................................. 36**

5.1 Cieľ 36

5.2 Všeobecné ustanovenia 36

5.3 Požiadavky pred informovaním *športovcov* 36

5.4 Požiadavky na informovanie *športovcov*  37

**6.0 Príprava na odber *vzorky* .................................................................................................................. 40**

6.1 Cieľ 40

6.2 Všeobecné ustanovenia 40

6.3 Požiadavky na prípravu na odber *vzorky* 40

**7.0 Výkon odberu *vzorky* ........................................................................................................................ 41**

7.1 Cieľ 41

7.2 Všeobecné ustanovenia 41

7.3 Požiadavky pred odberom *vzorky* 42

7.4 Požiadavky na odber *vzorky* 42

**8.0 Bezpečnosť/administratíva po vykonaní testu .................................................................................. 44**

8.1 Cieľ 44

8.2 Všeobecné ustanovenia 44

8.3 Požiadavky na bezpečnosť/administratívu po vykonaní testu 44

**9.0 Transport *vzoriek* a dokumentácia .................................................................................................... 44**

9.1 Cieľ 44

9.2 Všeobecné ustanovenia 44

9.3 Požiadavky na prepravu a uchovanie *vzoriek* a dokumentácie 45

**10.0 Vlastníctvo *vzoriek* .......................................................................................................................... 45**

**TRETIA ČASŤ: NORMY PRE ZHROMAŽĎOVANIE INFORMÁCIÍ A VYŠETROVANIE ...................................... 45**

**11.0 Zhromažďovanie, vyhodnocovanie a používanie informácií ............................................................ 45**

11.1 Cieľ 45

11.2 Zhromažďovanie informácií pre boj proti dopingu 46  
11.3 Vyhodnotenie a analýza informácií pre boj proti dopingu 46  
11.4 Výstupy z informácií 46

**12.0 Vyšetrovanie ..................................................................................................................... 47**  
12.1 Cieľ 47  
12.2 Vyšetrovane *atypických nálezov* a *nepriaznivých nálezov v pase* 47  
12.3 Vyšetrovanie ostatných možných porušení antidopingových pravidiel 48  
12.4 Výstupy z vyšetrovania 49

**ŠTVRTÁ ČASŤ: PRÍLOHY .......................................................................................................................... 50**

**Príloha A - Vyšetrovanie možného porušenia povinností ........................................................................ 50**

A.1 Cieľ 50

A.2 Rozsah 50

A.3 Zodpovednosť 50

A.4 Požiadavky 50

**Príloha B - Úpravy pre *športovcov* so zdravotným postihnutím ............................................................... 52**

B.1 Cieľ 52

B.2 Rozsah 52

B.3 Zodpovednosť 52

B.4 Požiadavky 52

**Príloha C - Úpravy pre *neplnoletých športovcov*........................................................................................54**

C.1 Cieľ 54

C.2 Rozsah 54

C.3 Zodpovednosť 54

C.4 Požiadavky 54

**Príloha D - Odber *vzoriek* moču ...............................................................................................................56**

D.1 Cieľ 56

D.2 Rozsah 56

D.3 Zodpovednosť 56

D.4 Požiadavky 56

**Príloha E - Odber *vzoriek* krvi .................................................................................................................. 59**

E.1 Cieľ 59

E.2 Rozsah 59

E.3 Zodpovednosť 59

E.4 Požiadavky 60

**Príloha F - *Vzorky* moču – Nedostatočné množstvo ................................................................................. 62**

F.1 Cieľ 62

F.2 Rozsah 62

F.3 Zodpovednosť 62

F.4 Požiadavky 62

**Príloha G - *Vzorky* moču, ktoré nespĺňajú požiadavku na vyhovujúcu špecifickú hmotnosť pre analýzu.................................................................................................................................................... 64**

G.1 Cieľ 64

G.2 Rozsah 64

G.3 Zodpovednosť 64

G.4 Požiadavky 64

**Príloha H - Požiadavky na personál pre odber *vzorky*.............................................................................. 66**

H.1 Cieľ 66

H.2 Rozsah 66

H.3 Zodpovednosť 66

H.4 Požiadavky – kvalifikácia a školenie 66

H.5 Požiadavky – akreditácia, obnovenie akreditácie a poverovanie 67

**Príloha I – Požiadavky v článku 2.4 *Kódexu* na poskytovanie informácií o miestach pobytu .................... 68**

I.1 Úvod 68

I.2 Zaradenie a vyradenie z *Registra pre testovanie* 69

I.3 Požiadavky na podávanie oznámení informácií o miestach pobytu 71

I.4 Dostupnosť na *testovanie* 74

I.5 Nakladanie s výsledkami 76

I.6 Povinnosti týkajúce sa poskytovania informácií o miestach pobytu 79

**Príloha J – *Testovanie počas súťaže* ........................................................................................................ 81**

**PRVÁ ČASŤ: ÚVOD, USTANOVENIA *KÓDEXU* A  DEFINÍCIE**

# 1.0 Úvod a rozsah

Medzinárodná norma pre testovanie a vyšetrovanie je povinnou *medzinárodnou normou*, ktorá bola spracovaná v rámci *Svetového antidopingového programu.*

Prvým účelom Medzinárodnej normy pre testovanie a vyšetrovanie je naplánovať inteligentné a efektívne *testovanie*, *počas súťaže* ako aj *mimo súťaže* a zachovať celistvosť a identitu vyzbieraných *vzoriek* od okamihu, kedy sa *testovanie* oznámi *športovcovi* až po doručenie *vzoriek* do laboratória na analýzu. Na účely dosiahnutia tohto cieľa, Medzinárodná norma pre testovanie a vyšetrovanie (vrátane jej príloh) stanovuje povinné normy pre plánovanie distribúcie testov (vrátane zberu a použitia informácií o pobyte *športovcov*), informovanie *športovcov*, prípravu a realizáciu odberu *vzorky*, zabezpečenie/administráciu *vzoriek* a dokumentáciu po vykonaní testu a prepravu *vzoriek* do laboratória na analýzu.

Druhým účelom Medzinárodnej normy pre testovanie a vyšetrovanie je ustanoviť povinné normy pre efektívny zber, hodnotenie a používanie informácií pre boj proti dopingu a pre efektívnu a účinnú realizáciu vyšetrovania možných porušení antidopingových pravidiel.

Podobne ako *Kódex*, Medzinárodná norma pre testovanie a vyšetrovanie bola spracovaná s ohľadom na princípy rešpektovania ľudských práv, proporcionality a ostatné platné právne princípy. Z tohto pohľadu sa bude vykladať a aplikovať.

Termíny z *Kódexu* použité v tejto *medzinárodnej norme* sú uvedené kurzívou. Termíny, ktoré sú zadefinované v tejto *medzinárodnej norme* sú podčiarknuté.

# 2.0 Ustanovenia *Kódexu*

Nasledujúce články *Kódexu* 2015 sa priamo vzťahujú na Medzinárodnú normu pre testovanie a vyšetrovanie.

**Článok 2 *Kódexu* Porušenie antidopingových pravidiel**

Nasledujúce prípady predstavujú porušenie antidopingových pravidiel:

2.1 Prítomnosť *zakázanej látky* alebo jej *metabolitov* alebo *markerov* vo *vzorke športovca*

…

2.2 *Použitie* alebo *pokus o použitie zakázanej látky* alebo *zakázanej metódy športovcom*

…

2.3 Vyhýbanie sa, odmietnutie alebo nepodrobenie sa odberu *vzorky*

…

Vyhýbanie sa, odmietnutie alebo nepodrobenie sa odberu *vzorky* bez udania presvedčivého dôvodu po prevzatí výzvy, ktorá vychádza z príslušných antidopingových pravidiel.

[*Poznámka k článku 2.3: Napríklad, porušením antidopingových pravidiel „vyhýbania sa odberu vzorky“ by bolo, ak by sa zistilo, že športovec sa úmyselne vyhýbal komisárovi dopingovej kontroly, aby sa vyhol prevzatiu výzvy alebo testovaniu. Porušením pravidla „nepodrobením sa odberu vzorky“ môže byť buď úmyselné alebo nedbanlivé konanie športovca pričom „vyhýbanie“ alebo „odmietnutie“ odberu vzorky predpokladá úmyselné konanie zo strany športovca*.]

2.4 Neposkytnutie informácií o miestach pobytu športovca

Akákoľvek kombinácia troch nezastihnutí na testovanie a/alebo neposkytnutí informácií o miestach svojho pobytu športovcom v Registri pre testovanie tak, ako sú definované v Medzinárodnej norme pre testovanie a vyšetrovanie počas obdobia 12 mesiacov.

2.5 Falšovanie alebo pokus o  falšovanie počas ktorejkoľvek časti dopingovej kontroly

Konanie, ktoré narušuje proces dopingovej kontroly, ale ktoré inak nie je zahrnuté do definície zakázaných metód. Falšovanie zahŕňa, bez obmedzenia, úmyselné zasahovanie alebo pokus o zasahovanie do práce komisára dopingovej kontroly, poskytnutie falošných informácií antidopingovej organizácii, zastrašovanie alebo pokus o zastrašovanie potenciálneho svedka.

[*Poznámka k článku 2.5: Tento článok by napríklad zakazoval zmenu identifikačných čísel na formulári dopingovej kontroly počas testovania, rozbitie nádoby B v čase analýzy vzorky B alebo pozmeňovanie vzorky pridaním cudzej látky.*

*Útočné správanie voči komisárovi dopingovej kontroly alebo inej osobe podieľajúcej sa na dopingovej kontrole, ktoré inak nezakladá falšovanie, sa bude riešiť v rámci disciplinárnych pravidiel športových organizácií.]*

*2.6 Držba zakázanej látky* alebo *zakázanej metódy*

…

2.7 Obchodovanie alebo pokus o obchodovanie s akoukoľvek zakázanou látkou alebo zakázanou metódou

*2.8* Podanie *alebo* pokus o podanie *akejkoľvek* zakázanej látky *alebo* zakázanej metódy ktorémukoľvek *športovcovi počas súťaže*, alebo podanie alebo pokus o podanie akejkoľvek *zakázanej látky* alebo *zakázanej metódy*, ktorémukoľvek *športovcovi* v období *mimo súťaže*.

2.9 Spoluúčasť

Asistovanie, povzbudzovanie, pomáhanie, navádzanie, pripravovanie, zakrývanie alebo akýkoľvek iný typ úmyselnej spoluúčasti zahŕňajúci porušenie antidopingových pravidiel, pokus o porušenie antidopingových pravidiel alebo porušenie článku 10.12.1 inou osobou.

*2.10* Zakázané združovanie

Združovanie športovca alebo inej osoby podliehajúcej právomoci antidopingovej organizácie v profesionálnom rozsahu alebo rozsahu týkajúcom sa športu s akoukoľvek sprievodnou osobou športovca, ktorá:

2.10.1 ak podlieha právomoci antidopingovej organizácie, je v období zákazu činnosti; alebo

2.10.2 ak nepodlieha právomoci antidopingovej organizácie a keď zákaz činnosti nebol riešený v procese nakladania s výsledkami podľa Kódexu, bola odsúdená alebo uznaná v trestnom, disciplinárnom alebo profesijnom konaní vo veci zapojenia sa do konania, ktoré by znamenalo porušenie antidopingových pravidiel, ak sa pravidlá v súlade s Kódexom vzťahujú na takúto osobu. Status diskvalifikácie takejto osoby bude platiť na obdobie dlhšie z uvedených, buď na šesť rokov od trestného, profesijného alebo disciplinárneho rozhodnutia, alebo na obdobie trvania trestnej, disciplinárnej alebo profesijnej sankcie, ktorá bola uložená; alebo

2.10.3 slúži ako popredná osoba alebo sprostredkovateľ pre jednotlivca, popísaný v článku 2.10.1 alebo 2.10.2.

**Článok 5 Kódexu *Testovanie* a vyšetrovanie**

*5.1* Účel *testovania* a vyšetrovania

Testovanie a vyšetrovanie sa majú realizovať len pre antidopingové účely.

5.1.1 Testovanie sa realizuje s cieľom získania analytického dôkazu s ohľadom na športovcovo dodržiavanie (alebo nedodržiavanie) prísneho zákazu prítomnosti/použitia zakázanej látky alebo zakázanej metódy stanoveného v Kódexe.

5.1.2 Vyšetrovanie sa má vykonať:

(a) vo vzťahu k atypickým nálezom a nepriaznivým nálezom v pase v súlade s článkami 7.4 a 7.5, zhromažďovaním informácií alebo dôkazov (vrátane predovšetkým analytických dôkazov), aby bolo možné určiť, či došlo k porušeniu antidopingových pravidiel podľa článku 2.1 a/alebo článku 2.2; a

(b) vo vzťahu k iným náznakom potenciálneho porušenia antidopingových pravidiel, v súlade s článkami 7.6 a 7.7, zhromažďovaním informácií alebo dôkazov (vrátane najmä neanalytických dôkazov), aby bolo možné určiť, či došlo k porušeniu antidopingových pravidiel podľa ktoréhokoľvek z článkov 2.2 až 2.10.

5.2 Rozsah testovania

Ktorákoľvek *antidopingová organizácia* s právomocou vykonávať *testovanie športovca* ho môže požiadať, aby poskytol *vzorku*, kedykoľvek a kdekoľvek. V závislosti od obmedzení právomoci vykonávať *testovanie* na *podujatiach,* uvedených v článku 5.3:

5.2.1 Každá národná antidopingová organizácia má právomoc vykonávať testovanie, počas súťaže a  mimo súťaže, športovcov, ktorí sú štátnymi príslušníkmi, obyvateľmi, držiteľmi licencií alebo členmi športových organizácií danej krajiny, alebo ktorí sú prítomní v krajine danej národnej antidopingovej organizácie.

5.2.2 Každá medzinárodná federácia má právomoc vykonávať testovanie, počas súťaže a mimo súťaže, všetkých športovcov, ktorí podliehajú jej pravidlám, vrátane tých, ktorí sa zúčastňujú na medzinárodných podujatiach alebo ktorí sa zúčastňujú na podujatiach, ktoré sa riadia pravidlami tejto medzinárodnej federácie, alebo ktorí sú členmi alebo držiteľmi licencií tejto medzinárodnej federácie alebo jej členských národných zväzov alebo ich členov.

5.2.3 Každý organizátor významného podujatia vrátane Medzinárodného olympijského výboru a Medzinárodného paralympijského výboru má právomoc vykonávať testovanie počas súťaže v rámci svojich podujatí a právomoc vykonávať testovanie mimo súťaže všetkých športovcov, ktorí sa zúčastnia jedného z ich pripravovaných podujatí alebo ktorí inak podliehajú právomoci organizátora významného podujatia vykonávať testovanie na ďalšom podujatí.

5.2.4 WADA má právomoc vykonávať testovanie na  súťaži a  mimo súťaže, ako je uvedené v článku 20.

5.2.5 Antidopingová organizácia môže testovať ktoréhokoľvek športovca, nad ktorým má právomoc vykonávať testovanie, ktorý nie je mimo aktívnej športovej činnosti, vrátane športovcov, ktorým bola udelená doba zákazu činnosti.

*5.2.6* Ak medzinárodná federácia alebo *organizátor významného podujatia* deleguje alebo zmluvne ošetrí akúkoľvek časť *testovania národnej antidopingovej organizácii* (priamo alebo cez národnú federáciu), táto *národná antidopingová organizácia* môže odobrať dodatočné *vzorky* alebo nariadiť laboratóriu vykonať dodatočné typy analýzy na náklady *národnej antidopingovej organizácie*. Ak sa odoberú dodatočné *vzorky* alebo sa vykonajú dodatočné typy analýzy, medzinárodná federácia alebo *organizátor významného podujatia* o tom budú informovaní*.*

*[Poznámka k článku 5.2: Dodatočná právomoc na vykonanie testovania môže byť udelená formou bilaterálnych alebo multilaterálnych dohôd medzi signatármi. Ak športovec neidentifikoval 60-minútový interval na testovanie počas nasledovnej popísanej doby alebo inak nesúhlasil s testovaním počas tejto doby, pred testovaním športovca v čase medzi 23:00 hod. a 6:00 hod., antidopingová organizácia by mala mať vážne a výslovné podozrenie, že športovec môže byť zapojený do dopingu. Námietka, že antidopingová organizácia nemala dostatočne opodstatnené podozrenie na testovanie počas tohto obdobia nebude obhajobou porušenia antidopingových pravidiel založeného na takomto teste alebo pokuse o test.]*

5.3 Testovanie na podujatí

5.3.1 Za iniciovanie a nariadenie testovania na miestach konania podujatí v čase konania podujatí musí byť, s výnimkou nižšie uvedeného, zodpovedná len jediná organizácia. Odber vzoriek na medzinárodných podujatiach musí byť iniciovaný a nariadený medzinárodnou organizáciou, ktorá je riadiacim orgánom pre podujatie (napr. Medzinárodný olympijský výbor pre olympijské hry, Medzinárodná federácia pre svetové majstrovstvá a Panamerická športová organizácia pre Panamerické hry). Na národných podujatiach musí byť odber vzoriek iniciovaný a nariadený národnou antidopingovou organizáciou danej krajiny. Na žiadosť riadiaceho orgánu pre podujatie musí byť akékoľvek testovanie počas doby konania podujatia mimo miesta konania podujatia koordinované týmto riadiacim orgánom.

*[Poznámka k článku 5.3.1: Niektoré riadiace orgány pre medzinárodné podujatia môžu vykonávať svoje vlastné testovanie mimo miesta konania podujatia počas doby konania podujatia, a takto chcú koordinovať toto testovanie s testovaním národnej antidopingovej organizácie.]*

5.3.2 Ak si *antidopingová organizácia*, ktorá by inak mala právomoc vykonávať *testovanie*, ale nie je zodpovedná za iniciáciu a nariadenie *testovania* na podujatí, želá vykonať *testovanie* športovcov na *mieste podujatia* počas *doby konania podujatia*, musí sa najprv poradiť s riadiacim orgánom *podujatia* a získať povolenie na vykonanie a koordináciu takéhoto *testovania*. Ak *antidopingová organizácia* nie je spokojná s odpoveďou od riadiaceho orgánu *podujatia*, *antidopingová organizácia* môže, v súlade s postupmi publikovanými *WADA*, požiadať *WADA* o povolenie na vykonanie testovania a stanovenie, ako koordinovať takéto *testovanie*. *WADA* nesmie poskytnúť schválenie pre takéto *testovanie* pred konzultáciami s riadiacim orgánom *podujatia* a pred informovaním riadiaceho orgánu *podujatia*. Rozhodnutie *WADA* je konečné a nie je voči nemu možné podať odvolanie. Ak nie je uvedené inak v oprávnení vykonávať *testovanie*, takéto testy sa budú považovať za testy mimo súťaže. Za nakladanie s výsledkami takýchto testov bude zodpovedať *antidopingová organizácia*, ktorá iniciovala test, ak nie je uvedené inak v pravidlách riadiaceho orgánu *podujatia*.

[Poznámka k článku 5.3.2: Pred udelením súhlasu národnej antidopingovej organizácii, aby mohla iniciovať a vykonať testovanie na medzinárodnom podujatí, bude WADA konzultovať s medzinárodnou organizáciou, ktorá je riadiacim orgánom podujatia. Pred udelením súhlasu medzinárodnej federácii, aby mohla iniciovať a vykonať testovanie na národnom podujatí, bude WADA konzultovať s národnou antidopingovou organizáciou krajiny, v ktorej sa podujatie koná. Antidopingová organizácia „iniciujúca a nariaďujúca testovanie“ môže, ak sa rozhodne, uzavrieť dohody s inými organizáciami, na ktoré deleguje zodpovednosť za odber vzoriek alebo iné prvky procesu dopingovej kontroly.]

5.4 Plánovanie testovania

5.4.1 WADA počas konzultácií s medzinárodnými federáciami a inými antidopingovými organizáciami prijme technický dokument v rámci Medzinárodnej normy pre testovanie a vyšetrovanie, ktorý stanoví pomocou hodnotenia rizika, ktoré zakázané látky a/alebo zakázané metódy môžu byť s najväčšou pravdepodobnosťou zneužité v určitých športoch a športových disciplínach.

*5.4.2* Počnúc  týmto hodnotením rizika, každá *antidopingová organizácia*, ktorá má *právomoc vykonávať testovanie*, má spracovať a implementovať účinný, dômyselný a proporcionálny plán testovania, ktorý primerane stanovuje priority medzi disciplínami, kategóriami *športovcov*, typmi *testovania*, typmi odobratých *vzoriek* a typmi analýzy *vzoriek*, všetko v súlade s požiadavkami Medzinárodnej normy pre testovanie a vyšetrovanie. Každá *antidopingová organizácia* poskytne *WADA* na požiadanie kópiu svojho aktuálneho plánu testovania*.*

5.4.3 Tam, kde je to primerane realizovateľné, bude testovanie koordinované cez ADAMS alebo iný systém schválený WADA, na účely maximalizácie účinnosti snahy o kombinované testovanie a na účely vyhnutia sa nepotrebnému opakovanému testovaniu.

5.5 Požiadavky na testovanie

Každé testovanie sa musí realizovať v súlade s Medzinárodnou normou pre testovanie a vyšetrovanie.

5.6 Informácie o miestach pobytu športovca

*Športovci*, ktorí sú zaradení do *Registra pre testovanie* svojou medzinárodnou federáciou a/alebo *národnou antidopingovou organizáciou*, poskytnú informácie o mieste svojho pobytu spôsobom špecifikovaným v Medzinárodnej norme pre testovanie a vyšetrovanie. Medzinárodné federácie a *národné antidopingové organizácie* musia koordinovať identifikáciu takýchto *športovcov* a zber informácií o mieste ich pobytu. Každá medzinárodná federácia a *národná antidopingová organizácia* prostredníctvom ADAMS alebo iného systému, ktorý schválila *WADA*, sprístupní zoznam, ktorý určí *športovcov* zaradených do jej *Registra pre testovanie* buď podľa mena, alebo podľa jasne definovaných špecifických kritérií. *Športovci* majú byť informovaní pred zaradením do *Registra pre testovanie* aj vtedy, keď sú z neho vyradení. Informácie o mieste svojho pobytu, ktoré poskytnú počas doby zaradenia v *Registri pre testovanie*, budú dostupné cez ADAMS alebo iný systém schválený *WADA* a budú dostupné pre *WADA* a iné *antidopingové organizácie* s právomocou vykonávať *testovanie športovca*, ako je uvedené v článku 5.2. S týmito informáciami sa má vždy zaobchádzať prísne dôverne; majú sa používať výlučne na účely plánovania, koordinovania a vykonávania *dopingovej kontroly*, poskytujúc informácie potrebné do *Biologického pasu športovca* alebo iné analytické výsledky, podporovať vyšetrovanie v prípade potenciálneho porušenia antidopingových pravidiel alebo podporovať konania tvrdiace, že došlo k porušeniu antidopingových pravidiel; a majú byť zničené, ak už stratili význam na tieto účely v súlade s Medzinárodnou normou na ochranu súkromných a osobných informácií.

…

5.8 Vyšetrovanie a zhromažďovanie informácií

Antidopingové organizácie musia zaručiť, že sú schopné realizovať každú z nasledujúcich uvedených činností, podľa požiadaviek a v súlade s Medzinárodnou normou pre testovanie a vyšetrovanie:

5.8.1 Získavať, hodnotiť a spracovávať antidopingové informácie zo všetkých dostupných zdrojov s cieľom formovať vývoj efektívneho, dômyselného a primeraného plánu distribúcie testov, plánovať cielené testovanie a/alebo vytvoriť základ vyšetrovania možného porušenia antidopingového pravidla/pravidiel; a

5.8.2 Vyšetriť atypické nálezy a nepriaznivé nálezy v pase v súlade s článkami 7.4 resp. 7.5; a

5.8.3 Vyšetriť akékoľvek iné analytické alebo neanalytické informácie alebo správy, ktoré naznačujú možné porušenie antidopingového pravidla(pravidiel) v súlade s článkami 7.6 a 7.7, za účelom buď vylúčiť možné porušenie, alebo odhaliť dôkaz, ktorý by podporil iniciáciu postupu v prípade porušenia antidopingových pravidiel.

**Článok 6 *Kódexu* Analýza *vzoriek***

6.2 Cieľ analýzy vzoriek

*Vzorky* budú analyzované s cieľom odhaliť *zakázané látky* a *zakázané metódy* uvedené v *zozname zakázaných látok a metód* a ďalšie látky podľa rozhodnutia *WADA* na základe ustanovenia článku 4.5 alebo s cieľom pomôcť *antidopingovej organizácii* v profilovaní príslušných parametrov v moči *športovca*, v jeho krvi alebo v inom tkanive vrátane DNA alebo génového profilovania alebo pre akýkoľvek legitímny antidopingový účel. Vzorky možno odoberať a skladovať pre potreby budúcej analýzy.

*[Poznámka k článku 6.2: Napríklad, podstatná informácia získaná z profilu by mohla byť použitá pre nariadenie cieleného testovania alebo ako jeho podpora v postupe v prípade porušenia antidopingových pravidiel podľa článku 2.2, alebo oboje.]*

…

6.4 Normy pre analýzu vzorky a oznamovanie výsledkov

Laboratóriá vykonajú analýzu vzorky a oznámia výsledky v súlade s Medzinárodnou normou pre laboratóriá. Aby bolo testovanie efektívne,technický dokument, na ktorý je odkaz v článku 5.4.1, stanoví súbory variantov analýzy vzorky založenej na báze hodnotenia rizika vhodnej pre určité športy a športové disciplíny a laboratóriá analyzujú vzorky v súlade s týmito variantmi, okrem nasledovných prípadov:

6.4.1 *Antidopingové organizácie* môžu požadovať, aby laboratóriá analyzovali ich *vzorky* použitím rozsiahlejších súborov variantov, než sú tie, ktoré sú popísané v technickom dokumente.

6.4.2 Antidopingové organizácie môžu požadovať, aby laboratóriá analyzovali ich vzorky použitím menej rozsiahlych súborov variantov než sú tie, ktoré sú popísané v technickom dokumente, iba ak uspokojili WADA tým, že vzhľadom na určité okolnosti ich krajiny alebo športu, ako sú uvedené v ich distribučnom pláne, by bola vhodnejšia menej rozsiahla analýza.

6.4.3 Ako je uvedené v Medzinárodnej norme pre laboratóriá, laboratóriá môžu analyzovať vzorky na zakázané látky alebo zakázané metódy nezaradené v súbore variantov analýzy vzoriek popísanom v technickom dokumente alebo špecifikovanej orgánom pre výkon testovania, a to ako svoju vlastnú iniciatívu a na vlastné náklady. Výsledky z akejkoľvek takejto analýzy sa musia oznámiť a majú rovnakú platnosť a dôsledky ako akýkoľvek iný analytický výsledok.

[Poznámka k článku 6.4: Cieľom tohto článku je rozšíriť princíp „inteligentného testovania“ na ponuku analýzy vzoriek tak, aby bolo možné odhaliť doping najefektívnejším a najúčinnejším spôsobom. Pripúšťa sa, že zdroje dostupné na boj proti dopingu sú obmedzené a že rozšírenie ponuky analýz vzoriek môže, v prípade niektorých športov a krajín, znížiť počet vzoriek, ktoré možno analyzovať.]

6.5 Ďalšia analýza vzorky

Akákoľvek vzorka môže byť kedykoľvek predmetom ďalšej analýzy antidopingovou organizáciou zodpovednou za nakladanie s výsledkami predtým, než boli komunikované výsledky analýzy vzorky A aj B (alebo výsledky vzorky A, v prípade, že sa upustilo od vzorky B, alebo sa nebude vykonávať) antidopingovou organizáciou športovcovi ako podklad pre porušenie antidopingových pravidiel podľa článku 2.1.

Vzorky sa môžu uskladňovať a kedykoľvek sa stať predmetom ďalších analýz na účely článku 6.2 výlučne po nariadení WADA alebo antidopingovej organizácie, ktorá iniciovala a nariadila odber vzorky. (Akékoľvek uskladnenie vzorky alebo ďalšia analýza, ktorú iniciuje WADA, bude na náklady WADA.) Ďalšia analýza vzoriek musí spĺňať požiadavky Medzinárodnej normy pre laboratóriá a Medzinárodnej normy pre testovanie a vyšetrovanie.

**Článok 7 *Kódexu* Nakladanie s výsledkami**

7.1 Zodpovednosť za nakladanie s výsledkami

Okrem prípadov uvedených v článkoch 7.1.1 a 7.1.2 nižšie bude zodpovednosť za nakladanie s výsledkami a za vypočúvania na strane antidopingovej organizácie a bude sa riadiť procedurálnymi pravidlami antidopingovej organizácie, ktorá iniciovala a nariadila odber vzorky (alebo ak nebol vykonaný odber vzorky na strane antidopingovej organizácie, ktorá prvá poskytne oznámenie športovcovi alebo inej osobe o prehlásenom porušení antidopingových pravidiel a potom sa starostlivo zaoberá týmto porušením antidopingových pravidiel). ...

7.1.2 Nakladanie s výsledkami vo vzťahu k možnému neposkytnutiu informácií o miestach pobytu športovca (nepodanie informácie alebo nezastihnutie na testovanie) musí spravovať medzinárodná federácia alebo národná antidopingová organizácia, u ktorej predmetný športovec registruje informácie o mieste svojho pobytu, ako je uvedené v Medzinárodnej norme pre testovanie a vyšetrovanie. Antidopingová organizácia, ktorá určuje nepodanie informácie alebo nezastihnutie na testovanie, musí predložiť túto informáciu WADA cez ADAMS alebo iný systém, ktorý schválila WADA, kde bude sprístupnená iným relevantným antidopingovým organizáciám.

...

7.4 Preskúmanie atypických nálezov

Ako je uvedené v Medzinárodnej norme pre laboratóriá, za istých okolností musia laboratóriá hlásiť prítomnosť zakázaných látok, ktoré tiež môžu byť vyprodukované endogénne (organizmom), ako atypický nález podliehajúci ďalšiemu vyšetrovaniu. Po prijatí atypického nálezu antidopingová organizácia zodpovedná za nakladanie s výsledkami preskúma a stanoví: (a) či bola udelená, alebo bude udelená príslušná TUE podľa Medzinárodnej normy pre terapeutické výnimky; alebo (b) či nedošlo k zjavnej odchýlke od Medzinárodnej normy pre testovanie a vyšetrovanie, alebo Medzinárodnej normy pre laboratóriá, ktorá spôsobila nepriaznivý analytický nález. Pokiaľ takéto preskúmanie nepreukáže udelenie príslušnej TUE alebo odchýlku, ktorá spôsobila atypický nález, uskutoční antidopingová organizácia požadované vyšetrovanie. Po skončení vyšetrovania bude informovaný športovec a antidopingová organizácia podľa článku 14.1.2, či bude alebo nebude atypický nález ďalej riešený ako nepriaznivý analytický nález. Športovec bude informovaný tak, ako je to uvedené v článku 7.3.

[Poznámka k článku 7.4: „Požadované vyšetrovanie“ popísané v tomto článku závisí od situácie. Napríklad, ak predtým stanovilo, že športovec má prirodzene zvýšený pomer testosterón/epitestosterón, potvrdenie, že atypický nález je konzistentný s týmto predchádzajúcim pomerom, je postačujúcim zistením.]

…

7.5 Preskúmanie atypických nálezov a nepriaznivých nálezov v Biologickom pase športovca

Preskúmanie atypických nálezov v pase a nepriaznivých nálezov v pase sa má uskutočniť podľa Medzinárodnej normy pre testovanie a vyšetrovanie a Medzinárodnej normy pre laboratóriá. Keď je antidopingová organizácia presvedčená, že došlo k porušeniu antidopingových pravidiel, musí bezodkladne informovať športovca spôsobom uvedeným v jej vlastných pravidlách o tom, že antidopingové pravidlo bolo porušené a o podstate porušenia. Iné antidopingové organizácie musia byť informované tak, ako je uvedené v článku 14.1.2.

7.6 Preskúmanie neposkytnutia informácií o miestach pobytu športovca

Preskúmanie možného nepodania informácií a nezastihnutia na testy sa uskutoční podľa Medzinárodnej normy pre testovanie a vyšetrovanie. Keď je medzinárodná federácia alebo národná antidopingová organizácia (podľa potreby) presvedčená, že došlo k porušeniu antidopingových pravidiel podľa článku 2.4, musí bezodkladne informovať športovca spôsobom uvedeným vo svojich pravidlách tvrdí, že došlo k porušeniu článku 2.4 a o podstate tohto tvrdenia. Iné antidopingové organizácie musia byť informované tak, ako je uvedené v článku 14.1.2.

7.7 Preskúmanie iných porušení antidopingových pravidiel, ktoré nie sú zahrnuté v článkoch 7.1 – 7.6

Antidopingová organizácia alebo iný revízny orgán poverený touto organizáciou musí realizovať následné vyšetrovanie možného porušenia antidopingových pravidiel, ktoré môže vyžadovať antidopingová politika a pravidlá prijaté na základe Kódexu alebo inak považované antidopingovou organizáciou za primerané. Keď je antidopingová organizácia presvedčená, že došlo k porušeniu antidopingových pravidiel, bezodkladne oznámi športovcovi alebo inej osobe, a to spôsobom stanoveným vo svojich pravidlách, ktoré z antidopingových pravidiel bolo porušené a podstatu tohto porušenia. Ďalšie antidopingové organizácie budú informované podľa článku 14.1.2.

[Poznámka k článkom 7.1, 7.6 a 7.7: Napríklad, medzinárodná federácia bude spravidla odovzdávať toto oznámenie športovcovi prostredníctvom národného športového zväzu športovca.]

…

**Článok 10 *Kódexu* Sankcie pre jednotlivca**

10.3.2 Za porušenie článku 2.4 bude doba *zákazu činnosti* dva roky, pričom môže podliehať skráteniu na minimum jedného roka, v závislosti od miery *zavinenia športovca.* Pružnosť medzi obdobím *zákazu činnosti* počas dvoch rokov a jedného roka v tomto článku nie je prípustná pre *športovcov,*  v prípade ktorých forma zmien v informáciách o miestach pobytu na poslednú chvíľu

alebo iné konanie vyvolá vážne podozrenie, že *športovec* sa pokúšal vyhnúť tomu, aby bol zastihnuteľný pre *testovanie.*

…

10.6 Neuloženie, skrátenie alebo zníženie doby *zákazu činnosti* alebo iných *dôsledkov* z dôvodov iných, než je *zavinenie*

10.6.1 *Významná pomoc* pri odhalení alebo preukázaní porušenia antidopingových pravidiel

10.6.1.1 *Antidopingová organizácia* zodpovedná za nakladanie s výsledkami  vo veciach porušenia antidopingových pravidiel môže pred konečným rozhodnutím v odvolaní podľa článku 13 alebo pred vypršaním odvolacej lehoty čiastočne znížiť dobu *zákazu činnosti* udelenú v individuálnom prípade, pokiaľ *športovec* alebo iná *osoba* poskytla *antidopingovej organizácii*, orgánom činným v trestnom konaní alebo profesijnému disciplinárnemu orgánu *významnú pomoc*, ktorá: (i) vyústi do odhalenia alebo ďalšieho riešenia porušenia antidopingových pravidiel inou *osobou* zo strany *antidopingovej organizácie* alebo (ii) ktorá vyústi do odhalenia alebo ďalšieho riešenia trestného činu /priestupku/ alebo nedodržania profesijných pravidiel spáchaných inou osobou orgánmi činnými v trestnom konaní alebo disciplinárnym orgánom a informácia, ktorou *osoba* poskytla *významnú pomoc,* je sprístupnená *antidopingovej organizácii,* ktorá má zodpovednosť za nakladanie s výsledkami. ...

**Článok 13 *Kódexu* Odvolanie**

13.3 Nevydanie rozhodnutia antidopingovej organizácie načas

Ak v konkrétnom prípade nevydá antidopingová organizácia v primeranej lehote určenej WADA rozhodnutie, či bolo porušené antidopingové pravidlo, môže WADA podať odvolanie priamo na CAS, ako keby antidopingová organizácia vydala rozhodnutie so záverom, že nedošlo k porušeniu antidopingových pravidiel. Pokiaľ vypočúvacia komisia CAS rozhodne, že došlo k porušeniu antidopingových pravidiel a že WADA odvolaním sa priamo na CAS postupovala správne, potom antidopingová organizácia nahradí WADA jej náklady a odmenu právnemu zástupcovi v odvolacom konaní.

[Poznámka k článku 13.3: Vzhľadom na  rôzne okolnosti vyšetrovania a procesu nakladania s výsledkami každého porušenia antidopingových pravidiel je nemožné stanoviť pevnú časovú lehotu pre vydávanie rozhodnutia antidopingovou organizáciou predtým, ako môže WADA zasiahnuť podaním odvolania priamo na CAS. Avšak pred takýmto konaním bude WADA záležitosť konzultovať s antidopingovou organizáciou a poskytne antidopingovej organizácii príležitosť na vysvetlenie, prečo doteraz nevydala rozhodnutie. Nič z  pravidiel tohto článku nezakazuje medzinárodnej federácii, aby takisto mala pravidlá, ktoré ju budú oprávňovať prevziať pod svoju právomoc  záležitosti, v ktorých došlo k neprimeranému omeškaniu pri nakladaní s výsledkami jednou z jej národných federácií.]

**Článok 14 *Kódexu* Dôvernosť a poskytovanie informácií**

14.1 Informácie týkajúce sa nepriaznivých analytických nálezov, atypických nálezov a iných údajných porušení antidopingových pravidiel

14.1.1 Oznámenie o porušení antidopingových pravidiel športovcom a iným osobám

Forma a spôsob oznámenia o údajnom porušení antidopingových pravidiel bude taká, ako je uvedené v pravidlách antidopingovej organizácie, ktorá má zodpovednosť za nakladanie s výsledkami.

14.1.2 Oznámenie o porušení antidopingových pravidiel národným antidopingovým organizáciám, medzinárodným federáciám a WADA

Antidopingová organizácia so zodpovednosťou za nakladanie s výsledkami bude taktiež informovať národnú antidopingovú organizáciu príslušného športovca, medzinárodnú federáciu a WADA o tvrdení týkajúcom sa porušenia antidopingových pravidiel zároveň s oznámením športovcovi alebo inej osobe.

…

14.1.4 Priebežná správa

Okrem prípadov týkajúcich sa vyšetrovaní, ktoré nevyústili do oznámenia o porušení antidopingových pravidiel podľa článku 14.1.1, antidopingové organizácie uvedené v článku 14.1.2 budú pravidelne dostávať aktualizované informácie o priebehu a záveroch akéhokoľvek preskúmania alebo o konaní, ktoré bude vykonané podľa článkov 7, 8 alebo 13 a dostanú včasné, písomné a zdôvodnené vysvetlenie alebo rozhodnutie, ktoré vysvetlí, ako bola záležitosť vyriešená.

…

**Článok 20 *Kódexu* Ďalšie úlohy a povinnosti *signatárov***

* 1. Úlohy a povinnosti Medzinárodného olympijského výboru

…

20.1.7 Dôrazne stíhať akékoľvek možné porušenie antidopingových pravidiel v rámci svojej právomoci vrátane vyšetrovania, či  *sprievodný personál športovca* alebo iné *osoby* mohli byť zapojené do akéhokoľvek dopingového prípadu.

…

20.2 Úlohy a povinnosti Medzinárodného paralympijského výboru

…

20.2.7 Dôrazne stíhať akékoľvek možné porušenie antidopingových pravidiel v rámci svojej právomoci vrátane vyšetrovania, či  *sprievodný personál športovca* alebo iné *osoby* mohli byť zapojené do akéhokoľvek dopingového prípadu.

…

20. 3 Úlohy a povinnosti medzinárodných federácií

…

20.3.6 Požadovať od národných športových zväzov, aby nahlasovali akékoľvek informácie nasvedčujúce alebo týkajúce sa porušenia antidopingových pravidiel svojej *národnej antidopingovej organizácii* a medzinárodnej federácii, a aby spolupracovali pri vyšetrovaniach realizovaných *antidopingovou organizáciou* s právomocou vykonávať takéto vyšetrovanie. ...

20.3.10 Dôrazne stíhať akékoľvek možné porušenie antidopingových pravidiel v rámci svojej právomoci vrátane vyšetrovania, či  *sprievodný personál športovca* alebo iné *osoby* mohli byť zapojené do akéhokoľvek dopingového prípadu, zabezpečiť riadne uplatňovanie *dôsledkov* a vykonávať automatické vyšetrovanie *sprievodného personálu športovca* v prípade porušenia antidopingových pravidiel týkajúceho sa *neplnoletého* alebo  *sprievodnej osoby športovca,* ktorá poskytuje podporu viac ako jednému *športovcovi,* o ktorom sa zistilo, že sa dopustil porušenia antidopingových pravidiel. ...

20.3.14 Plne spolupracovať s *WADA* v spojitosti s vyšetrovaniami, ktoré *WADA* realizuje podľa článku 20.7.10.

…

20.4 Úlohy a povinnosti *národných olympijských výborov* a národných paralympijských výborov

…

20.4.4 Požadovať od národných športových zväzov, aby nahlasovali akékoľvek informácie nasvedčujúce alebo týkajúce sa porušenia antidopingových pravidiel svojej *antidopingovej organizácii* a medzinárodnej federácii a spolupracovať pri vyšetrovaniach, ktoré vedie *antidopingová organizácia* s právomocou viesť takéto vyšetrovania. ...

20.4.10 Dôrazne stíhať akékoľvek možné porušenie antidopingových pravidiel v rámci svojej právomoci vrátane vyšetrovania, či *sprievodný personál športovca* alebo iné *osoby* mohli byť zapojené do akéhokoľvek dopingového prípadu. ...

20.5 Úlohy a povinnosti *národných antidopingových organizácií*

…

20.5.4 Podporovať recipročné *testovanie* medzi *národnými antidopingovými organizáciami*. ...

20.5.7 Dôrazne stíhať akékoľvek možné porušenie antidopingových pravidiel v rámci svojej právomoci vrátane vyšetrovania, či *sprievodný personál športovca* alebo iné *osoby* mohli byť zapojené do akéhokoľvek dopingového prípadu a zabezpečovať riadne uplatňovanie *dôsledkov. ...*

20.5.9 Vykonávať automatické vyšetrovanie *sprievodného personálu športovca* v rámci svojej právomoci v prípade porušenia antidopingových pravidiel *neplnoletým* a vykonávať automatické vyšetrovanie akejkoľvek *sprievodnej osoby športovca*, ktorá poskytuje podporu viac ako jednému *športovcovi,* o ktorom sa zistilo, že sa dopustil porušenia antidopingových pravidiel.

20.5.10 Plne spolupracovať s *WADA* v spojitosti s vyšetrovaniami, ktoré *WADA*  vedie podľa článku 20.7.10.

…

20.6 Úlohy a povinnosti *organizátorov významných podujatí.*

…

20.6.5 Dôrazne stíhať akékoľvek možné porušenie antidopingových pravidiel v rámci svojej právomoci vrátane vyšetrovania, či *sprievodný personál športovca* alebo iné *osoby* mohli byť zapojené do akéhokoľvek dopingového prípadu.

20.7 Úlohy a povinnosti *WADA*.

…

20.7.7 Navrhnúť a vykonávať účinný *program nezávislých pozorovateľov* a iné typy konzultačných programov pre *podujatia.*

20.7.8 Vo výnimočných prípadoch a podľa uváženia generálneho riaditeľa *WADA vykonávať dopingové kontroly* zo svojej vlastnej iniciatívy alebo na požiadanie iných *antidopingových organizácií* a spolupracovať s príslušnými národnými a medzinárodnými organizáciami a agentúrami vrátane, ale neobmedzujúc sa len na poskytnutie pomoci pri pátraní a vyšetrovaní.

*[Poznámka k článku 20.7.8: WADA nie je agentúra pre testovanie, ale vo výnimočných prípadoch si vyhradzuje právo vykonávať svoje vlastné testy, a to v prípadoch, keď boli do pozornosti príslušnej antidopingovej organizácie adresované problémy a neboli uspokojivo riešené.]*

20.7.9 Schvaľovať po konzultácii s medzinárodnými federáciami, *národnými antidopingovými organizáciami* a *organizátormi významných podujatí* definované analytické programy pre *testovanie* a analýzu *vzoriek.*

20.7.10 Iniciovať svoje vlastné vyšetrovania porušení antidopingových pravidiel a iných aktivít, ktoré môžu napomáhať dopingu.

**Článok 21 Kódexu Ďalšie úlohy a povinnosti *športovcov* a ostatných osôb**

21.1 Úlohy a povinnosti *športovcov.*

…

21.1.2 Byť vždy k dispozícií na odber *vzorky*.

*[Poznámka k článku 21.1.2: S náležitým ohľadom na ľudské práva športovca a súkromia, legitímne antidopingové aktivity si niekedy vyžadujú odber vzoriek v neskorých nočných alebo skorých ranných hodinách. Napríklad je známe, že niektorí športovci užívajú nízke dávky EPO práve počas týchto hodín, aby ráno neboli odhaliteľné.]*

…

21.1.6 Spolupracovať s *antidopingovými organizáciami* vyšetrujúcimi porušenia antidopingových pravidiel.

*[Poznámka k článku 21.1.6 Neposkytnutie spolupráce nie je porušením antidopingových pravidiel podľa Kódexu, môže však byť základom pre disciplinárne konanie podľa pravidiel zainteresovanej strany.]*

21.2 Úlohy a povinnosti *sprievodného personálu športovca*.

…

21.2.2 Spolupracovať s programom *testovania športovcov*.

…

21.2.5 Spolupracovať s *antidopingovými organizáciami* vyšetrujúcimi porušenia antidopingových pravidiel.

*[Poznámka k článku 21.2.5 Neposkytnutie spolupráce nie je porušením antidopingových pravidiel podľa Kódexu, môže však byť základom pre disciplinárne konanie podľa pravidiel zainteresovanej strany.]*

…

21.3 Úlohy a povinnosti *regionálnych antidopingových organizácií*.

…

21.3.4 Podporovať recipročné *testovanie* medzi *národnými antidopingovými organizáciami* a *regionálnymi antidopingovými organizáciami.*

…

**Článok 23 *Kódexu* Prijatie, dodržiavanie pravidiel a úpravy**

23.3 Implementácia antidopingových programov.

*Signatári* venujú dostatočné zdroje s cieľom implementovať antidopingové programy vo všetkých oblastiach, ktoré sú v súlade s *Kódexom* a *medzinárodnými normami.*

…

# 3.0 Definície a výklad

**3.1 Zadefinované termíny z *Kódexu* 2015, ktoré sa používajú v Medzinárodnej norme pre testovanie a vyšetrovanie:**

*ADAMS (Anti-Doping Administration and Management System – Antidopingový správny a riadiaci systém):* webová informačná databáza, ktorá je riadiacim nástrojom na vkladanie dát, ich uchovávanie, zdieľanie a hlásenie. Je vytvorená na pomoc zainteresovaným organizáciám a *WADA* v ich antidopingových aktivitách v spojení s legislatívou ochrany dát.

*Nepriaznivý analytický nález (Adverse Analytical Finding):* Správa z akreditovaného laboratória *WADA* alebo iného laboratória schváleného *WADA,* ktorá v súlade s Medzinárodnou normou pre laboratóriá a príslušnými technickými dokumentmi identifikuje vo *vzorke* prítomnosť *zakázanej látky* alebo jej *metabolitov* alebo *markerov* (vrátane zvýšeného množstva endogénnych látok) alebo dôkaz *použitia zakázanej metódy.*

***Nepriaznivý nález v pase*** *(Adverse Passport Finding):* Správa identifikovaná ako *nepriaznivý nález v Biologickom pase športovca*, ako je popísaná v príslušných *medzinárodných normách.*

*Antidopingová organizácia (Anti-Doping Organization): Signatár* zodpovedný za prijatie pravidiel pre zavedenie, plnenie a dodržiavanie akejkoľvek časti procesu *dopingovej kontroly*. Zahŕňa napríklad Medzinárodný olympijský výbor, Medzinárodný paralympijský výbor, *organizátorov významných podujatí*, ktorí uskutočňujú *testovanie* na svojich *podujatiach*, ďalej zahŕňa *WADA*, medzinárodné federácie a *národné antidopingové organizácie.*

***Športovec*** *(Athlete)***:** Akákoľvek *osoba*, ktorá súťaží v športe na medzinárodnej úrovni (ako definujú jednotlivé medzinárodné federácie) alebo na národnej úrovni (ako definujú jednotlivé *národné antidopingové organizácie). Antidopingová organizácia* môže na základe vlastného úsudku aplikovať antidopingové pravidlá voči *športovcovi*, ktorý nie je ani *športovcom medzinárodnej úrovne* ani *športovcom národnej úrovne,* a tak ich zahrnúť do definície „športovca“. Vo vzťahu ku *športovcom*, ktorí nie sú ani *športovcami medzinárodnej úrovne,* ani *športovcami národnej úrovne,* si *antidopingová organizácia* môže zvoliť: realizovať obmedzené *testovanie* alebo žiadne *testovanie;* analyzovať *vzorky* nie v plnom rozsahu *zakázaných látok;* požadovať obmedzené alebo žiadne informácie o miestach pobytu *športovca* alebo nevyžadovať rozšírené *TUE.* Avšak ak sa *športovec*, nad ktorým má právomoc *antidopingová organizácia,* a ktorý súťaží na medzinárodnej alebo národnej úrovni, dopustí porušenia antidopingových pravidiel podľa článku 2.1, 2.3 alebo 2.5, potom sa musia uplatniť *dôsledky* uvedené v *Kódexe* (okrem článku 14.3.2). Pre účely článku 2.8 a 2.9 a pre účely antidopingovej informovanosti a vzdelávania, akákoľvek *osoba*, ktorá sa zúčastňuje športu, ktorý spadá pod právomoc ktoréhokoľvek *signatára*, vlády alebo inej športovej organizácie, ktorá prijala *Kódex*, je považovaná za *športovca*.

*[Poznámka: Z tejto definície je zrejmé, že všetci športovci medzinárodnej i národnej úrovne podliehajú antidopingovým pravidlám Kódexu. Medzinárodné federácie a národné antidopingové organizácie presne definujú medzinárodnú a národnú úroveň jednotlivých športov vo svojich antidopingových pravidlách. Táto definícia rovnako dovoľuje, aby národné antidopingové organizácie, pokiaľ sa tak rozhodnú, rozšírili svoj antidopingový program okrem športovcov medzinárodnej a národnej úrovne aj na súťažiacich na nižšej úrovni súťaženia alebo na jednotlivcov, ktorí sa angažujú vo fitnes aktivitách, ale vôbec nesúťažia. Tak by si napríklad národná antidopingová organizácia mohla zvoliť testovať súťažiacich rekreačnej úrovne, ale nepožadovať rozšírenie TUE. Avšak porušenie antidopingových pravidiel zahŕňajúce nepriaznivý analytický nález alebo falšovanie vyústi do všetkých dôsledkov uvedených v Kódexe (s výnimkou článku 14.3.2). Rozhodnutie, či sa dôsledky aplikujú na športovcov rekreačnej úrovne, ktorí sa zapájajú do fitnes aktivít, ale nikdy nesúťažia, je ponechané národnej antidopingovej organizácii. Rovnako tak organizátor významného podujatia, ktorý realizuje podujatie len pre súťažiacich vrcholovej úrovne, si môže zvoliť testovať súťažiacich,*

*ale neanalyzovať vzorky na plný rozsah zakázaných látok. Športovci súťažiaci na súťažiach každej úrovne by mali mať možnosť využívať prospech z antidopingovej informovanosti a vzdelávania.]*

***Biologický pas športovca*** *(Athlete Biological Passport):* Program a metódy zberu a zhromažďovania údajov, ako sú popísané v Medzinárodnej norme pre testovanie a vyšetrovanie a Medzinárodnej norme pre laboratóriá.

*Atypický nález (Atypical Finding):* Správa z laboratória akreditovaného *WADA* alebo iného laboratória uznaného *WADA*, ktorá vyžaduje následné prešetrenie podľa Medzinárodnej normy pre laboratóriá alebo podľa súvisiacich technických dokumentov pred vydaním rozhodnutia o *nepriaznivom analytickom náleze.*

*Kódex (Code):* Svetový antidopingový Kódex.

***Súťaž*** *(Competition*): Jednotlivé preteky, zápas, hra alebo jednotlivá športová súťaž, napríklad zápas v basketbale alebo finále v šprinte na 100 m v atletike na olympijských hrách; pre etapové preteky a ostatné športové súťaže, v ktorých sú ocenenia udeľované denne alebo priebežne, bude rozdiel medzi *súťažou* a *podujatím* stanovený v pravidlách príslušnej medzinárodnej federácie.

***Dopingová kontrola*** *(Doping Control):* Všetky kroky a procesy od plánovania testov až po konečné rozhodnutie všetkých odvolaní vrátane všetkých krokov a procesov medzi tým; napríklad poskytovanie informácií o pobyte *športovca*, odber *vzoriek* a nakladanie s nimi, analýza v laboratóriu, *TUE*, nakladanie s výsledkami a vypočúvania.

*Podujatie (Event):* Séria jednotlivých *súťaží*, ktoré prebiehajú spoločne pod správou jedného riadiaceho orgánu (napr. olympijské hry, majstrovstvá sveta FINA alebo Panamerické hry).

*Miesta konania podujatia (Event Venues):*  Miesta, ktoré určí riadiaci orgán podujatia*.*

***Počas súťaže*** *(In-Competition):* Pokiaľ nie je pravidlami medzinárodnej federácie alebo riadiaceho orgánu predmetného *podujatia* stanovené inak, *„počas súťaže“* znamená dobu začínajúcu dvanásť hodín pred *súťažou*, ktorej sa má *športovec* zúčastniť, až do konca tejto *súťaže* a do konca procesu odberu *vzorky* na tejto *súťaži.*

*[Poznámka: Medzinárodná federácia alebo riadiaci orgán podujatia môžu ustanoviť obdobie „počas súťaže“, ktoré je odlišné od obdobia konania podujatia.]*

***Program nezávislých pozorovateľov*** *(Independent Observer Program*): Tím pozorovateľov pod dohľadom *WADA*, ktorí sledujú proces *dopingovej kontroly* na určitých *podujatiach* a poskytujú poradenstvo a podávajú správu o svojom pozorovaní.

*Medzinárodné podujatie (International Event): Podujatie* alebo *súťaž*, na ktorej je Medzinárodný olympijský výbor, Medzinárodný paralympijský výbor, medzinárodná federácia, *organizátor významného podujatia* alebo iná medzinárodná športová organizácia riadiacim orgánom podujatia alebo menuje technických funkcionárov podujatia*.*

***Športovec medzinárodnej úrovne*** *(International-Level Athlete): Športovci*, ktorí súťažia v športe na medzinárodnej úrovni, ako je stanovené každou medzinárodnou federáciou, v súlade s Medzinárodnou normou pre testovanie a vyšetrovanie.

*[Poznámka: V súlade s Medzinárodnou normou pre testovanie a vyšetrovanie, každá medzinárodná federácia môže slobodne stanoviť kritériá, ktoré použije na klasifikovanie športovcov ako športovcov medzinárodnej úrovne, napr. hodnotením, účasťou na určitých medzinárodných podujatiach, typom licencie atď. Musí však publikovať tieto kritériá v jasnej a stručnej forme, aby boli športovci schopní rýchlo a jednoducho zistiť, kedy budú klasifikovaní ako športovci medzinárodnej úrovne. Napríklad, ak kritériá zahŕňajú účasť na určitých medzinárodných podujatiach, potom medzinárodná federácia musí publikovať zoznam týchto medzinárodných podujatí.]*

***Neplnoletý*** *(Minor):* Fyzická *osoba*, ktorá ešte nedosiahla vek osemnástich rokov.

*Národná antidopingová organizácia (National Anti-Doping Organization*): Subjekt určený v každej krajine, ktorý má na národnej úrovni základné oprávnenie a zodpovednosť prijať a zaviesť antidopingové pravidlá, nariaďovať odbery *vzoriek*, nakladať s výsledkami testov a uskutočňovať vypočúvania. Ak toto určenie nebolo uskutočnené príslušným orgánom verejnej moci, tak takýmto subjektom môže byť *národný olympijský výbor* danej krajiny alebo ním zmocnený subjekt.

*Národné podujatie (National Event):* Športové *podujatie* alebo *súťaž*, ktorého sa zúčastňujú *športovci* na *medzinárodnej* alebo *národnej úrovni* a ktoré nie je *medzinárodným podujatím.*

***Športovec národnej úrovne****(National-Level Athlete)***:** *Športovci*, ktorí súťažia v športe na národnej úrovni, ako je definované každou *národnou antidopingovou organizáciou* v súlade s Medzinárodnou normou pre testovanie a vyšetrovanie.

***Národný olympijský výbor*** *(National Olympic Committee*): Organizácia uznaná Medzinárodným olympijským výborom. Pojem *národný olympijský výbor* rovnako zahŕňa národnú športovú konfederáciu v tých krajinách, kde národná športová konfederácia preberá aj zodpovednosť v antidopingových záležitostiach typických pre *národný olympijský výbor.*

*Mimo súťaže (Out-of- Competition):* Akékoľvek časové obdobie, ktoré nie je *počas súťaže.*

***Register pre testovanie*** *(Registered Testing Pool):* Skupina *športovcov* najvyššej priority, ktorých určujú oddelene na medzinárodnej úrovni medzinárodné federácie ana národnej úrovni *národné antidopingové organizácie*, a ktorí podliehajú cielenému *testovaniu* počas *súťaže* i *mimo súťaže* v rámci testovacieho programu príslušnej medzinárodnej federácie alebo *národnej antidopingovej organizácie,* a preto sa od nich vyžaduje, aby poskytli informácie o mieste svojho pobytu, ako je uvedené v článku 5.6 a v Medzinárodnej norme pre testovanie a vyšetrovanie.

***Vzorka*** *(Sample or Specimen):* Akýkoľvek biologický materiál odobratý pre účely *dopingovej kontroly.*

*[Poznámka: Niekedy dochádza k námietkam, že odber vzorky krvi porušuje náboženskú či kultúrnu podstatu určitých skupín. Bolo stanovené, že tieto námietky nie sú opodstatnené.]*

***Signatári*** *(Signatories)*: Tie subjekty, ktoré podpísali *Kódex* a súhlasili s jeho dodržiavaním, ako je uvedené v článku 23.

***Významná pomoc*** *(Substantial assistance):* Pre účely článku 10.6.1 *osoba* poskytujúca *významnú pomoc* musí: (1) písomnou formou výpovede sa podeliť v plnom rozsahu o všetky informácie, ktoré osoba má ohľadne porušenia antidopingových pravidiel a (2) plne spolupracovať pri vyšetrovaní a rozhodovaní akéhokoľvek prípadu, ktorý sa týka týchto informácií, vrátane napríklad poskytnutia svedectva počas vypočúvania, pokiaľ je o to *antidopingovou organizáciou* alebo vypočúvacou komisiou požiadaná. Tieto poskytnuté informácie musia byť dôveryhodné a musia tvoriť významnú časť akéhokoľvek prípadu, ktorý bol začatý, alebo ak prípad ešte nebol začatý, musia poskytnúť dostatočné podklady, na základe ktorých by mohol byť prípad začatý.

*Cielené testovanie (Target testing):* Výber špecifických *športovcov* na *testovanie*, založené na kritériách uvedených v Medzinárodnej norme pre testovanie a vyšetrovanie.

*Kolektívny šport (Team Sport):* Šport, v ktorom je povolené vystriedať hráčov v priebehu *súťaže.*

***Testovanie*** *(Testing)*: Časť procesu *dopingovej kontroly* zahŕňajúca plánovanie testovania, odber *vzoriek*, nakladanie so *vzorkami* a transport *vzoriek* do laboratória.

***WADA*** *(WADA, The World Anti-Doping Agency):* Svetová antidopingová agentúra.

**3.2 Zadefinované termíny špecifické pre Medzinárodnú normu pre testovanie a vyšetrovanie:**

**Komisár pre odber krvi** (Blood Collection Officer alebo BCO): Komisár, ktorý je kvalifikovaný a oprávnený orgánom pre odber vzorky pre odber *vzorky* krvi *športovcovi.*

**Reťazec prepravy *vzorky*** (Chain of Custody): Poradie jednotlivcov alebo organizácií, ktorí majú na starosti uschovanie *vzorky* od jej poskytnutia až po jej doručenie do laboratória na analýzu.

**Sprievodca** (Chaperone): Komisár, ktorý je vyškolený a oprávnený orgánom pre odber vzorky realizovať špecifické úlohy, okrem iného jednej alebo viacerých z nasledujúcich (na základe rozhodnutia orgánu pre odber vzorky): informovanie *športovca* vybraného na odber *vzorky*; sprevádzanie a pozorovanie *športovca* do príchodu do stanice *dopingovej kontroly*; sprevádzanie a/alebo pozorovanie *športovcov*, ktorí sa už nachádzajú v stanici *dopingovej kontroly*; a/alebo osvedčenie a overenie poskytnutia *vzorky*, pokiaľ je na túto činnosť vyškolený.

**Požiadavky článku 2.4 *Kódexu* na poskytovanie informácií o miestach pobytu**: Požiadavky týkajúce sa informácií o mieste pobytu športovca uvedené v Prílohe I k Medzinárodnej norme pre testovanie a vyšetrovanie, ktoré sa vzťahujú na *športovcov*, ktorí sú zahrnutí do R*egistra pre testovanie* medzinárodnej federácie alebo *národnej antidopingovej organizácie*.

**Komisár dopingovej kontroly** (Doping Control Officer alebo DCO): Komisár, ktorý je vyškolený a oprávnený Orgánom pre odber vzorky, vykonávať úlohy, ktoré pre DCO ukladá Medzinárodná norma pre testovanie a vyšetrovanie.

**Stanica *dopingovej kontroly*** (Doping Control Station): Miesto, kde sa realizuje odber *vzorky*.

**Porušenie povinností** (Failure to Comply): Termín používaný na popísanie porušení antidopingových pravidiel podľa článkov 2.3 a/alebo 2.5 *Kódexu*.

**Neposkytnutie informácií** (Filing Failure): Neposkytnutie presných a úplných informácií prostredníctvom poskytnutia informácií o miestach pobytu *športovcom* (alebo treťou stranou, ktorú *športovec* poveril touto úlohou), ktoré umožňujú zaradenie športovca do *testovania* v čase a na mieste určenom v poskytnutí informácií o miestach pobytu alebo v prípade potreby aktualizovať dané poskytnutie informácií o miestach pobytu, aby sa zabezpečila jeho presnosť a úplnosť, všetko v súlade s ustanovením článku I.3 *Medzinárodnej normy pre testovanie a vyšetrovanie*.

**Dátum *počas súťaže*** (In-Competition Date): tak ako je definovaný v článku I.3.3.

**Nezastihnutie v mieste pobytu** (Missed Test): porušenie povinnosti *športovca* dostaviť sa na *testovanie* v mieste a čase určenom 60-minútovom intervale identifikovanom v jeho poskytnutí informácií o miestach pobytu pre daný deň, v súlade s článkom I.4 Medzinárodnej normy pre testovanie a vyšetrovanie.

***Testovanie* bez predchádzajúceho oznámenia** (No Advance Notice Testing): Odber vzoriek, ktorý sa realizuje bez predchádzajúceho upozornenia *športovca*, a kde je *športovec* neustále pod dozorom od okamihu oznámenia až po poskytnutie *vzorky*.

**Náhodný výber** (Random Selection): Výber *športovcov* na *testovanie*, ktoré nie je *cieleným testovaním*.

**Orgán pre nakladanie s výsledkami** (Results Management Authority): Organizácia, ktorá je zodpovedná, v súlade s článkom 7.1 *Kódexu*, za nakladanie s výsledkami *testovania* (alebo iných dôkazov potenciálneho porušenia antidopingových pravidiel) a vypočúvanie, či už je to (1) *antidopingová organizácia* (napríklad Medzinárodný olympijský výbor alebo iný *organizátor významných podujatí*, WADA, *medzinárodná federácia* alebo *národná antidopingová organizácia*); alebo (2) iná organizácia konajúca na základe oprávnenia alebo v súlade s pravidlami *antidopingovej organizácie* (napríklad, národný zväz, ktorý je členom medzinárodnej federácie). V spojitosti s neposkytnutím informácií o miestach pobytu, bude orgán pre nakladanie s výsledkami zriadený podľa článku I.5.1.

**Orgán pre odber *vzorky*** (Sample Collection Authority): Organizácia, ktorá je zodpovedná za odber *vzoriek* v súlade s požiadavkami Medzinárodnej normy pre testovanie a vyšetrovanie, buď (1) samotný orgán pre výkon *testovania*; alebo (2) iná organizácia (napríklad, dodávateľ tretej strany), na ktorý orgán pre výkon *testovania* delegoval alebo u ktorého si zmluvne dohodol realizáciu tejto úlohy (za predpokladu, že orgán pre výkon *testovania* vždy ostane podľa *Kódexu* v konečnom dôsledku zodpovedným za splnenie požiadaviek Medzinárodnej normy pre testovanie a vyšetrovanie, ktoré sa týkajú odberu *vzoriek*).

**Materiál na odber *vzorky*** (Sample Collection Equipment): Nádoby alebo zariadenia používané na odber alebo uchovanie *vzorky* kedykoľvek v priebehu odberu *vzorky*. Materiál na odber *vzorky* musí pozostávať minimálne z:

* na odber *vzorky* moču:
* Zberných nádob na odber *vzorky* pri opustení tela *športovca*;
* Vhodnej súpravy náčinia pre bezpečné uschovanie čiastkových vzoriek až pokiaľ *športovec* nedokáže poskytnúť viac moču; a
* Uzatvárateľných fliaš a vrchnákov umožňujúcich zistiť nedovolené otvorenie pre bezpečné uschovanie a prepravu kompletnej *vzorky*.
* na odber *vzorky* krvi:
* Ihly na odber *vzorky*;
* Uzatvárateľné krvné skúmavky umožňujúce zistiť nedovolené otvorenie pre bezpečné uschovanie a prepravu *vzorky*.

**Personál pre odber *vzorky*** (Sample Collection Personnel): Spoločný termín na pomenovanie kvalifikovaných komisárov oprávnených orgánom pre odber *vzorky* vykonávať alebo asistovať pri realizácii úloh počas odberu *vzorky*.

**Odber *vzorky*** (Sample Collection Session): Všetky následné aktivity, do ktorých je priamo zapojený *športovec* od okamihu prvého skontaktovania až po opustenie stanice *dopingovej kontroly športovcom* po poskytnutí *vzorky*.

**Vyhovujúca špecifická hmotnosť na analýzu** (Suitable Specific Gravity for Analysis): Špecifická hmotnosť s hodnotou 1,005 alebo vyššou, ak je meraná refraktometrom, alebo s hodnotou 1,010 alebo vyššou, ak je meraná diagnostickými prúžkami.

**Vyhovujúce množstvo moču na analýzu** (Suitable Volume of Urine for Analysis): Minimálne 90 ml, či už bude laboratórium analyzovať *vzorku* na jednu alebo viac *zakázaných látok* alebo *zakázaných metód*.

**Tímová aktivita/aktivity** (Team Activity/Activities): Športové aktivity, ktoré vykonávajú *športovci* kolektívne ako súčasť tímu (napr. tréning, cestovanie, taktické porady) alebo pod dozorom tímu (napr. liečba lekárom tímu).

**Plán testovania** (Test Distribution Plan): Dokument, ktorý spracovala *antidopingová organizácia*, ktorá plánuje *testovanie športovcov*, nad ktorými vykonáva *právomoc vykonávať testovanie*, v súlade s požiadavkami článku 4 Medzinárodnej normy pre testovanie a vyšetrovanie.

**Orgán pre výkon *testovania*** (Testing Authority): Organizácia, ktorá vydáva oprávnenie na konkrétny odber *vzorky*, či už je to (1) *antidopingová organizácia* (napríklad, Medzinárodný olympijský výbor alebo iný *organizátor významného podujatia*, WADA, medzinárodná federácia alebo *národná antidopingová organizácia*); alebo (2) iná organizácia, ktorá vykonáva *testovanie* na základe oprávnenia a v súlade s pravidlami *antidopingovej organizácie* (napríklad národný zväz, ktorý je členom medzinárodnej federácie).

**Správa o neúspešnom pokuse** (Unsuccessful Attempt Report): Podrobná správa o neúspešnom pokuse odobrať *vzorku* od *športovca*, ktorý sa nachádza v *Registri pre testovanie*, ktorá uvádza dátum pokusu, navštívené miesto, presný čas príchodu a odchodu z miesta, kroky vykonané na mieste v snahe nájsť *športovca* (vrátane podrobností o všetkých kontaktoch s tretími stranami) a iné relevantné podrobnosti o pokuse.

**Neposkytnutie informácií o miestach pobytu** (Whereabouts failure): Neposkynutie informácií alebo nezastihnutie na mieste pobytu.

**Poskytnutie informácií o miestach pobytu** (Whereabouts Filing): Informácie poskytované *športovcom* vedeným v *Registri pre testovanie* alebo v jeho mene, ktoré určujú miesta pobytu *športovca* na nasledujúci štvrťrok v súlade s článkom I.3 Medzinárodnej normy pre testovanie a vyšetrovanie.

**3.3 Výklad:**

3.3.1 Ak nie je uvedené inak, nižšie uvedené odkazy na články sú odkazmi na články Medzinárodnej normy pre testovanie a vyšetrovanie.

3.3.2 Pripomienky, komentujúce rozličné ustanovenia Medzinárodnej normy pre testovanie a vyšetrovanie sa použijú na účely výkladu *medzinárodnej normy*.

3.3.3 Prílohy k Medzinárodnej norme pre testovanie a vyšetrovanie sú rovnako záväzné ako ostatné časti Medzinárodnej normy pre testovanie a vyšetrovanie.

3.3.4 Oficiálny text Medzinárodnej normy pre testovanie a vyšetrovanie bude uchovávať *WADA* a bude vydaný v anglickom a francúzskom jazyku. V prípade akéhokoľvek sporu medzi verziou v anglickom a francúzskom jazykusa použije verzia v anglickom jazyku.

# **DRUHÁ ČASŤ: NORMY PRE *TESTOVANIE***

# 4.0 Plánovanie efektívneho *testovania*

## 4.1 Cieľ

4.1.1 Článok 5.4 *Kódexu* vyžaduje, aby každá *antidopingová organizácia* s právomocou vykonávať *testovanie* naplánovala a realizovala inteligentné *testovanie*, ktoré je primerané riziku dopingu medzi *športovcami* spadajúcimi pod jej právomoc, a ktoré dokáže odhaliť a potlačiť takéto praktiky. Cieľom článku 4.0 Medzinárodnej normy pre testovanie a vyšetrovanie je stanoviť kroky, ktoré sú potrebné na spracovanie plánu testovania, ktorý bude vyhovovať tejto požiadavke. Zahŕňa to vytvorenie celkového zoznamu *športovcov* v rámci antidopingového programu *antidopingovej organizácie* a tiež vyhodnotenie rizika zneužívania konkrétnych *zakázaných látok* a *zakázaných metód* v príslušnom športe/športovej disciplíne a následne stanovenia príslušných priorít v rámci športov a/alebo športových disciplín, v rámci kategórií *športovcov*, druhov *testovania*, druhov odberu *vzorky* a druhov analýzy *vzorky*.

4.1.2 *Antidopingová organizácia* musí zabezpečiť, aby sa plánovania testovania *športovcov* alebo procesu výberu *športovcov* na *testovanie* nezúčastnil *podporný personál športovca* a žiadne ostatné osoby s konfliktom záujmov.

4.1.3 *Antidopingová organizácia* musí zadokumentovať svoj plán testovania a predložiť svoj plán testovania *WADA* (a) ak bude potrebovať súhlas *WADA* v súlade s článkom 6.4.2 *Kódexu* na analýzu *vzoriek* s použitím menšieho rozsahu ako je uvedený v technickom dokumente uvedenom v článku 5.4.1 *Kódexu*, v súlade s článkom 4.7.1 tejto *medzinárodnej normy*; a (b) na základe vyžiadania zo strany *WADA*, v rámci procesu preukázania plnenia požiadaviek článku 5.4 *Kódexu antidopingovou organizáciou*.

4.1.4 Hlavné činnosti preto zahŕňajú hodnotenie rizika a stanovenie priorít, zhromažďovanie informácií, monitorovanie a následné kroky; spracovanie plánu testovania na základe hodnotenia rizika a stanovenia priorít; oznámenia a prediskutovania daného plánu testovania s *WADA* (pokiaľ je to možné); monitorovanie, zhodnotenie, kontrolu, úpravu a aktualizáciu plánu testovania podľa meniacich sa okolností; a realizácia plánu testovania.

## 4.2 Hodnotenie rizika

4.2.1 Tak ako je uvedené článku 5.4 *Kódexu*, počiatočným bodom plánu testovania musí byť rozhodnutie o hodnotení, v dobrej viere, ktoré *zakázané látky* a/alebo *zakázané metódy* predstavujú najväčšie riziko zneužívania v príslušnom športe a športových disciplínach. Toto hodnotenie by mali brať do úvahy (minimálne) nasledujúce informácie:

1. fyzické a iné požiadavky príslušného športu (a/alebo disciplíny v rámci športu), osobitne s ohľadom na fyziologické požiadavky daného športu/športovej disciplíny;
2. možné účinky zvýšenia výkonnosti, ktoré môže vyvolať doping v danom športe/športovej disciplíne;
3. možnej odmeny na rozličných úrovniach športu/športovej disciplíny a iné potenciálne motivácie pre doping;
4. histórie dopingu v športe/športovej disciplíne;

*[Poznámka k článku 4.2.1(d): Pokiaľ pre daný šport ešte nebol vytvorený kompletný a efektívny program testovania, ktorý zahŕňa testovanie počas aj mimo súťaží, história žiadnych alebo len niekoľkých nepriaznivých analytických nálezov povie len málo alebo nič o riziku dopingu v danom športe.]*

1. dostupný výskum o dopingových trendoch (napr. anotované odborné články);
2. získané informácie o možných dopingových postupoch v športe (napr. svedecké výpovede *športovcov*, informácie z trestného vyšetrovania a/alebo iné informácie získané v súlade s Usmernením *WADA* pre koordináciu vyšetrovania a výmenu informácií pre boj proti dopingu) v súlade s článkom 11.0 Medzinárodnej normy pre testovanie a vyšetrovanie; a
3. výstupy predchádzajúcich cyklov plánovania testovania.

4.2.2 Pri tvorbe plánu testovania je *antidopingová organizácia* povinná dodržiavať požiadavky Technického dokumentu, na ktorý sa odvolávajú články 5.4.1 a 6.4. *Kódexu*. Navyše, musí *antidopingová organizácia* vykonať vlastné hodnotenie rizika. Do úvahy by mala brať, v dobrej viere, všetky hodnotenia rizika pre príslušný šport alebo športovú disciplínu, ktoré vykonala iná antidopingová organizácia s právomocou vykonávať testovanie. Avšak medzinárodná federácia nie je viazaná hodnotením rizika konkrétneho športu alebo disciplíny, ktoré vykonala *národná antidopingová organizácia* a*národná antidopingová organizácia* nie je viazaná hodnotením rizika konkrétneho športu alebo disciplíny, ktoré vykonala medzinárodná federácia.

4.2.3 *Antidopingová organizácia* tiež musí zvážiť potenciálne charakteristiky dopingu vo svojom športe, krajine alebo na *podujatí* (podľa potreby). Patrí tam hodnotenie záležitostí ako sú:

1. ktoré *zakázané látky* a/alebo *zakázané metódy* by *športovec* mohol použiť na zvýšenie výkonnosti v príslušnom športe alebo disciplíne;
2. v ktorých okamihoch svojej športovej kariéry *športovec* s najväčšou pravdepodobnosťou zváži získanie takejto nedovolenej výhody; a
3. vzhľadom na štruktúru sezóny príslušného športu/disciplíny (vrátane štandardných harmonogramov *súťaží* a rozvrhu tréningov), kedy počas roka je najväčšia pravdepodobnosť, že sa *športovec* odhodlá použiť dopingové postupy.

4.2.4 Všetky ostatné opatrenia, ktoré je potrebné prijať pri vytvorení plánu testovania (tak ako sú uvedené nižšie v rámci článku 4.0) musia vychádzať z hodnotenie rizika uvedeného v článku 4.2. *Antidopingová organizácia* musí preukázať k spokojnosti *WADA*, že vykonala riadne hodnotenie príslušných rizík a prijala príslušný plán testovania a základe výsledkov daného hodnotenia.

4.2.5 Plánovanie testovania má byť priebežný proces, nie statický. *Antidopingová organizácia* musí pravidelne revidovať plán testovania a upravovať ho podľa potreby tak, aby odzrkadľoval nové informácie získané *antidopingovou organizáciou* a bral do úvahy *testovanie* vykonané inými *antidopingovými organizáciami*. Každú revíziu hodnotenia rizika uvedeného v technickom dokumente, na ktorý sa odvoláva článok 5.4.1 *Kódexu* musí odsúhlasiť *WADA*.

## 4.3 Vytvorenie celkového súboru *športovcov*

4.3.1 Článok 5.2 *Kódexu* dáva jednotlivým *antidopingovým organizáciám* právomoc vykonávať *testovanie* potenciálne veľmi veľkých súborov športovcov a športovkýň. Avšak vzhľadom na obmedzené zdroje *antidopingových organizácií*, definícia výrazu *športovec* umožňuje *národným antidopingovým organizáciám* obmedziť počet športovcov a športovkýň, ktorí budú predmetom svojich národných antidopingových programov (osobitne *testovania*) na tých, ktorí súťažia na najvyšších národných úrovniach (tzn.*športovci národnej úrovne*, tak ako ich definuje *národná antidopingová organizácia*). Taktiež umožňuje medzinárodným federáciám, aby sústredili svoje antidopingové programy (vrátane *testovania*) na tých, ktorí pravidelne súťažia na medzinárodnej úrovni (tzn. *Športovci medzinárodnej úrovne*, tak ako ich definuje medzinárodná federácia).

*[Poznámka k článku 4.3.1: Medzinárodnej federácii nič nebráni, aby na základe svojej jurisdikcie vykonala testovanie športovca, ktorý nie je športovcom medzinárodnej úrovne, pokiaľ to považuje za vhodné, napr. ak súťaží na medzinárodnom podujatí. Navyše, tak ako je uvedené v definícii pojmu športovec v Kódexe, národná antidopingová organizácia sa môže rozhodnúť rozšíriť pôsobnosť svojho antidopingového programu (vrátane testovania) na športovcov a športovkyne, ktorí súťažia nižšie ako je národná úroveň. Avšak hlavným cieľom plánu testovania medzinárodnej federácie by mali byť športovci na medzinárodnej úrovni a hlavným cieľom plánu testovania národnej antidopingovej organizácie by mali byť športovci národnej úrovne a vyššie.]*

4.3.2 Preto, po dokončení hodnotenia rizika, ktoré je popísané v článku 4.2, je ďalším krokom vytvorenie celkového súboru *športovcov*, ktorí sa v zásade podrobia *testovaniu* príslušnou *antidopingovou organizáciou*, tzn. (v prípade medzinárodnej federácie) stanovenie príslušnej definície *športovcov medzinárodnej úrovne* alebo (v prípade národnej *antidopingovej organizácie*) stanovenie príslušnej definície *športovcov národnej úrovne*:

1. medzinárodná federácia si môže sama určiť kritériá, ktoré bude používať na klasifikáciu *športovcov* ako *športovcov medzinárodnej úrovne*, napr. zaradením podľa účasti na konkrétnych *medzinárodných podujatiach*, atď. Mala by to stanoviť v dobrej viere, v súlade so svojou zodpovednosťou chrániť bezúhonnosť športu na medzinárodnej úrovni (ukážka toho najlepšieho zo športu verejnosti), stanovením definície, ktorá zahrnie všetkých tých, ktorí pravidelne súťažia na medzinárodnej úrovni a/alebo súťažia na úrovni, kde sa môžu dosahovať svetové rekordy.

*[Poznámka k článku 4.3.2(a): Kódex vyžaduje, aby každá medzinárodná federácia zverejnila, jasným a stručným spôsobom, kritériá, ktoré používa na klasifikáciu športovcov, aby bolo jasné, kde je hranica a ako sa jednotliví športovci majú klasifikovať. Napríklad, ak kritériá zahŕňajú súťaženie na istých medzinárodných podujatiach, potom musí medzinárodná federácia zverejniť zoznam týchto medzinárodných podujatí.]*

1. podobne *národná antidopingová organizácia* si sama môže určiť kritériá, ktoré bude používať na klasifikáciu *športovcov* ako *športovcov národnej úrovne*. Tiež by to mala stanoviť v dobrej viere, v súlade so svojou zodpovednosťou ochraňovať bezúhonnosť športu na národnej úrovni (zdroj národnej hrdosti v jednotlivých športoch a odrazový mostík k medzinárodným *súťažiam*, vrátane reprezentácie štátu na *medzinárodných podujatiach* alebo *súťažiach*). Definícia by mala potom zahrnúť všetkých tých, ktorí súťažia na najvyššej úrovni v národných *súťažiach* v príslušnom športe (napr. na celoštátnej súťaži alebo iných *podujatiach*, ktoré určujú alebo sa počítajú do určenia toho, kto je v danej krajine najlepší v príslušnej kategórii/disciplíne, a/alebo kto by mal reprezentovať krajiny na *medzinárodných podujatiach* alebo *súťažiach*). Taktiež by mal zahŕňať tých občanov krajiny, ktorí vo všeobecnosti alebo často súťažia na medzinárodnej úrovni a/alebo na *medzinárodných podujatiach* alebo *súťažiach* (skôr ako na národnej úrovni), ale ktorých medzinárodná federácia neklasifikovala ako *športovcov medzinárodnej úrovne*.

## 4.4 Stanovenie priorít medzi športmi a/alebo disciplínami

4.4.1 *Antidopingová organizácia* by tiež mala zvážiť, či existujú faktory, ktoré garantujú pridelenie zdrojov na *testovanie* na jeden šport alebo disciplínu alebo krajinu (podľa potreby) spadajúce pod jej jurisdikciu prednostne pred ostatnými.

To znamená:

a) v prípade medzinárodnej federácie, posúdenie relatívnych rizík dopingu medzi jednotlivými disciplínami a krajinami v rámci jej športu.

b) v prípade *národnej antidopingovej organizácie*, posúdenie relatívnych rizík dopingu medzi jednotlivými športmi spadajúcimi pod jej jurisdikciu ako aj akýchkoľvek imperatív antidopingovej politiky, ktoré ju môžu viesť k tomu, aby uprednostnila isté športy pred inými.

*[Poznámka k článku 4.4.1(b): Národné antidopingové organizácie budú mať rôzne požiadavky a priority svojich národných politík. Napríklad, jedna národná antidopingová organizácia môže mať legitímne dôvody uprednostniť (niektoré alebo všetky) olympijské športy, zatiaľ čo iná môže mať legitímne dôvody, kvôli iným charakteristikám danej krajiny, uprednostniť (napríklad) isté iné „národné“ športy. Tieto imperatívy politiky predstavujú relevantný základ pre plánovanie testovania národnou antidopingovou organizáciou, popri jej hodnotení relatívnych rizík dopingu v rôznych športoch, ktoré spadajú do jej národnej jurisdikcie. Môžu viesť napríklad k tomu, že sa národná antidopingová organizácia rozhodne na konkrétne obdobie vo svojom pláne testovania (1) rozvrhnúť testovanie na niektoré športy v rámci svojej jurisdikcie ale nie na iné; a (2) uprednostniť isté športy pred inými nie z dôvodu vyššieho rizika dopingu v daných športoch ale kvôli vyššiemu národnému záujmu zabezpečiť bezúhonnosť týchto športov.]*

c) v prípade *organizátora významného podujatia*, posúdenie relatívnych rizík dopingu medzi jednotlivými športmi a/alebo disciplínami na jeho *podujatí*.

4.4.2 Ďalším faktorom, ktorý je relevantný pre vyčlenenie zdrojov na *testovanie* v rámci plánu *testovania* bude počet *športovcov* zahrnutých do relevantnej úrovne príslušného športu a/alebo disciplíny a/alebo krajiny. Tam, kde sa riziko dopingu medzi dvomi rôznymi športmi alebo disciplínami alebo krajinami vyhodnotí ako rovnaké, by sa malo viac zdrojov venovať športu alebo disciplíne alebo krajine s väčším počtom *športovcov*.

## 4.5 Stanovenie priorít medzi jednotlivými *športovcami*

4.5.1 Po vytvorení celkového súboru *športovcov* (pozri článok 4.3) a stanovení prioritných športov/disciplín/krajín (pozri článok 4.4), inteligentný plán testovania použije *cielené testovanie*, aby sústredil zdroje na *testovanie* tam, kde sú najviac potrebné v rámci celkového súboru *športovcov*. *Cielené testovanie* preto dostane prioritu, tzn. značnú časť testovania realizovaného na základe plánu testovania *antidopingovej organizácie* bude predstavovať *cielené testovanie športovcov* v rámci celkového súboru.

*[Poznámka k článku 4.5.1: Cielené testovanie je prioritou pretože náhodné testovanie alebo dokonca aj vážené náhodné testovanie nezabezpečí, aby sa dostatočne otestovali všetci príslušní športovci. Svetový antidopingový kódex neurčuje žiadne požiadavky na primerané podozrenie alebo pravdepodobnú príčinu pre cielené testovanie. Avšak cielené testovanie by sa nemalo používať na akýkoľvek účel iný ako na legitímnu dopingovú kontrolu.]*

4.5.2 *Antidopingové organizácie* musia zvážiť realizáciu *cieleného testovania* pre nasledujúce kategórie *športovcov*:

a) v prípade medzinárodnej federácie, *športovci* (osobitne z jej prioritných disciplín alebo krajín), ktorí pravidelne súťažia na najvyššej úrovni medzinárodných *súťaží* (napr., kandidáti na olympijské, paralympijské medaily alebo medaily z majstrovstiev sveta), podľa určeného poradia alebo iných vhodných kritérií.

b) v prípade *národných antidopingových organizácií*, nasledujúci *športovci* z ich prioritných športov:

(i) *športovci*, ktorí sú členmi národných tímov na olympijských alebo paralympijských hrách alebo v iných športoch vysokej národnej priority (alebo ktorí by mohli byť vybraní do týchto tímov);

(ii) *športovci*, ktorí trénujú samostatne, ale súťažia na úrovni olympijských/paralympijských hier alebo majstrovstiev sveta a mohli by byť vybraní na takéto podujatia;

(iii) *športovci*, ktorí sú príjemcami dotácií z verejných zdrojov; a

(iv) *športovci* najvyššej úrovne, ktorí sú občanmi iných krajín alebo ktorí sa nachádzajú (žijú, trénujú, súťažia alebo inak) v krajine pôsobenia *národnej antidopingovej organizácie*.

c) pre všetky *antidopingové organizácie* s príslušnou právomocou vykonávať *testovanie*:

(i) *športovci*, ktorým plynie lehota *zákazu činnosti* alebo *dočasného pozastavenia činnosti*; a

(ii) *športovci*, ktorí boli určení prednostne na *testovanie* pred tým, ako ukončili súťažnú činnosť, a ktorí si teraz želajú vrátiť sa k súťažnej činnosti.

4.5.3 Ostatné faktory relevantné pre určenie toho, kto by mal byť predmetom *cieleného testovania* sa môžu medzi jednotlivými športmi výrazne líšiť, v závislosti od špecifických charakteristík konkrétneho športu. Avšak medzi relevantné faktory budú pravdepodobne patriť niektoré alebo všetky prejavy/faktory správania *športovca*, ktoré naznačujú možný doping/zvýšené riziko dopingu:

1. predchádzajúce porušenie antidopingových pravidiel/ história testov, vrátane všetkých abnormálnych biologických parametrov (krvné parametre, steroidné profily, atď.);
2. história športových výkonov, vrátane náhle výrazného zlepšenia výkonu a/alebo dlhodobej vysokej výkonnosti bez zodpovedajúceho záznamu z *testovania;*
3. opakované porušenia povinností týkajúcich sa poskytovania informácií o miestach pobytu;
4. podozrivé príznaky v poskytnutých informáciách o miestach pobytu (napr. aktualizácie poskytnutia informácií o miestach pobytu na poslednú chvíľu);
5. presťahovanie sa alebo tréning vo vzdialenej lokalite;
6. odstúpenie alebo neprítomnosť na očakávanej *súťaži;*
7. kontakt *športovca* s treťou stranou (napr. s tímovým kolegom, trénerom alebo lekárom) zapletenou v minulosti do dopingu;
8. zranenie;
9. vek/štádium kariéry (napr. prestupe z juniorskej do seniorskej kategórie, blízky termín uplynutia zmluvy, blížiace sa ukončeniu kariéry);
10. finančný motív pre zlepšenú výkonnosť, ako sú prize money alebo sponzorské príležitosti a/alebo;
11. spoľahlivé informácie od tretej osoby alebo informácie získané *antidopingovou organizáciou* v súlade s ustanoveniami článku 11.0 Medzinárodnej normy pre testovanie a vyšetrovanie.

4.5.4 *Testovanie*, ktoré nie je *cieleným testovaním* sa určí na základe náhodného výberu, ktorý sa vykoná prostredníctvom zadokumentovaného systému pre daný výber. Náhodný výber môže byť buď plne náhodný (tam, kde sa do úvahy neberú žiadne vopred určené kritériá) a *športovci* sa vyberajú ľubovoľne zo zoznamu mien športovcov) alebo vážený (kde sú *športovci* zaradení na základe vopred určených kritérií, aby sa tak zvýšila alebo znížila šanca výberu). Náhodný výber, ktorý je vážený sa bude realizovať podľa zadefinovaných kritérií a môže brať do úvahy faktory uvedené v článku 4.5.3 (podľa potreby), aby sa zabezpečilo, že sa vyberie vyššie percento „rizikových“ *športovcov*.

*[Poznámka kčlánku 4.5.4: Popri zisťovaní dopingu, môže testovanie prostredníctvom náhodného výberu zohrať dôležitú úlohu ako odstrašujúci prostriedok a tiež pomôcť ochrániť bezúhonnosť podujatia.]*

4.5.5 Aby sa predišlo pochybnostiam, bez ohľadu na vývoj kritérií pre výber *športovcov* na *testovanie*, a osobitne na *cielené testovanie športovcov*, ako aj vzhľadom na skutočnosť, že vo všeobecnosti by sa *testovanie* malo realizovať v čase medzi 5.00 a 23.00, pokiaľ neexistujú pádne dôvody pre *testovanie* počas noci, ostávajú v platnosti základné princípy (ako sú uvedené v článku 5.2 *Kódexu*), že od ktoréhokoľvek *športovca* smie ktorákoľvek *antidopingová organizácia,* ktorá disponuje právomocou vykonávať *testovanie* daného *športovca,* vyžadovať, aby poskytol *vzorku* v ktoromkoľvek čase a na ktoromkoľvek mieste, bez ohľadu na to, či výber *športovca* na *testovanie* je v súlade s danými kritériami. Zároveň nesmie žiadny *športovec* odmietnuť odber *vzorky* s odôvodnením, že dané *testovanie* nie je uvedené v pláne testovania príslušnej *antidopingovej organizácie* a/alebo sa nerealizuje v čase medzi 5.00 a 23.00 a/alebo že daný *športovec* nespĺňa relevantné kritériá výberu pre *testovanie*, alebo by inak nemal byť vybratý pre *testovanie*.

## 4.6 Stanovenie priorít medzi jednotlivými druhmi *testovania*

4.6.1 Na základe procesu hodnotenia rizika a stanovovania priorít uvedených v článkoch 4.2 až 4.5 musí *antidopingová organizácia* určiť, v akom rozsahu sa vyžaduje každý z nasledujúcich druhov *testovania*, aby sa dalo inteligentne a efektívne odhaľovať a predchádzať dopingovým praktikám v rámci príslušného športu, disciplíny a/alebo krajiny:

a) *testovanie počas súťaže* a *mimo súťaže*;

i) v prípade športov a/alebo disciplín, ktoré sa hodnotia ako vysoko rizikové z pohľadu dopingu v období *mimo súťaže* bude prioritou *testovanie mimo súťaže* a podstatná časť dostupného *testovania* sa bude vykonávať v  čase *mimo súťaže*. Avšak stále sa bude realizovať istý počet *testovaní počas súťaže*.

ii) v prípade športov a/alebo disciplín, ktoré sa hodnotia ako nízko rizikové z pohľadu dopingu v období *mimo súťaže* (napr. tam, kde je možné jasne preukázať, že je nepravdepodobné, aby doping v období *mimo súťaže* umožnil zvýšenie výkonnosti alebo zabezpečil iné nedovolené výhody), bude prioritou *testovanie počas súťaže* a podstatná časť dostupného *testovania* sa bude vykonávať v  čase *počas súťaže*. Avšak stále sa bude realizovať istý počet *testovaní mimo súťaže*, primerane k miere rizika dopingu v danom športe/disciplíne v období *mimo súťaže*. Vo veľmi výnimočných prípadoch, tzn. v malom počte športov a/alebo disciplín, kde sa v dobrej viere stanoví, že u nich neexistuje žiadne významné riziko dopingu v období *mimo súťaže* sa nemusí vykonávať žiadne *testovanie mimo súťaže*.

b) *testovanie* moču;

c) *testovanie* krvi; a

d) *testovanie*, ktorého súčasťou je vytvorenie pozdĺžneho profilu, tzn. program *Biologického pasu športovca*.

4.6.2 Okrem výnimočných a odôvodniteľných prípadov bude *testovanie* vykonávané formou *testovania* bez predchádzajúceho oznámenia:

a) v prípade *testovania počas súťaže*, môže byť výber miesta známy vopred. Avšak o náhodnom výbere *športovca*/miesta konania sa *športovec* dozvie až po doručení oznámenia.

b) každé *testovanie mimo súťaže* bude *testovaním* bez predchádzajúceho oznámenia okrem výnimočných a odôvodnených prípadov.

4.6.3 Aby sa zabezpečilo, že *testovanie* bude *testovaním* bez predchádzajúceho oznámenia*,* musí orgán pre výkon *testovania*  a (orgán pre odber *vzorky*, pokiaľ nie je ten istý) zabezpečiť, aby sa pred *testovaním* poskytlo rozhodnutie o výbere *športovcov* len tým osobám, ktoré to potrebujú vedieť na účely realizácie daného *testovania*.

## 4.7 Analýza *vzoriek*

4.7.1 *Antidopingové organizácie* musia požiadať laboratóriá, aby vykonali analýzu *vzoriek,* ktoré získali spôsobom, ktorý je určený pre konkrétne okolnosti príslušného športu/disciplíny/krajiny. V súlade s článkom 6.4 *Kódexu*, počiatočným bodom je, že *antidopingové organizácie* musia dať na analýzu všetky *vzorky* odobraté v ich mene v súlade so zoznamom požadovaných analýz *vzoriek* uvedeným v technickom dokumente uvedenom v článku 5.4.1 *Kódexu*; ale (a) vždy môžu požiadať laboratóriá, aby analyzovali ich *vzorky* na základe rozsiahlejších zoznamov, ako sú uvedené v technickom dokumente; a (b) taktiež môžu požiadať laboratóriá, aby analyzovali niektoré alebo všetky ich *vzorky* podľa menej rozsiahlych zoznamov, ako sú uvedené v technickom dokumente v prípade, ak k spokojnosti *WADA* preukázali, že z dôvodu osobitných okolností ich športu alebo disciplíny alebo krajiny (podľa potreby) tak ako je uvedené v pláne testovania, bude vhodná menej rozsiahla analýza.

4.7.2 *WADA* schváli analýzu *vzoriek* v menšom rozsahu ako je uvedené v rozsahu analýzy vzoriek v technickom dokumente, ak je uspokojivo preukázané, že takýto prístup povedie k čo najinteligentnejšiemu, najefektívnejšiemu a najúčinnejšiemu využitiu dostupných zdrojov na *testovanie*.

4.7.3 *Antidopingová organizácia* musí do svojho plánu *testovania* zahrnúť stratégiu pre uchovanie *vzoriek* a dokumentácie týkajúcej sa odberu týchto *vzoriek*, aby neskôr umožnila ďalšiu analýzu týchto *vzoriek* v súlade s článkom 6.5 *Kódexu*. Takáto stratégia musí byť v súlade s požiadavkami Medzinárodnej normy pre laboratóriá a Medzinárodnej normy pre ochranu súkromia a osobných informácií a do úvahy musí brať účely analýzy *vzoriek* uvedenej v článku 6.2 *Kódexu,* ako aj (nie však len) nasledujúce prvky:

a) laboratórne odporúčania;

b) možnú potrebu retroaktívnej analýzy v spojitosti s programom *Biologického pasu športovca*;

c) nové metódy detekcie, ktoré budú zavedené do praxe v blízkej budúcnosti, a ktoré sa vzťahujú na *športovca*, šport a/alebo disciplínu; a/alebo

d) *vzorky* poskytnuté *športovcami*, ktorí spĺňajú niektoré alebo všetky kritériá „vysokého rizika“ uvedené v článku 4.5.

## 4.8 Zber informácií o miestach pobytu

4.8.1 Informácie o miestach pobytu nie sú samoúčelné, ale skôr slúžia ako prostriedok k dosiahnutiu cieľa, ktorým je účinná a efektívna realizácia *testovania* bez predchádzajúceho oznámenia. Preto ak *antidopingová organizácia* určí, že potrebuje vykonať *testovanie* (*vrátane testovania mimo súťaže*) konkrétnych *športovcov*, musí potom zvážiť, koľko informácií potrebuje o miestach pobytu daných *športovcov*, aby mohla vykonať *testovanie* efektívne a bez predchádzajúceho oznámenia. *Antidopingová organizácia* musí získať všetky informácie o miestach pobytu, ktoré potrebuje na to, aby mohla vykonať testovanie identifikované v pláne testovania efektívne a účinne. Nesmie získavať viac informácií o miestach pobytu ako potrebuje na daný účel.

*[Poznámka k článku 4.8.1: V súlade s článkom 5.6 Kódexu, informácie o miestach pobytu, ktoré získa antidopingová organizácia sa môžu použiť na účely plánovania, koordinácie alebo realizácie dopingovej kontroly, poskytovanie informácií relevantných pre Biologický pas športovca alebo iné analytické výsledky, na podporu vyšetrovania potenciálneho porušenia antidopingových pravidiel a/alebo na podporu konania v prípade obvinenia z porušenia antidopingových pravidiel. Navyše, zber informácií o miestach pobytu môže mať užitočný preventívny účinok.]*

4.8.2 Je možné zvážiť, či informácie o miestach pobytu má poskytovať *športovec* alebo či sa eventuálne môžu získavať z iných zdrojov. Napríklad, ak ide o súťaž a/alebo tréning v športe, ktorý je organizovaný a vykonávaný skôr kolektívne ako individuálne, vrátane tímových aktivít, medzinárodná federácia alebo *národná antidopingová organizácia* sa môže (na základe vlastného uváženia) rozhodnúť, že postačí získať informácie o miestach pobytu tímu *športovca* počas takýchto období tímovej aktivity, bez požadovania od *športovca*, aby poskytoval ďalšie informácie o tomto časovom období. V takýchto prípadoch však v čase, kedy nie sú naplánované žiadne tímové aktivity a kedy sa *športovec* nezúčastňuje tímových aktivít, sa od *športovca* môže požadovať, aby poskytol viac individualizované informácie o miestach pobytu a tak umožnil svoje *testovanie* počas tohto obdobia bez predchádzajúceho oznámenia.

4.8.3 *Antidopingová organizácia* môže stanoviť, že bude potrebovať viac informácií o miestach pobytu istých kategórií *športovcov* ako ostatných. Mala by zvážiť prijatie „pyramídového prístupu“ vychádzajúceho z procesov hodnotenia rizika a stanovovania priorít uvedených v článkoch 4.2 až 4.5. podľa tohto prístupu sú *športovci* zaradení do rozličných kategórií, v závislosti od priority *testovania* týchto *športovcov*. *Antidopingová organizácia* by mala stanoviť pre každú kategóriu *športovcov*, o koľko viac informácií o miestach pobytu potrebuje na efektívnu a účinnú realizáciu *testovania* daných *športovcov* určeného v pláne testovania.

*[Poznámka k článku 4.8.3: Napríklad, antidopingová organizácia môže identifikovať vo svojom pláne testovania pyramídu rozličných kategórií športovcov, kde (i) kategória na najnižšej úrovni predstavuje tých športovcov, od ktorých sa požaduje málo alebo žiadne informácie o miestach pobytu na účely realizácie testovania, ktoré im stanovuje plán testovania, (ii) vyššie umiestnené kategórie predstavujú športovcov, od ktorých sa požaduje viac informácií o miestach pobytu, pretože z iných zdrojov je len málo dostupných informácií o miestach pobytu na účely realizácie testovania, vrátane testovania mimo súťaže a (iii) najvyššia kategória športovcov, od ktorých sa požaduje najviac informácií o miestach pobytu, pretože je u nich najvyššia pravdepodobnosť, že budú vybraní do najväčšieho počtu testovaní (vrátane testovania mimo súťaže) a nie sú k dispozícii dostačujúce informácie o mieste ich pobytu z iných zdrojov, aby bolo možné ich lokalizovať na príslušné testovanie. Do najvyššej kategórie športovcov by mali patriť elitní športovci (napr. súťažiaci o medaily na národnej a/alebo medzinárodnej úrovni), športovci v programe biologického pasu a športovci s vysokým rizikom dopingu: pozri článok 4.5. V súlade s článkom 4.8.4 sa musí táto najvyššia kategória športovcov zaradiť do registra pre testovanie (aby sa tak iniciovalo konanie podľa článku 2.4 Kódexu Požiadavky na poskytnutie informácií o miestach pobytu) pokiaľ antidopingová organizácia nebude môcť získať dostačujúce informácie o miestach pobytu takýchto športovcov iným spôsobom.*

*Táto možnosť zváženia poskytuje antidopingovým organizáciám flexibilitu pri vedení zoznamov športovcov, o ktorých sa získavajú informácie o miestach pobytu, ktoré možno nespĺňajú ustanovenia článku 2.4 Kódexu Požiadavky na poskytnutie informácií o miestach pobytu, ale ktoré sú však užitočnými informáciami, ktoré sa dajú použiť na zvýšenie efektivity programu antidopingových organizácií. Napríklad, medzinárodná federácia alebo národná antidopingová organizácia sa môže rozhodnúť, že potrebuje vykonať istý počet testovaní mimo súťaže u konkrétnej kategórie športovcov konkrétneho športu, kde sa súťaž a/alebo tréning organizuje a realizuje skôr skupinovo ako individuálne, ale že dokáže efektívne vykonať dané testovanie formou testovania bez predchádzajúceho oznámenia s využitím dostupných informácií o pohybe športovcov v rámci tímu, počas účasti na tímových aktivitách. Avšak, ak informácie o tíme nie sú dostačujúce na efektívnu realizáciu požadovaného testovania daných športovcov formou testovania bez predchádzajúceho oznámenia a realizácia testovania si vyžaduje, aby športovci plnili ustanovenia článku 2.4 Kódexu Požiadavky na poskytnutie informácií o miestach pobytu, potom musí medzinárodná federácia alebo národná antidopingová organizácia zaradiť daných športovcov do Registra pre testovanie.*

*Ak športovec zaradený do nižšej kategórie, pod úrovňou pre zaradenie do Registra pre testovanie, nesplní požiadavky na poskytnutie informácií o miestach pobytu, ktoré platia pre jeho kategóriu športovcov, príslušná medzinárodná federácia alebo národná antidopingová organizácia by mala zvážiť preradenie športovca do Registra pre testovanie.]*

4.8.4 Tam, kde medzinárodná federácia alebo *národná antidopingová organizácia* plánuje odobrať od konkrétnych *športovcov* za rok v období *mimo súťaže* tri alebo viac *vzoriek* za rok, musí ich zaradiť do *Registra pre testovanie* (aby sa od nich vyžadovalo plnenie podmienok *článku 2.4 Kódexu Požiadavky na poskytnutie informácií o miestach pobytu*), pokiaľ jasne nedokáže iným spôsobom získať dostačujúce informácie na efektívnu a účinnú realizáciu *testovania* bez predchádzajúceho oznámenia.

*[Poznámka k článku 4.8.4: Každá medzinárodná federácia a každá národná antidopingová organizácia má právo sa sama rozhodnúť, nezávisle od ostatných, (a) koľko testovaní bez predchádzajúceho oznámenia potrebuje vykonať pre konkrétne športy spadajúce pod jej jurisdikciu a (b) či športovci, ktorých sa rozhodne testovať, musia plniť podmienky článku 2.4 Kódexu Požiadavky na poskytnutie informácií o miestach pobytu aby mohla efektívne a účinne realizovať ich plánované testovanie formou testovania bez predchádzajúceho oznámenia, alebo či je možné inak získať dostačujúce informácie o miestach pobytu na realizáciu takého testovania, a preto nie je potrebné, aby športovci museli plniť podmienky ustanovení článku 2.4 Kódexu Požiadavky na poskytnutie informácií o miestach pobytu. Antidopingová organizácia musí byť schopná preukázať, že vykonala riadne hodnotenie príslušných rizík a potrebné nastavenie priorít v súlade s článkami*

*4.2 až 4.5, a že na základe daného hodnotenia prijala primerané kritériá. Konkrétne, antidopingová organizácia, ktorej plán testovania zahŕňa testovanie v období mimo súťaže, musí viesť Register pre testovanie športovcov, ktorí majú plniť podmienky článku 2.4 Kódexu Požiadavky na poskytnutie informácií o miestach pobytu, pokiaľ nedokáže preukázať, že dokáže nájsť daných športovcov pre testovanie bez predchádzajúceho oznámenia v období mimo súťaže bez vyžadovania plnenia podmienok článku 2.4 Kódexu Požiadavky na poskytnutie informácií o miestach pobytu. V každom prípade by nemalo byť viac športovcov v Registri pre testovanie ako plánuje medzinárodná federácia alebo národná antidopingová organizácia (vlastnými kapacitami alebo v koordinácii s inými antidopingovými organizáciami s právomocou vykonávať testovanie daných športovcov) testovať mimo súťaže aspoň trikrát za rok.]*

4.8.5 *Antidopingové organizácie* s právomocou vykonávať *testovanie športovca* vedeného v *Registri pre testovanie* by mali vykonať *testovanie* daného *športovca mimo súťaže* na základe informácií o miestach pobytu, ktoré *športovec* poskytne v súlade s článkom 2.4 *Kódexu* Požiadavky na poskytnutie informácií o miestach pobytu. Každý takýto *športovec*, ktorý si tri krát počas 12mesačného obdobia nesplní povinnosť poskytnúť požadované informácie o svojom mieste pobytu (neposkytnutie informácií) a/alebo sa nedostaví na *testovanie* v danom mieste pobytu (nezastihnutie v mieste pobytu) sa bude zodpovedať za porušenie antidopingových pravidiel podľa článku 2.4 *Kódexu*.

4.8.6 Tam, kde sa na zber informácií o miestach pobytu od *športovcov* vedených v *Registri pre testovanie* používa systém ADAMS sa mená takýchto *športovcov* automaticky poskytnú *WADA* a ostatným relevantným *antidopingovým organizáciám*, tak ako to vyžaduje článok 5.6 *Kódexu*. Aby sa však dodržali podmienky článku 5.6 *Kódexu*, každá medzinárodná federácia a každá antidopingová organizácia musí písomne poskytnúť *WADA* a ostatným relevantným medzinárodnej federácii/*antidopingovej organizácii* (podľa potreby) a ostatným *antidopingovým organizáciám* ktoré disponujú právomocou vykonávať *testovanie* daných *športovcov* kritériá, ktoré používa na určenie toho, ktorí športovci by mali byť uvedení v *Registri pre testovanie* a/alebo zoznam *športovcov*, ktorí spĺňajú tieto kritériá a teda majú byť zahrnutí do *Registra pre testovanie.*

*[Poznámka k článku 4.8.6: Neexistuje žiadna požiadavka, že národná antidopingová organizácia musí zahrnúť do svojho Registra pre testovanie tých športovcov, ktorí spadajú do jej jurisdikcie a ktorí sú uvedení v Registri pre testovanie medzinárodnej federácie alebo naopak. V žiadnom prípade sa však od športovca nemôže vyžadovať, aby poskytoval rozličné súbory druhy údajov o miestach pobytu rôznym antidopingovým organizáciám. Namiesto toho, ak je športovec vedený v jednej kategórii svojej medzinárodnej federácie a v inej u svojej národnej antidopingovej organizácie, musí plniť podmienky tej kategórie, ktorá má vyššiu mieru požiadaviek na poskytovanie informácií o miestach pobytu a všetky antidopingové organizácie s právomocou vykonávať testovanie daného športovca môžu mať prístup k týmto informáciám, aby ho mohli lokalizovať na účely testovania.]*

4.8.7 Každá medzinárodná federácia a každá *antidopingová organizácia* musí pravidelne revidovať a aktualizovať svoje kritériá pre zahrnutie *športovcov* do *Registra pre testovanie*, aby tak zabezpečila, že ostanú primerané účelu, tzn. zachytia všetkých príslušných *športovcov*. Do úvahy by mala brať kalendár *súťaží* v príslušnom období. Napríklad, môže byť vhodné zmeniť alebo zvýšiť počet *športovcov* v *Registri pre testovanie* pred konaním olympijských alebo paralympijských hier alebo majstrovstiev sveta.

4.8.8 Navyše, každá medzinárodná federácia a  *antidopingová organizácia* musí periodicky (minimálne však aspoň raz za štvrťrok) revidovať zoznam *športovcov* vo svojom *Registri pre testovanie*, aby sa uistila, že každý *športovec* naďalej spĺňa relevantné kritériá. *Športovci*, ktorí už tieto kritériá nespĺňajú by mali byť vyradení z *Registra pre testovanie* a do *Registra pre testovanie* by mali byť zaradení tí *športovci*, ktorí teraz spĺňajú kritériá. *Antidopingová organizácia* musí, v súlade s ustanovením článku 4.8.6, týchto *športovcov* informovať o zmene ich statusu a bezodkladne sprístupniť nový zoznam *športovcov* v *Registri pre testovanie*.

4.8.9 Počas obdobia, kedy športovci spadajú pod právomoc *organizátora významného podujatia* vykonávať *testovanie*:

a) ak sú zaradení v *Registri pre testovanie*, *organizátor významného podujatia* získa prístup k ich poskytnutým informáciám o miestach pobytu na príslušné obdobie, aby mohol vykonať ich *testovanie*;

b) ak nie sú zaradení v *Registri pre testovanie*, *organizátor významného podujatia* môže prijať špecifické opatrenia pre dané *podujatie*, ktoré budú od nich vyžadovať, aby poskytli informácie o miestach pobytu na príslušné obdobie, ktoré považuje za potrebné a vhodné na to, aby mohol vykonať ich *testovanie*.

## 4.9 Koordinácia s ostatnými *antidopingovými organizáciami*

4.9.1 *Antidopingové organizácie* musia koordinovať svoje aktivity týkajúce sa testovania s ostatnými *antidopingovými organizáciami*, ktorých právomoci vykonávať *testovanie* sa navzájom prekrývajú, aby maximalizovali účinnosť takýchto prepojených aktivít a vyhli sa nepotrebnému opakovanému testovaniu konkrétnych *športovcov*. *Antidopingové organizácie* musia najmä:

a) konzultovať s ostatnými relevantnými *antidopingovými organizáciami*, aby mohli koordinovať *testovanie* a vyhnúť sa duplikácii. V súlade s článkom 5.3 *Kódexu* sa musia vopred jasne dohodnúť úlohy a zodpovednosť za realizáciu *testovania*. Tam, kde takáto dohoda nie je možná, *WADA* vyrieši situáciu v súlade s princípmi uvedenými v *Prílohe J –Testovanie počas podujatia*.

b) *antidopingové organizácie* musia, bez nevyhnutného odkladu, poskytnúť informácie o vykonanom *testovaní* ostatným *antidopingovým organizáciám* prostredníctvom systému *ADAMS* alebo iného systému schváleného *WADA*.

4.9.2 *Antidopingové organizácie* si môžu zmluvne objednať od iných *antidopingových organizácií* alebo tretích strán, aby konali ako orgán pre odber *vzorky* v ich mene. V zmluvných podmienkach môže poverujúca *antidopingová organizácia* (ktorá na tieto účely disponuje právomocou vykonať *testovanie*) špecifikovať, ako má orgán pre odber *vzorky* realizujúci odber vzoriek v jej mene uplatniť voľnosť v rozhodovaní, ktorou disponuje orgán pre odber *vzorky* na základe Medzinárodnej normy pre testovanie a vyšetrovanie.

*[Poznámka k článku 4.9.2: Napríklad, Medzinárodná norma pre testovanie a vyšetrovanie umožňuje voľnosť v rozhodovaní vo veci kritérií, ktoré sa majú použiť na overenie identity športovca (článok 5.3.4), vo veci okolností, za ktorých môže byť povolené neskoršie nahlasovanie do stanice dopingovej kontroly (článok 5.4.4), vo veci kritérií, ktoré sa majú použiť na to, aby sa zabezpečilo uskladnenie každej vzorky spôsobom, ktorý ochráni jej integritu, identitu a bezpečnosť pred transportom zo stanice dopingovej kontroly (článok 8.3.1), vo veci určenia, kto môže byť prítomný počas odberu vzorky (článok 6.3.3), a vo veci usmernení, ktorými sa má riadiť DCO pri určení, či existujú výnimočné okolnosti, ktoré spôsobia, že sa odber vzorky preruší a neodoberie sa vzorka s vyhovujúcou špecifickou hmotnosťou na analýzu (článok G.4.6).]*

4.9.3 *Antidopingové organizácie* by mali konzultovať a koordinovať vzájomne medzi sebou, s *WADA*, s justičnými a ostatnými relevantnými orgánmi, záležitosti týkajúce sa získavania, vytvárania a poskytovania informácií, ktoré môžu byť užitočné na účely plánovania testovania, v súlade s článkom 11.0 Medzinárodnej normy pre testovanie a vyšetrovanie.

# 5.0 Informovanie *športovcov*

## 5.1 Cieľ

Cieľom je zabezpečiť, aby *športovec*, ktorý bol vybraný na *testovanie* bol riadne informovaný o odbere *vzorky* tak, ako je to uvedené v článku 5.4.1, že práva daného *športovca* ostávajú zachované, že neexistuje žiadna možnosť manipulovať so *vzorkou*, ktorú má poskytnúť a že oznámenie sa dokumentuje.

## 5.2 Všeobecné ustanovenia

Proces informovania *športovcov* začína, keď orgán pre odber *vzorky* iniciuje zaslanie oznámenia vybranému *športovcovi* a končí príchodom športovca do stanice *dopingovej kontroly*, alebo keď sa orgán pre výkon *testovania* dozvie o možnom nesplnení pravidiel zo strany *športovca*. Hlavnými aktivitami sú:

a) vymenovanie komisárov *dopingovej kontroly*, sprievodcov a ostatného personálu pre odber *vzorky*;

b) lokalizácia *športovca* a potvrdenie jeho identity;

c) informovanie *športovca* o tom, že bol vybraný poskytnúť *vzorku* a o jeho právach a povinnostiach;

d) v prípade *testovania* bez predchádzajúceho oznámenia, nepretržite sprevádzať *športovca* od doručenia oznámenia až po príchod do stanice *dopingovej kontroly*; a

e) zadokumentovanie doručenia oznámenia alebo pokusu o doručenie oznámenia.

## 5.3 Požiadavky pred informovaním *športovcov*

5.3.1 Okrem výnimočných a odôvodnených prípadov sa testovanie realizuje bez predchádzajúceho oznámenia športovcovi.

*[Poznámka k článku 5.3.1: Národný zväz alebo iný orgán nie je oprávnený nástojiť na tom, aby bol vopred informovaný o testovaní športovcov spadajúcich pod jeho jurisdikciu, aby mohol mať zástupcu prítomného na testovaní.]*

5.3.2 Orgán pre odber *vzorky* ustanoví a splnomocní členov personálu pre odber *vzorky*, aby zrealizovali alebo asistovali pri odberoch *vzorky*; sú to osoby vyškolené na výkon pridelených úloh, u ktorých nedochádza ku konfliktu záujmov vo veci výstupov odberu *vzorky*, a ktorí nie sú *neplnoletí*.

5.3.3 Personál pre odber *vzorky* dostane od orgánu pre odber *vzorky* oficiálnu dokumentáciu s uvedením ich oprávnenia odobrať *vzorku* od *športovcov*, napríklad v podobe splnomocnenia od orgánu pre výkon *testovania*. Komisári *dopingovej kontroly* musia byť tiež označení doplnkovou identifikáciou, ktorá obsahuje ich meno a fotografiu (tzn. identifikačnou kartou od orgánu pre odber *vzorky*, vodičský preukaz, zdravotnú kartu, pas alebo podobnú platnú identifikáciu) a dátum uplynutia platnosti identifikácie.

5.3.4 Orgán pre výkon *testovania* alebo orgán pre odber *vzorky* stanoví kritériá pre overenie identity *športovca* vybraného na poskytnutie *vzorky*. Týmto sa zabezpečí, že vybraný *športovec* je *športovcom*, ktorému bolo adresované oznámenie. Spôsob identifikácie *športovca* sa musí zadokumentovať na formulári *dopingovej kontroly*.

5.3.5 Orgán pre odber *vzorky*, DCO alebo sprievodca, podľa potreby, určí miesto, kde sa nachádza vybraný *športovec* a naplánuje spôsob a načasovanie doručenia oznámenia, berúc do úvahy špecifické okolnosti športu/*súťaže*/tréningu/atď. a príslušnú situáciu.

5.3.6 Orgán pre odber *vzorky* musí vytvoriť systém pre podrobné zaznamenanie každého pokusu o doručenie oznámenia *športovcovi* a jeho výsledku.

5.3.7 *Športovec* musí byť prvým človekom, ktorý sa dozvie o tom, že bol vybraný na odber *vzorky*, okrem situácií, kde sa vyžaduje predchádzajúci kontakt s treťou stranou ako je uvedené v článku 5.3.8.

5.3.8 Orgán pre odber *vzorky*, DCO, sprievodca, podľa potreby, musí zvážiť, či je potrebné informovať tretiu stranu pred doručením oznámenia *športovcovi*, ak je *športovec neplnoletý* (ako je uvedené v Prílohe C – Úpravy pre *neplnoletých športovcov*, alebo kde si to vyžaduje zdravotné postihnutie *športovca* (ako je uvedené v Prílohe B – Úpravy pre *športovcov*, ktorí sú zdravotne postihnutí), alebo v situáciách, kedy je pre doručenie oznámenia potrebný, a k dispozícii, tlmočník.

*[Poznámka k článku 5.3.8: V prípade testovania v období súťaže je prípustné informovať tretie strany o tom, že sa bude realizovať testovanie neplnoletých alebo športovcov so zdravotným postihnutím, kde sa požaduje pomoc personálu pre odber vzorky pri identifikácii športovca, ktorý má byť testovaný a na účely doručenia oznámenia danému športovcovi, že sa od neho požaduje poskytnutie vzorky. Avšak neexistuje žiadna požiadavka informovať tretiu stranu (napr. lekára tímu) o poverení dopingovej kontroly tam, kde takáto pomoc nie je potrebná. Každé oznámenie tretej strane sa musí realizovať bezpečným a dôverným spôsobom, aby nedošlo k riziku, že športovec dostane vopred oznámenie o svojom vybratí na odber vzorky. Vo všeobecnosti by sa malo realizovať na konci súťaže, v ktorej športovec súťaží alebo čo najbližšie k jej koncu.]*

## 5.4 Požiadavky na informovanie *športovcov*

5.4.1 Po uskutočnení prvotného kontaktu, musí orgán pre odber *vzorky*, DCO, sprievodca, podľa potreby, zabezpečiť, aby boli *športovec* a/alebo tretia strana (ak sa to vyžaduje podľa článku 5.3.8) informovaní:

a) že sa od *športovca* vyžaduje, aby sa podrobil odberu *vzorky*;

b) o právomoci, na základe ktorej sa má vykonať odber *vzorky*;

c) o druhu odberu *vzorky* a všetkých podmienkach, ktoré je potrebné dodržať pred odberom *vzorky*;

d) o právach *športovca*, vrátane práva:

1. mať zástupcu a, pokiaľ je to možné, tlmočníka, ktorý ho bude sprevádzať, v súlade s článkom 6.3.3(a);
2. vyžiadať si doplňujúce informácie o procese odberu *vzorky*;
3. požiadať o neskoršie dostavenie sa do stanice *dopingovej kontroly* z právoplatných dôvodov; a
4. požiadať o úpravy uvedené v Prílohe B – Úpravy pre *športovcov* so zdravotným postihnutím.

e) o povinnostiach *športovca*, vrátane požiadavky:

i. ostať pod priamym dozorom DCO/sprievodcu po celý čas od bodu počiatočného kontaktovania zo strany DCO/sprievodcu až po ukončenie procedúry odberu *vzorky*;

ii. preukázať identifikáciu v súlade s článkom 5.3.4;

iii. dodržať postupy pre odber *vzorky* (a *športovec* by mal byť informovaný o možných následkoch porušenia povinností); a

iv. bezodkladne nahlásiť odber *vzorky*, pokiaľ neexistujú právoplatné dôvody na oneskorenie, ako je uvedené v článku 5.4.4.

f) o umiestnení stanice *dopingovej kontroly*;

g) že v prípade, ak sa *športovec* rozhodne skonzumovať jedlo alebo nápoje pred poskytnutím *vzorky*, urobí to na vlastné riziko;

h) že nemá nadmerne piť, keďže to môže spôsobiť oneskorenie poskytnutia primeranej *vzorky*; a

i) že každá *vzorka* moču, ktorú poskytne *športovec* personálu pre odber *vzorky* by mala byť prvým močom, ktorý *športovec* vyprodukuje po doručení oznámenia, tzn. že by sa nemal vymočiť v sprche alebo inde pred poskytnutím *vzorky* personálu pre odber *vzorky*.

5.4.2 Po skontaktovaní, DCO/sprievodca musí:

a) neustále vykonávať dohľad nad *športovcom*, od okamihu kontaktu až pokiaľ *športovec* neopustí stanicu *dopingovej kontroly* na konci odberu *vzorky*;

b) identifikovať sa *športovcovi* s použitím dokumentácie uvedenej v článku 5.3.3; a

c) potvrdiť identitu *športovca* podľa kritérií stanovených v článku 5.3.4. Potvrdenie identity *športovca* akoukoľvek inou formou alebo nepotvrdenie identity *športovca* sa musí zadokumentovať a nahlásiť orgánu pre výkon *testovania*. V prípade, že sa nepodarí potvrdiť identitu *športovca* podľa kritérií stanovených v článku 5.3.4, orgán pre výkon *testovania* musí rozhodnúť, či je vhodné postupovať ďalej podľa Prílohy A – Vyšetrovanie možného porušenia povinností.

5.4.3 Sprievodcovi/DCO má *športovec* podpísať príslušný formulár na znak potvrdenia a prijatia oznámenia. Ak *športovec* odmietne podpísať, že mu bolo doručené oznámenie alebo sa vyhne prevzatiu oznámenia, sprievodca/DCO musí, pokiaľ je to možné, informovať *športovca* o *dôsledkoch* odmietnutia alebo porušenia povinností a sprievodca(pokiaľ nie je DCO) musí okamžite nahlásiť všetky relevantné skutočnosti komisárovi *dopingovej kontroly*. Ak je to možné, DCO musí pokračovať v odbere *vzorky*. DCO musí zadokumentovať skutočnosti v podrobnej správe a nahlásiť okolnosti orgánu pre výkon *testovania*. Orgán pre výkon *testovania* musí postupovať podľa krokov stanovených v Prílohe A – Vyšetrovanie možného porušenia povinností.

5.4.4 DCO/sprievodca môže na základe vlastného uváženia zvážiť primeranú požiadavku tretej strany alebo akúkoľvek požiadavku *športovca* o povolenia dostaviť sa do stanice *dopingovej kontroly* neskôr po potvrdení a prijatí oznámenia a/alebo dočasne opustiť stanicu *dopingovej kontroly* po príchode a môže udeliť takýto súhlas ak *športovec* môže byť počas zdržania nepretržite v prítomnosti sprievodu a pod priamym dozorom. Napríklad, neskoršie dostavenie sa do stanice *dopingovej kontroly*/jej dočasné opustenie je možné povoliť pre nasledujúce aktivity:

a) v prípade *testovania počas súťaže*:

i) účasť na vyhlasovaní víťazov;

ii) plnenie mediálnych záväzkov;

iii) súťaženie v ďalších *súťažiach*;

iv) rozcvičovanie po preteku;

v) poskytnutie nevyhnutného zdravotného ošetrenia;

vi) hľadanie zástupcu a/alebo tlmočníka;

vii) obstaranie fotografickej identifikácie; alebo

viii) akékoľvek iné primerané okolnosti, ktoré určí DCO, berúc do úvahy akékoľvek pokyny orgánu pre výkon *testovania*.

b) v prípade *testovania mimo súťaže*:

i) hľadanie zástupcu;

ii) ukončenie tréningu;

iii) poskytnutie nevyhnutného zdravotného ošetrenia;

iv) obstaranie fotografickej identifikácie; alebo

v) akékoľvek iné primerané okolnosti, ktoré určí DCO, berúc do úvahy akékoľvek pokyny orgánu pre výkon *testovania*.

5.4.5 DCO alebo iný poverený personál pre odber *vzorky* musí zadokumentovať všetky dôvody neskoršieho dostavenia sa do stanice *dopingovej kontroly* a/alebo dôvody pre opustenie stanice *dopingovej kontroly*, čo si môže vyžadovať ďalšie vyšetrovanie orgánom pre výkon *testovania*. Mal by sa tiež zaznamenať každý prípad, keď *športovec* nebude pod neustálym dozorom.

5.4.6 DCO/sprievodca musí odmietnuť požiadavku *športovca* na neskorší príchod ak nie je možné počas danej doby mať daného *športovca* neustále pod dozorom.

5.4.7 Ak sa *športovec* dostaví neskôr do stanice *dopingovej kontroly* inak ako v súlade s článkom 5.4.4 ale príde skôr, ako z nej odíde DCO, DCO rozhodne, či zaznamená možné nesplnenie podmienok. Ak je to nakoniec možné, DCO musí pristúpiť k odberu *vzorky* a zadokumentovať podrobnosti o neskorom príchode *športovca* do stanice *dopingovej kontroly*.

5.4.8 Ak si personál pre odber *vzorky* všimne akúkoľvek záležitosť, ktorá by mohla ohroziť odber *vzorky*, musí dané okolnosti nahlásiť komisárovi *dopingovej kontroly*, ktorý ich potom musí zadokumentovať. Ak DCO zváži, že je to vhodné, bude postupovať v súlade s požiadavkami Prílohy A – Vyšetrovanie možného porušenia povinností a/alebo zváži, či je primerané odobrať ďalšiu *vzorku* od *športovca*.

# 6.0 Príprava na odber *vzorky*

## 6.1 Cieľ

Pripraviť sa na odber *vzorky* spôsobom, ktorý zabezpečí, že sa odber vykoná účinne a efektívne.

## 6.2 Všeobecné ustanovenia

Príprava na odber *vzorky* začína vytvorením systému pre získanie relevantných informácií pre efektívnu realizáciu odberu a končí potvrdením, že materiál na odber *vzorky* spĺňa stanovené kritériá. Hlavné aktivity sú:

a) vytvorenie systému pre zber podrobností o odbere *vzorky*;

b) stanovenie kritérií o tom, kto môže byť prítomný počas odberu *vzorky*;

c) zabezpečenie, že stanica *dopingovej kontroly* spĺňa minimálne kritériá uvedené v článku 6.3.2; a

d) zabezpečenie, že materiál na odber *vzorky* spĺňa minimálne kritériá uvedené v článku 6.3.4.

## 6.3 Požiadavky na prípravu na odber *vzorky*

6.3.1 Orgán pre výkon *testovania* alebo orgán pre odber *vzorky* musí vytvoriť systém pre získanie všetkých informácií potrebných na to, aby sa uistil, že odber *vzorky* je možné vykonať efektívne, vrátane identifikácie špeciálnych požiadaviek, v prípade *športovcov* so zdravotným postihnutím (ako je uvedené v Prílohe B – Úpravy pre *športovcov* so zdravotným postihnutím) ako aj v prípade *neplnoletých športovcov* (ako je uvedené v Prílohe C – Úpravy pre *neplnoletých športovcov*).

6.3.2 DCO musí použiť takú stanicu *dopingovej kontroly*, ktorá zabezpečí prinajmenšom súkromie *športovca* a, pokiaľ je možné, sa používa počas trvania odberu *vzorky* výlučne len ako stanica *dopingovej kontroly*. DCO musí zaznamenať akékoľvek významné odchýlky od týchto kritérií.

6.3.3 Orgán pre odber *vzorky* musí stanoviť kritériá pre to, kto okrem personálu pre odber *vzorky* je oprávnený byť prítomný počas odberu *vzorky*. Prinajmenšom musia tieto kritériá obsahovať:

a) právo *športovca* byť počas odberu *vzorky* sprevádzaný zástupcom a/alebo tlmočníkom okrem času, kedy *športovec* dáva *vzorku* moču;

b) právo *neplnoletého športovca* (ako je uvedené v Prílohe C – Úpravy pre *neplnoletých športovcov*) a právo osvedčujúceho DCO/sprievodcu požiadať zástupcu, aby dohliadal na DCO/sprievodcu keď *neplnoletý športovec* bude produkovať *vzorku* moču stým, že zástupca nebude priamo dohliadať na poskytnutie *vzorky* moču, pokiaľ o to nepožiada *neplnoletý športovec*;

c) právo *športovca* s postihnutím byť sprevádzaný zástupcom tak, ako je to uvedené v Prílohe

B – Úpravy pre *športovcov* so zdravotným postihnutím;

d) pozorovateľa z *WADA*, pokiaľ to vyžaduje *program nezávislých pozorovateľov*. Pozorovateľ z *WADA* nesmie priamo pozorovať odber *vzorky* moču.

6.3.4 Orgán pre odber *vzorky* môže použiť len taký materiál na odber *vzorky*, ktorý minimálne:

a) má na všetkých fľašiach, nádobách a iných položkách používaním na uzavretie *vzorky* jedinečný systém číslovania;

b) má systém zatvárania umožňujúci zistiť nedovolené otvorenie;

c) zabezpečí, že identita *športovca* nebude zjavná zo samotného materiálu; a

d) zabezpečí, že všetky materiály budú pred použitím *športovcom* čisté a uzavreté.

6.3.5 Orgán pre odber *vzorky* musí spracovať systém pre zaznamenávanie reťazca transportu *vzorky* a dokumentov odberu *vzorky*, ktorý potvrdí, že *vzorky* a dokumenty odberu *vzorky* dorazili na plánované miesto doručenia.

*[Poznámka k článku 6.3.5: Informácie o tom, ako bude vzorka uschovaná pred opustením stanice dopingovej kontroly môžu byť (napríklad) zaznamenané do formulára o priebehu dopingovej kontroly. Keď vzorka opustí stanicu dopingovej kontroly, mal by byť zaznamenaný každý presun vzorky od jednej osoby k druhej, napríklad od DCO ku kuriérovi alebo od DCO do laboratória, až kým vzorka nedorazí na plánované miesto.]*

# 7.0 Výkon odberu *vzorky*

## 7.1 Cieľ

Vykonať odber vzorky spôsobom, ktorý zabezpečí neporušenosť, bezpečnosť a identitu *vzorky* a rešpektuje súkromie a dôstojnosť *športovca*.

## 7.2 Všeobecné ustanovenia

Odber *vzorky* začína zadefinovaním celkovej povinnosti za realizáciu odberu *vzorky* a končí odberom *vzorky* a zabezpečením vyplnenia všetkej dokumentácie o odbere *vzorky*. Hlavnými aktivitami sú:

a) príprava na odobratie *vzorky*;

b) odber a zabezpečenia *vzorky*; a

c) zdokumentovanie odobratia *vzorky*.

## 7.3 Požiadavky pred odberom *vzorky*

7.3.1 Orgán pre odber *vzorky* bude zodpovedný za celkovú realizáciu odberu *vzorky*, so špecifickými úlohami zverenými komisárovi *dopingovej kontroly*.

7.3.2 DCO musí zabezpečiť, aby bol *športovec* informovaný o svojich právach a povinnostiach tak, ako je to uvedené v článku 5.4.1.

7.3.3 DCO musí poskytnúť *športovcovi* príležitosť napiť sa. *Športovec* by nemal nadmerne piť, berúc do úvahy požiadavku, že musí poskytnúť *vzorku* s vyhovujúcou špecifickou hmotnosťou pre analýzu.

7.3.4 *Športovec* môže opustiť stanicu *dopingovej kontroly* iba pod neustálym dozorom DCO alebo sprievodcu a so súhlasom DCO. DCO musí zvážiť všetky primerané požiadavky *športovca* opustiť stanicu *dopingovej kontroly*, ako je uvedené v článkoch 5.4.4, 5.4.5 a 5.4.6, až pokiaľ *športovec* nebude schopný poskytnúť *vzorku*.

7.3.5 Ak DCO udelí *športovcovi* súhlas opustiť stanicu *dopingovej kontroly*, DCO sa musí so *športovcom* dohodnúť na nasledujúcich podmienkach odchodu:

1. účele, prečo *športovec* odchádza zo stanice *dopingovej kontroly*;
2. čase návratu (alebo na návrate po ukončení dohodnutej aktivity);

c) že *športovec* musí zostať po celý čas pod nepretržitým dozorom;

d) že *športovec* sa nesmie vymočiť, kým sa nevráti späť do stanice *dopingovej kontroly*; a

e) že DCO musí zaznamenať čas odchodu a návratu *športovca.*

## 7.4 Požiadavky na odber *vzorky*

7.4.1 DCO musí odobrať vzorku od *športovca* podľa nasledujúcich protokolov pre konkrétne druhy odberu *vzorky*:

a) Príloha D: Odber *vzoriek* moču;

b) Príloha E: Odber *vzoriek* krvi.

7.4.2 DCO musí zaznamenať akékoľvek správanie *športovca* a/alebo osôb spojených so *športovcom* alebo anomálie, ktoré by mohli ohroziť odber *vzorky*. Ak je to vhodné, orgán pre výkon *testovania* začne konať podľa Prílohy A – Vyšetrovanie možného porušenia povinností.

7.4.3 Ak existujú pochybnosti o pôvode alebo pravosti *vzorky*, od *športovca* sa bude požadovať, aby poskytol ďalšiu *vzorku*. Ak *športovec* odmietne poskytnúť ďalšiu *vzorku*, DCO musí podrobne zaznamenať okolnosti týkajúce sa odmietnutia a orgán pre výkon testovania začne konať podľa Prílohy A – Vyšetrovanie možného porušenia povinností.

7.4.4 DCO musí dať *športovcovi* príležitosť zadokumentovať akékoľvek obavy, ktoré by mohol mať k vykonanému odberu *vzorky.*

7.4.5 V priebehu odberu *vzorky* sa musia zaznamenať minimálne nasledujúce informácie:

a) dátum, čas a typ oznámenia (bez predchádzajúceho oznámenia, po predchádzajúcom oznámení);

b) príchod do stanice *dopingovej kontroly*;

c) dátum a čas realizácie procesu odberu *vzorky* (tzn. čas, kedy *športovec* podpíše vyhlásenie na spodnej strane formulára *dopingovej kontroly*);

d) meno *športovca*;

e) dátum narodenia *športovca*;

f) pohlavie *športovca*;

g) adresa bydliska, emailová adresa a telefónne číslo *športovca*;

h) šport a disciplína *športovca*;

i) meno trénera a lekára *športovca*;

j) číslo kódu *vzorky*;

k) druh *vzorky* (moč, krv, atď);

1. druh testu (*počas súťaže* alebo *mimo súťaže*);

m) meno a podpis DCO /sprievodcu, ktorý bol pri tom prítomný;

n) meno a podpis komisára pre odber krvi (ak sa odoberala);

o) čiastkové informácie o *vzorke*, ako je uvedené v článku F.4.4;

p) požadované laboratórne informácie o *vzorke*, napr. v prípade *vzorky* moču jeho objem a špecifickú hmotnosť);

q) lieky a doplnky výživy konzumované počas predchádzajúcich siedmych dní (v prípade odberu *vzorky* krvi) a transfúzie krvi počas predchádzajúcich troch mesiacov, nahlásené *športovcom*;

r) akékoľvek odchýlky pri postupe odberu;

s) poznámky alebo námietky *športovca* týkajúce sa vykonania odberu *vzorky*, nahlásené *športovcom*;

t) súhlas športovca so spracovaním údajov z odberu vzorky;

u) súhlas alebo nesúhlas *športovca* s použitím vzorky na výskumné účely;

v) meno a podpis zástupcu *športovca* (ak je), podľa článku 7.4.6;

w) meno a podpis *športovca*; a

x) meno a podpis DCO

y) názov orgánu pre výkon *testovania*;

z) názov orgánu pre odber *vzorky*; a

aa) názov orgánu pre nakladanie s výsledkami.

7.4.6 Pri ukončení odberu *vzorky* podpíšu *športovec* a DCO príslušnú dokumentáciu, aby vyjadrili súhlas s tým, že dokumentácia presne odzrkadľuje podrobnosti odberu *vzorky športovca*, vrátane akýchkoľvek obáv, ktoré vyjadrí *športovec*. Ak je *športovec neplnoletý*, dokumentáciu podpíšu zástupca *športovca* (ak je) a *športovec*. Ostatné prítomné osoby, ktoré mali oficiálnu úlohu počas odberu *vzorky športovca*, môžu tiež podpísať dokumentáciu ako svedkovia konania.

7.4.7 DCO odovzdá *športovcovi* kópiu záznamu z odberu *vzorky* podpísanú *športovcom*.

# 8.0 Bezpečnosť/administratíva po vykonaní testu

## 8.1 Cieľ

Zabezpečiť, aby všetky *vzorky* odobraté v stanici *dopingovej kontroly* a všetká dokumentácia k odberu *vzorky* boli bezpečne uložené pred odoslaním zo stanice *dopingovej kontroly*.

## 8.2 Všeobecné ustanovenia

Administratíva po vykonaní testu začína okamihom, kedy *športovec* opustil stanicu *dopingovej kontroly* po poskytnutí *vzorky* a končí sa prípravou všetkých odobratých *vzoriek* a dokumentácie o odbere *vzoriek* na transport.

## 8.3 Požiadavky na bezpečnosť/administratívu po vykonaní testu

8.3.1 Orgán pre odber *vzorky* musí zadefinovať kritériá zaručujúce, že každá získaná *vzorka* sa bude skladovať spôsobom, ktorý chráni jej integritu, identitu a bezpečnosť pred presunom zo stanice *dopingovej kontroly*. Tieto kritériá musia minimálne obsahovať podrobnosti a dokumentáciu lokalít, kde sa uskladňujú vzorky a kto vykonáva úschovu *vzoriek* a/alebo má povolený prístup ku vzorkám. DCO musí zabezpečiť, aby bola každá *vzorka* uložená) v súlade s týmito kritériami.

8.3.2 Orgán pre odber *vzorky* musí spracovať systém, ktorý zabezpečí, že dokumentácia pre každú *vzorku* bude úplná a bude sa s ňou bezpečne zaobchádzať

8.3.3 Orgán pre odber *vzorky* musí vytvoriť systém, ktorý zabezpečí, aby, ak je to potrebné, boli poskytnuté pokyny o tom, aký druh analýzy sa bude vykonávať, laboratóriu, ktoré bude vykonávať danú analýzu. Navyše musí *antidopingová organizácia* poskytnúť laboratóriu na účely reportingu a štatistiky informácie, ktoré sú uvedené v článku 7.4.5 c), f), h), j), k), l), o), p), q), y), z) a aa).

# 9.0 Transport *vzoriek* a dokumentácia

## 9.1 Cieľ

a) zabezpečiť, aby *vzorky* a príslušná dokumentácia boli doručené do laboratória, ktoré bude vykonávať analýzu, vo vhodnom stave na vykonanie potrebnej analýzy; a

b) zabezpečiť, aby DCO poslal dokumentáciu o odbere *vzorky* orgánu pre výkon *testovania* bezpečným spôsobom a načas.

## 9.2 Všeobecné ustanovenia

9.2.1 Transport začína okamihom, kedy *vzorky* a príslušná dokumentácia opustia stanicu *dopingovej kontroly* a končí potvrdeným doručením *vzoriek* a dokumentácie o odbere *vzorky* na miesto ich plánovaného určenia.

9.2.2 Medzi hlavné aktivity patrí zariadiť bezpečný transport vzoriek a príslušnej dokumentácie do laboratória, ktoré bude vykonávať analýzu a zariadiť bezpečný transport dokumentácie o odbere *vzorky* orgánu pre výkon *testovania*.

## 9.3 Požiadavky na prepravu a uchovanie *vzoriek* a dokumentácie

9.3.1 Orgán pre odber *vzorky* musí schváliť systém prepravy, ktorý zaručí, že *vzorky* a dokumentácia budú prepravené spôsobom, ktorý ochráni ich integritu, identitu a bezpečnosť.

9.3.2 *Vzorky* sa musia vždy prepraviť do laboratória, ktoré bude vykonávať analýzu *vzoriek*, spôsobom prepravy, ktorý schválil orgán pre odber *vzorky* čo najskôr po ukončení odberu *vzorky*. *Vzorky* sa musia prepravovať tak, aby sa minimalizovala možnosť ich znehodnotenia *vzoriek* z dôvodu faktorov ako sú časové omeškania alebo extrémne zmeny teplôt.

*[Poznámka k článku 9.3.2: Antidopingové organizácie by mali pri konkrétnych úlohách prerokovať s laboratóriom, ktoré bude vykonávať analýzu vzoriek, požiadavky týkajúce sa konkrétnej úlohy (napr. ak bola vzorka odobratá v menej hygienických podmienkach, alebo kde môže dôjsť k omeškaniu pri transporte vzoriek do laboratória), ktoré je potrebné zabezpečiť v danej situácii (napr. ochladenie alebo zmrazenie vzoriek).]*

9.3.3 Dokumentácia identifikujúca *športovca* nesmie byť priložená k *vzorkám* alebo k dokumentácii, ktorá bola poslaná do laboratória, ktoré bude vykonávať analýzu *vzoriek*.

9.3.4 DCO musí poslať všetku relevantnú dokumentáciu k odberu *vzorky* orgánu pre odber *vzorky* prostredníctvom systému prepravy, ktorý schválil orgán pre odber *vzorky* čo najskôr po ukončení odberu *vzorky*.

9.3.5 Ak *vzorky* so sprievodnou dokumentáciou alebo dokumentácia o odbere *vzorky* neboli doručené do miesta určenia alebo ak mohlo prísť k porušeniu integrity alebo identity *vzorky* počas prepravy, orgán pre odber *vzorky* musí skontrolovať reťazec transportu *vzorky* a orgán pre výkon *testovania* musí zvážiť, či by *vzorka* nemala byť zrušená.

9.3.6 Dokumentáciu týkajúcu sa odberu *vzorky* a/alebo porušenia antidopingových pravidiel bude orgán pre výkon *testovania* a/alebo orgán pre odber *vzorky* uchovávať počas doby, ktorú stanovuje Medzinárodná norma pre ochranu súkromia a osobných informácií.

# 10.0 Vlastníctvo *vzoriek*

10.1 Vlastníkom *vzoriek* odobratých *športovcovi* je orgán pre výkon *testovania*, ktorý realizoval príslušný odber *vzorky*.

10.2 Na základe požiadania, môže orgán pre výkon *testovania* previesť vlastníctvo *vzoriek* na orgán pre nakladanie s výsledkami alebo inú *antidopingovú organizáciu*.

**TRETIA ČASŤ: NORMY PRE ZHROMAŽĎOVANIE INFORMÁCIÍ A VYŠETROVANIE**

# 11.0 Zhromažďovanie, vyhodnocovanie a používanie informácií

## 11.1 Cieľ

11.1.1 Článok 5.8 *Kódexu* vyžaduje od *antidopingových organizácií*, aby získavali, vyhodnocovali a spracovávali informácie pre boj proti dopingu zo všetkých dostupných zdrojov, ktoré sa majú použiť na pomoc pri prevencii a odhaľovaní dopingu, prostredníctvom informovania o spracovávaní efektívneho, inteligentného a primeraného plánu testovania a/alebo plánovania *cieleného testovania* a/alebo vytvorením základu pre vyšetrovanie možných porušení antidopingových pravidiel. Cieľom článku 11.0 Medzinárodnej normy pre testovanie a vyšetrovanie je vytvoriť normy pre účinné a efektívne zhromažďovanie, vyhodnocovanie a spracovanie informácií na tento účel.

*[Poznámka kčlánku 11.1.1: Zatiaľ čo testovanie ostane vždy neoddeliteľnou súčasťou boja proti dopingu, samotné testovanie nie vždy postačuje na to, aby sa na požadovanej úrovni identifikovali a konštatovali všetky porušenia antidopingových pravidiel identifikované v Kódexe. Konkrétne, zatiaľ čo analýza vzoriek častokrát nemusí odhaliť použitie zakázaných látok a zakázaných postupov, ostatné porušenia antidopingových pravidiel uvedených v Kódexe (a často krát použitie) je zvyčajne možné účinne identifikovať a odsledovať prostredníctvom zberu a vyšetrovania „neanalytických“ informácií pre boj proti dopingu. To znamená, že antidopingové organizácie si potrebujú spracovať účinné a efektívne funkcie pre zhromažďovanie informácií a vyšetrovanie.]*

## 11.2 Zhromažďovanie informácií pre boj proti dopingu

11.2.1 *Antidopingové organizácie* musia urobiť všetko, čo je v ich silách, aby zabezpečili, že dokážu zachytávať a získavať informácie pre boj proti dopingu zo všetkých dostupných zdrojov, vrátane *športovcov* a *sprievodného personálu športovcov* (vrátane významnej pomoci poskytnutej v súlade s článkom 10.6.1 *Kódexu*) a verejnosti (napr. prostredníctvom diskrétnej telefonickej poradenskej linky), personálu pre odber *vzorky* (či už prostredníctvom správ z vykonaných odberov, správ o incidentoch alebo inak), laboratórií, farmaceutických spoločností, národných zväzov, orgánov činných v trestnom konaní, iných regulačných alebo disciplinárnych orgánov a  médií.

11.2.2 *Antidopingové organizácie* musia uviesť do praxe predpisy a postupy, ktoré zabezpečia, že zachytené a získané informácie pre boj proti dopingu sa spracujú bezpečným a dôverným spôsobom, že zdroje informácií budú chránené, že riziko neúmyselného poskytnutia informácií je náležite ošetrené, a že informácie poskytnuté orgánom činných v trestnom konaní, ostatným príslušným orgánom a/alebo ostatným tretím stranám sa použijú a poskytnú len na legitímne účely boja proti dopingu.

## 11.3 Vyhodnotenie a analýza informácií pre boj proti dopingu

11.3.1 *Antidopingové organizácie* musia zabezpečiť vyhodnotenie relevantnosti, spoľahlivosti a správnosti všetkých informácií pre boj proti dopingu po ich získaní, pričom do úvahy musia brať povahu zdroja a okolnosti, za ktorých boli dané informácie zachytené alebo získané.

*[Poznámka k článku 11.3.1: Existujú rôzne modely, ktoré je možné použiť ako základ pre vyhodnotenie a analýzu informácií pre boj proti dopingu. Taktiež existujú výkonné databázy a systémy riadenia prípadov, ktoré je možné použiť na pomoc pri organizácii, spracovaní, analýze a vytváraní prepojení medzi týmito informáciami.]*

11.3.2 Všetky informácie pre boj proti dopingu, ktoré zachytí alebo získa *antidopingová organizácia* by sa mali zhromaždiť a analyzovať, aby sa stanovili vzorce, trendy a vzťahy, ktoré môžu pomôcť *antidopingovej organizácii* pri spracovaní efektívnej antidopingovej stratégie a/alebo určení toho (tam, kde sa informácie týkajú konkrétneho prípadu),či je odôvodnené domnievať sa, že mohlo dôjsť k porušeniu antidopingových pravidiel, ktoré si vyžiada vyšetrovanie podľa článku 12.0 Medzinárodnej normy pre testovanie a vyšetrovanie.

## 11.4 Výstupy z informácií

11.4.1 Informácie pre boj proti dopingu sa musia použiť na účely spracovania, revízie a úpravy plánu testovania a/alebo stanovenia toho, kedy sa má vykonať *cielené testovanie*, v každom prípade v súlade s článkom 4.0 Medzinárodnej normy pre testovanie a vyšetrovanie a/alebo vytvorenia cielených súborov informácií, na ktoré sa bude odvolávať vyšetrovanie v súlade s článkom 12.0 Medzinárodnej normy pre testovanie a vyšetrovanie.

11.4.2 *Antidopingové organizácie* by tiež mali spracovať a realizovať predpisy a postupy pre výmenu informácií (tam, kde je to vhodné a v súlade s platnou legislatívou) s ostatnými *antidopingovými organizáciami* (napr. ak sa informácie týkajú *športovcov* alebo iných osôb spadajúcich pod ich jurisdikciu) a/alebo orgánmi činnými v trestnom konaní a/alebo ostatnými relevantnými regulačnými alebo disciplinárnymi orgánmi (napr. ak z informácií vyplynie možné spáchanie trestného činu alebo porušenia iných pravidiel správania).

# 12.0 Vyšetrovanie

## 12.1 Cieľ

12.1.1 Cieľom článku 12.0 Medzinárodnej normy pre testovanie a vyšetrovanie je vytvoriť normy pre účinný a efektívny výkon vyšetrovania, ktoré *antidopingové organizácie* musia realizovať podľa *Kódexu*, vrátane:

a) vyšetrovania *atypických nálezov* a *nepriaznivých nálezov v pase*, v súlade s článkami 7.4 a 7.5 *Kódexu*;

b) vyšetrovania akýchkoľvek iných analytických alebo neanalytických informácií, ak existuje dostatočný dôvod domnievať sa, že mohlo dôjsť k porušeniu antidopingových pravidiel, v súlade s článkami 7.6 a 7.7 *Kódexu*;

c) ak sa preukáže, že došlo k porušeniu antidopingových pravidiel športovcom, vyšetrovania, či do daného porušenia nebol zapojený sprievodný personál športovca alebo iné osoby, v súlade s článkom 20 *Kódexu*.

12.1.2 V každom prípade je účelom vyšetrovania dosiahnuť buď (a) vylúčenie možného porušenia/účasti na porušení; alebo (b) získanie dôkazov, ktoré podporia iniciovanie postupov pri porušení antidopingových pravidiel v súlade s článkom 8 *Kódexu*.

## 12.2 Vyšetrovane *atypických nálezov* a *nepriaznivých nálezov v pase*

12.2.1 *Antidopingové organizácie* musia byť schopné dôverným a efektívnym spôsobom vyšetriť *atypické nálezy* a *nepriaznivé nálezy v pase* vyplývajúce z *testovania* vykonaného v ich mene a/alebo pre ktoré sú orgánom pre nakladanie s výsledkami, v súlade s požiadavkami článkov 7.4 a 7.5 *Kódexu* a Medzinárodnej normy pre laboratóriá.

12.2.2 *Antidopingové organizácie* musia poskytnúť *WADA* na požiadanie ďalšie informácie týkajúce sa okolností *nepriaznivých analytických nálezov, atypických nálezov* a iných porušení antidopingových pravidiel (alebo zabezpečiť, aby ich *WADA* na požiadanie poskytol orgán pre výkon *testovania*, ak ide o inú organizáciu), (okrem iného) napríklad:

a) *súťažnú* úroveň príslušného *športovca*;

b) aké informácie o miestach pobytu (ak nejaké) poskytuje príslušný *športovec* a či tieto informácie boli použité na jeho lokalizáciu pre odber *vzorky*, ktorého výsledkom boli *nepriaznivé analytické nálezy* alebo *atypické nálezy;*

c) načasovanie príslušného odberu *vzorky* podľa harmonogramu tréningov a *súťaží športovca*; a

d) ostatné profilové informácie, ktoré určí *WADA*.

## 12.3 Vyšetrovanie ostatných možných porušení antidopingových pravidiel

12.3.1 *Antidopingové organizácie* musia byť schopné dôverným a efektívnym spôsobom vyšetriť akékoľvek iné analytické alebo neanalytické informácie, ktoré naznačujú, že existuje dostatočný dôvod domnievať sa, že mohlo dôjsť k porušeniu antidopingových pravidiel, v súlade s článkami 7.6 a 7.7 Kódexu.

*[Poznámka k článku 12.3.1: Tam, kde je výsledkom pokusu o odber vzorky od športovca informácia naznačujúca možné vyhnutie sa odberu vzorky a/alebo odmietnutie alebo nesplnenie povinnosti podrobiť sa odberu vzorky po riadnom oznámení, predstavujúce porušenie článku 2.3 Kódexu alebo možné falšovanie alebo pokus o falšovanie dopingovej kontroly, predstavujúce porušenie článku 2.5 Kódexu, sa vec musí vyšetriť v súlade s Prílohou A – Vyšetrovanie možného porušenia povinností.]*

12.3.2 Ak existuje dostatočný dôvod domnievať sa, že mohlo dôjsť k porušeniu antidopingových pravidiel, *antidopingová organizácia* musí informovať *WADA* o tom, že začína vyšetrovanie danej záležitosti v súlade s článkami 7.6 alebo 7.7 *Kódexu*, podľa situácie. Následne musí *antidopingová organizácia* na základe požiadania priebežne informovať *WADA* o stave a zisteniach vyšetrovania.

12.3.3 *Antidopingová organizácia* musí čo najskôr zozbierať a zaznamenať všetky relevantné informácie a dokumentáciu, aby na základe daných informácií získala prijateľné a spoľahlivé dôkazy vo vzťahu k možnému porušeniu antidopingových pravidiel a/alebo identifikovala ďalšie vyšetrovanie, ktoré môže viesť k získaniu takých dôkazov. *Antidopingová organizácia* musí zabezpečiť, že vyšetrovanie sa vždy bude viesť spravodlivo, objektívne a nestranne. Vedenie vyšetrovania, vyhodnotenie informácií a dôkazov identifikovaných počas vyšetrovania a výstupov vyšetrovania sa musia v plnom rozsahu zadokumentovať.

*[Poznámka k článku 12.3.3: Je dôležité, aby vyšetrujúca antidopingová organizácia získala informácie čo najskôr a čo najpodrobnejšie, pretože čím dlhšie obdobie uplynie medzi incidentom a vyšetrovaním, o to väčšie riziko je, že isté dôkazy už možno nebudú existovať.*

*Vyšetrovanie by sa malo viesť s otvorenou mysľou a nie sledujúc len jeden cieľ (napr. začatie konania vo veci porušenia antidopingových pravidiel voči športovcovi alebo inej osobe). Vyšetrovateľ by mal byť otvorený a zvážiť všetky možné výsledky v každom kľúčovom štádiu vyšetrovania a mal by sa snažiť získať nielen všetky dostupné dôkazy poukazujúce na to, že existuje prípad, ktorý je potrebné riešiť ale tiež všetky dostupné dôkazy naznačujúce, že neexistuje žiadny prípad, ktorý je potrebné riešiť.]*

12.3.4 *Antidopingová organizácia* by mala na vedenie vyšetrovania využiť všetky primerané a jej dostupné zdroje vyšetrovania. Môže tam patriť získavanie informácií a pomoc od orgánov činných v trestnom konaní alebo iných relevantných orgánov, vrátane iných regulátorov. *Antidopingová organizácia* by však mala v plnom rozsahu využiť všetky zdroje vyšetrovania, ktoré má k dispozícii, vrátane programu B*iologického pasu športovca*, vyšetrovacích právomocí, ktoré jej vyplývajú na základe platných pravidiel (napr. právomoc požadovať poskytnutie relevantných dokumentov a informácií a právomoc vypočúvať potenciálnych svedkov a *športovca* alebo iné osoby, ktoré spadajú pod vyšetrovanie) a právomoc zastaviť dobu *zákazu činnosti* uloženú *športovcovi* alebo inej *osobe* výmenou za poskytnutie *významnej pomoci* podľa článku 10.6.1 *Kódexu*.

*[Poznámka k článku 12.3.4: Dokument WADA s názvom „Koordinácia vyšetrovania a výmena antidopingových informácií a dôkazov“ dáva usmernenie o tom, ako budovať účinné a efektívne vzťahy s orgánmi činnými v trestnom konaní alebo inými relevantnými orgánmi, ktoré umožnia výmenu informácií pre boj proti dopingu a koordináciu vyšetrovania.]*

12.3.5 Článok 21 *Kódexu* vyžaduje od *športovcov* a *sprievodného personálu športovcov*, aby poskytovali spoluprácu pri vyšetrovaní vedenom *antidopingovou organizáciou*. Ak túto povinnosť nesplnia, malo by sa voči nim podľa platných pravidiel uplatniť disciplinárne opatrenie. Ak ich konanie predstavuje podvracanie procesu vyšetrovania (napr. poskytnutie falošných, zavádzajúcich a neúplných informácií a/alebo zničenie potenciálnych dôkazov), *antidopingová organizácia* by mala voči nim začať konanie za porušenie článku 2.5 *Kódexu* (*falšovanie* alebo *pokus o falšovanie*).

## 12.4 Výstupy z vyšetrovania

12.4.1 *Antidopingová organizácia* musí účinne a bez zbytočného odkladu odkladne prijať rozhodnutie o tom, či sa má iniciovať konanie proti *športovcovi* alebo inej *osobe*  na základe tvrdenia o porušení antidopingových pravidiel. Ako je uvedené v článku 13.3 *Kódexu*, ak *antidopingová organizácia* neprijme takéto rozhodnutie v primeranom časovom období, ktoré určí *WADA*, *WADA* sa môže rozhodnúť odvolať sa priamo na *CAS,* ako keby *antidopingová organizácia* prijala rozhodnutie o tom, že nedošlo k porušeniu antidopingových pravidiel. Avšak, ako je uvedené v poznámke k článku 13.3, pred prijatím takéhoto opatrenia bude *WADA* viesť konzultácie s *antidopingovou organizáciou* a poskytne jej príležitosť vysvetliť, prečo ešte neprijala rozhodnutie.

12.4.2 Ak *antidopingová organizácia* dospeje k záveru, na základe výsledkov svojho vyšetrovania, začať konanie voči *športovcovi* alebo inej *osobe* z dôvodu porušenia antidopingových pravidiel, musí o tomto rozhodnutí informovať spôsobom uvedeným v článkoch 7.4 až 7.6 *Kódexu* (podľa situácie) a začať konanie voči príslušnému *športovcovi* alebo inej *osobe* v súlade s článkom 8 *Kódexu*.

12.4.3 Ak *antidopingová organizácia* dospeje k záveru, na základe výsledkov svojho vyšetrovania, začať konanie voči *športovcovi* alebo inej *osobe* z dôvodu porušenia antidopingových pravidiel:

a) musí písomne informovať *WADA* a medzinárodnú federáciu a *národnú antidopingovú organizáciu športovca* alebo inej *osoby* o danom rozhodnutí s uvedením dôvodov, podľačlánku 14.1.4 *Kódexu*.

b) musí poskytnúť ostatné informácie o vyšetrovaní ako je primerane požadované zo strany *WADA* a/alebo medzinárodnej federácie a *národnej antidopingovej organizácie*, aby bolo možné určiť, či sa má odvolať voči danému rozhodnutiu.

1. v každom prípade musí zvážiť, či by sa mali použiť ktorékoľvek informácie a/alebo skúsenosti získané v rámci vyšetrovania na účely tvorby svojho *plánu testovania* a/alebo plánovania *cieleného testovania* a/alebo by sa mali poskytnúť inému orgánu v súlade s článkom 11.4.2.

# **ŠTVRTÁ ČASŤ: PRÍLOHY**

# Príloha A – Vyšetrovanie možného porušenia povinností

## A.1 Cieľ

Zabezpečiť, aby všetky udalosti, ku ktorým došlo pred, počas alebo po odbere *vzorky*, ktoré môžu viesť k porušeniu povinností, boli riadne vyhodnotené, zdokumentované a riešené.

## A.2 Rozsah

Preskúmanie možného porušenia povinností začína v okamihu, keď sa orgán pre výkon *testovania* alebo DCO dozvie o možnom porušení povinností a končí, keď orgán pre výkon *testovania* prijme príslušné následné opatrenia na základe výsledkov svojho vyšetrovania.

## A.3 Zodpovednosť

A.3.1 Orgán pre výkon *testovania* je zodpovedný za to, aby zabezpečil, že:

a) keď sa dozvie o možnom porušení povinností, bude informovať *WADA* a začne vyšetrovanie možného porušenia povinností na základe všetkých relevantných informácií a dokumentácie;

b) *športovec* alebo iná *osoba* bude písomne informovaná o možnom porušení povinností a bude mať možnosť reagovať;

c) sa bezodkladne vykoná vyšetrovanie a proces hodnotenia bude zadokumentovaný; a

d) konečné rozhodnutie (tzn. či došlo alebo nedošlo k porušeniu antidopingových pravidiel), s uvedením dôvodov bezodkladne poskytne *WADA* a ostatným *antidopingovým organizáciám* v súlade s článkami 7.10 a 14.1.4 *Kódexu*.

A.3.2 DCO je zodpovedný za:

a) informovanie *športovca* alebo inej *osoby* o *dôsledkoch* možného porušenia povinností;

b) realizáciu odberu *vzorky športovca* tam, kde je to možné; a

c) poskytnutie podrobnej písomnej správy a každom možnom porušení povinností.

A.3.3 Personál pre odber *vzorky* je zodpovedný za:

a) informovanie *športovca* alebo inej *osoby* o *dôsledkoch* možného porušenia povinností.

b) nahlásenie akéhokoľvek možného porušenia povinností komisárovi *dopingovej kontroly*.

## A.4 Požiadavky

A.4.1 Akékoľvek možné porušenie povinností musí DCO nahlásiť a/alebo orgán pre výkon *testovania* následne riešiť ihneď, hneď ako to bude možné.

A.4.2 Ak orgán pre výkon *testovania* zistí, že mohlo dôjsť k porušeniu povinností, bude *športovec* alebo iná *osoba* bezodkladne písomne informovaná o:

a) možných *dôsledkoch*;

b) tom, že orgán pre výkon *testovania* bude skúmať možné porušenie povinností a podnikne ďalšie príslušné kroky.

A.4.3 Akékoľvek dodatočné nevyhnutné informácie o možnom porušení povinností by sa mali získať zo všetkých relevantných zdrojov (vrátane *športovca* alebo inej *osoby*) a zaznamenať čo najskôr.

A.4.4 Orgán pre výkon *testovania* musí zaviesť systém, ktorý zabezpečí, že výsledky jej vyšetrovania o možnom porušení povinností budú zohľadnené v rámci nakladania s výsledkami a, ak je to vhodné, na účely ďalšieho plánovania a *cieleného testovania*.

# Príloha B – Úpravy pre *športovcov* so zdravotným postihnutím

## B.1 Cieľ

Zabezpečiť, aby sa tam, kde je to možné, brali do úvahy špeciálne potreby *športovcov* so zdravotným postihnutím v spojitosti s poskytnutím *vzorky*, bez toho, aby bola narušená integrita odberu *vzorky*.

## B.2 Rozsah

Rozhodnutie, či sú úpravy nevyhnutné, začína identifikáciou situácií, kedy sa odberu *vzorky* zúčastňujú *športovci* so zdravotným postihnutím a končí úpravami postupov a materiálu pre odber *vzorky*, ak sú potrebné a možné.

## B.3 Zodpovednosť

B.3.1 Orgán pre odber *vzorky* je zodpovedný za to, aby podľa možností zabezpečil, že DCO bude mať všetky informácie a materiál na odber *vzorky* potrebný pre vykonanie odberu *vzorky* od *športovca* so zdravotným postihnutím.

B.3.2 Za odber *vzorky* je zodpovedný DCO.

## B.4 Požiadavky

B.4.1 Všetky aspekty doručenia oznámenia a odberu *vzorky* od *športovcov* so zdravotným postihnutím sa musia vykonať v súlade so  štandardným postupom pre doručenie oznámenia a odber *vzorky*, pokiaľ nie sú potrebné úpravy vzhľadom na postihnutie *športovca.*

*[Poznámka k článku B.4.1: Napríklad môže byť potrebné, v prípade športovca s mentálnym postihnutím, získať súhlas s výkonom testovania od jeho zástupcu.]*

B.4.2 Pri plánovaní alebo príprave na odber *vzorky*, musí orgán pre odber *vzorky* a DCO zvážiť, či sa bude vykonávať odber *vzorky* od *športovca* so zdravotným postihnutím, ktorý si možno bude vyžadovať úpravy štandardných postupov pre doručenie oznámenia alebo odber *vzorky*, vrátane materiálu na odber *vzorky* a vybavenia.

B.4.3 Orgán pre odber *vzorky* a DCO musia disponovať právomocou vykonať možné úpravy podľa požiadaviek situácie, pokiaľ takéto úpravy neohrozia identitu, bezpečnosť alebo integritu *vzorky*. Všetky takéto úpravy musia byť zadokumentované.

B.4.4 V prípade *športovca* s postihnutím mentálnym, fyzickým alebo postihnutím zmyslov, môže *športovcovi* počas odberu *vzorky* asistovať jeho zástupca alebo personál pre odber *vzorky*, poverený *športovcom* a schválený komisárom *dopingovej kontroly*.

B.4.5 DCO môže rozhodnúť o použití alternatívneho materiálu na odber *vzorky* alebo vybavenia, ak je to potrebné na to, aby *športovec* mohol poskytnúť *vzorku*, pokiaľ to neovplyvní identitu, bezpečnosť a integritu *vzorky*.

B.4.6 Od *športovcov*, ktorí používajú systémy pre zber alebo odčerpanie moču, sa požaduje, aby odstránili moč z takýchto systémov predtým, ako poskytnú *vzorku* moču na analýzu. Ak je to možné, existujúce systémy pre zber alebo odčerpanie moču by sa mali vymeniť za nové, nepoužité katétre alebo systémy pre odčerpanie moču pred odberom *vzorky*. Katéter alebo systém pre odčerpanie moču nie je povinnou súčasťou materiálu na odber *vzorky*, ktorý dodáva orgán pre odber *vzorky*; je povinnosťou *športovca*, aby na tento účel disponoval potrebným vybavením.

B.4.7 DCO zaznamená vykonané úpravy štandardných postupov pre odber *vzorky* u *športovcov* so zdravotným postihnutím, vrátane všetkých vhodných úprav špecifikovaných u činností uvedených vyššie.

# Príloha C – Úpravy pre *neplnoletých športovcov*

## C.1 Cieľ

Tam, kde je to možné, zabezpečiť splnenie konkrétnych potrieb *neplnoletých športovcov* v spojitosti s poskytnutím *vzorky*, bez narušenia integrity odberu *vzorky*.

## C.2 Rozsah

Rozhodnutie, či sú úpravy nevyhnutné, začína identifikáciou situácií, kedy sa odberu *vzorky* zúčastňujú *neplnoletí športovci* a končí úpravami postupov pre odber *vzorky*, ak sú potrebné a možné.

## C.3 Zodpovednosť

Orgán pre odber *vzorky*je zodpovedný za to, aby podľa možností zabezpečil, že DCO bude mať všetky informácie potrebné pre vykonanie odberu *vzorky* od *neplnoletého športovca*. Patrí tam potvrdenie, vždy keď bude potrebné, aby organizátor *podujatia* získal potrebný súhlas rodičov s vykonaním *testovania* každého zúčastneného *neplnoletého športovca*.

## C.4 Požiadavky

C.4.1 Všetky aspekty doručenia oznámenia a odberu *vzorky* od *neplnoletýchšportovcov* sa musia vykonať v súlade so  štandardným postupom pre doručenie oznámenia a odber *vzorky*, pokiaľ nie sú potrebné úpravy vzhľadom na *neplnoletosť športovca.*

C.4.2 Pri plánovaní alebo príprave na odber *vzorky*, musí orgán pre odber *vzorky* a DCO zvážiť, či sa bude vykonávať odber *vzorky* od *neplnoletého športovca*, ktorý si možno bude vyžadovať úpravy štandardných postupov pre doručenie oznámenia.

C.4.3 Orgán pre odber *vzorky* a DCO musia disponovať právomocou vykonať možné úpravy podľa požiadaviek situácie, pokiaľ takéto úpravy neohrozia identitu, bezpečnosť alebo integritu *vzorky*.

C.4.4 *Neplnoletým športovcom* by malo byť oznámenie doručené v prítomnosti dospelej osoby a môžu byť sprevádzaní zástupcom v priebehu celého odberu *vzorky*. Zástupca nebude svedkom poskytnutia *vzorky* moču, ak to *neplnoletý* nebude požadovať. Cieľom je zabezpečiť, aby DCO mohol riadne sledovať poskytnutie *vzorky*. Aj keď *neplnoletý* odmietne zástupcu, zváži príslušný orgán pre odber *vzorky*, DCO alebo sprievodca, či by nemala byť tretia strana prítomná počas doručenia oznámenia a/alebo odberu *vzorky* od*športovca*.

C.4.5 DCO musí určiť, kto (okrem personálu pre odber *vzorky*) môže byť prítomný pri odbere *vzorky* od *neplnoletého športovca*, osobitne zástupcu *neplnoletého športovca*, ktorý môže sledovať odber *vzorky* (vrátane sledovania DCO, keď *neplnoletý športovec* poskytuje *vzorku* moču, ale ak o to *neplnoletý športovec* nepožiada, nesmie priamo pozorovať poskytovanie *vzorky*) a zástupcu DCO/sprievodcu, ktorý môže sledovať DCO/sprievodcu počas poskytovania *vzorky* moču *neplnoletým*, ale ak o to *neplnoletý športovec* nepožiada, nesmie priamo pozorovať poskytovanie.

C.4.6 Ak *neplnoletý športovec* odmietne prítomnosť zástupcu počas odberu *vzorky*, DCO to musí jasne zadokumentovať. Týmto sa test nestane neplatným, ale sa to musí zaznamenať. Ak *neplnoletý športovec* odmietne prítomnosť zástupcu, musí byť prítomný zástupca DCO/ sprievodcu.

C.4.7 Preferovaným miestom pre všetky *testovania neplnoletého mimo súťaže*, je miesto, kde je prítomnosť dospelého najviac pravdepodobná, napríklad miesto tréningu.

C.4.8 Orgán pre odber *vzorky* musí zvážiť vhodný priebeh aktivity, keď nie je počas *testovania neplnoletého športovca* prítomný žiadny dospelý a musí vyhovieť *športovcovi* v jeho snahe nájsť zástupcu tak, aby sa mohlo pokračovať v *testovaní*.

# Príloha D – Odber *vzoriek* moču

## D.1 Cieľ

Odobrať *vzorku* moču *športovca* spôsobom, ktorý zabezpečí:

a) dodržanie relevantných zásad medzinárodne uznávaných noriem týkajúcich sa preventívnych opatrení z hľadiska zdravotnej starostlivosti tak, aby nebolo ohrozené zdravie a bezpečnosť *športovca* a personálu pre odber *vzorky*;

b) že *vzorka* spĺňa požiadavky na vyhovujúcu špecifickú hmotnosť pre analýzu a vyhovujúce množstvo moču na analýzu. Avšak, ak *vzorka* nespĺňa tieto požiadavky, v žiadnom prípade to nespôsobí nevhodnosť *vzorky* na analýzu. Rozhodnutie, či *vzorka* je vhodná na analýzu záleží od príslušného laboratória po konzultácii s orgánom pre výkon *testovania* pre príslušný odber *vzorky*;

c) že sa so vzorkou nemanipulovalo, nebola kontaminovaná ani žiadnym iným spôsobom narušená;

d) že *vzorka* je jasne a presne označená, a;

e) že *vzorka* je bezpečne zaplombovaná v odberovej súprave umožňujúcej zistiť nedovolené otvorenie.

## D.2 Rozsah

Odber vzorky moču začína uistením, že je *športovec* informovaný o požiadavkách na odber *vzorky* a končí zničením všetkých zvyškov moču na konci odberu *vzorky športovca*.

## D.3 Zodpovednosť

D.3.1 Za zabezpečenie riadneho výkonu odberu, označenia a zaplombovania každej *vzorky* je zodpovedný DCO .

D.3.2 Za priame dozeranie na športovca pri poskytovaní *vzorky* moču je zodpovedný DCO/sprievodca.

## D.4 Požiadavky

D.4.1 DCO musí zabezpečiť, aby bol *športovec* informovaný o požiadavkách na odber *vzorky*, vrátane akýchkoľvek úprav ustanovených v prílohe B - Úpravy pre *športovcov* so zdravotný postihnutím

D.4.2 DCO musí zabezpečiť, aby si *športovec* mohol vybrať z príslušného materiálu na odobratie *vzorky*. Ak si charakter postihnutia *športovca* vyžaduje, že sa musí použiť dodatočný alebo iný materiál, tak ako je uvedené v prílohe B - Úpravy pre *športovcov* so zdravotným postihnutím, DCO musí skontrolovať daný materiál, aby sa ubezpečil, že neovplyvní identitu alebo integritu *vzorky*.

D.4.3 DCO musí inštruovať *športovca* tak, aby si vedel vybrať nádobu na odber.

D.4.4 DCO podá *športovcovi* inštrukcie, aby pri výbere nádoby na odber a výbere všetkých ostatných materiálov na odber *vzorky*, v ktorých sa priamo uchováva *vzorka* moču, skontroloval, či sú všetky plomby nepoškodené a či materiál nebol porušený. Ak *športovec* nie je spokojný s vybraným materiálom, môže si vybrať iný. Ak *športovec* nie je spokojný so žiadnym materiálom, ktorý je k dispozícií na výber, túto skutočnosť musí DCO zaznamenať. Ak DCO nesúhlasí s názorom *športovca*, že ponúkaný materiál na výber je nevyhovujúci, dá *športovcovi* pokyn pokračovať v odbere *vzorky*. Ak DCO súhlasí so *športovcom*, že všetok materiál, ktorý je pre výber k dispozícii, je nevyhovujúci, DCO musí ukončiť odber *vzorky* a zaznamenať to.

D.4.5 *Športovec* si musí udržať pod kontrolou nádobku na odber a každú *vzorku*, ktorú poskytol až kým bude vzorka (alebo čiastočná *vzorka*) zaplombovaná, pokiaľ sa nevyžaduje asistencia z dôvodu postihnutia *športovca*, ako uvádza Príloha B - Úpravy pre *športovcov* so zdravotným postihnutím. Za výnimočných okolností môže počas odberu *vzorky* poskytnúť dodatočnú asistenciu ktorémukoľvek *športovcovi* jeho zástupca alebo personál pre odber *vzorky*, ak ich k tomu *športovec* poverí a so súhlasom DCO.

D.4.6 DCO/sprievodca, ktorý je svedkom poskytnutia *vzorky*, musí byť rovnakého pohlavia ako *športovec* poskytujúci *vzorku*.

D.4.7 DCO/sprievodca by sa mal, pokiaľ je to možné, uistiť, či si *športovec* dôkladne umyl ruky pred poskytnutím *vzorky* alebo má na rukách počas poskytovania *vzorky* natiahnuté vhodné(napr. latexové) rukavice.

D.4.8 DCO/sprievodca a *športovec* sa musia odobrať do priestoru, ktorý zaručuje súkromie pre odber *vzorky*.

D.4.9 DCO/sprievodca si musí zabezpečiť voľný výhľad na vzorku opúšťajúcu telo *športovca* a musí naďalej sledovať vzorku od jej poskytnutia až do doby, kedy je bezpečne zaplombovaná. Aby si zabezpečil jasný a voľný výhľad počas poskytovania vzorky, DCO/sprievodca musí dať pokyn športovcovi, aby si vyzliekol alebo odhrnul oblečenie, ktoré bráni vo voľnom výhľade DCO/sprievodcu pri poskytovaní *vzorky*. Počas poskytovania *vzorky* musí DCO/sprievodca zabezpečiť, aby sa do odbernej nádoby zachytil všetok moč, ktorý vyprodukoval *športovec* v čase poskytnutia *vzorky*.

D.4.10 DCO musí overiť, pri úplnom výhľade na *športovca*, že bolo poskytnuté vyhovujúce množstvo moču na analýzu.

D.4.11 Ak je množstvo moču vyprodukované *športovcom* nedostatočné, DCO musí konať podľa postupu pre odber čiastkovej *vzorky*, ktorý je uvedený v Prílohe F - Vzorky *moču* - nedostatočné množstvo.

D.4.12 Ak je množstvo moču vyprodukované *športovcom* dostatočné, DCO musí dať *športovcovi* pokyn, aby si vybral sadu pre odber *vzorky* obsahujúcu fľaštičky A a B, v súlade s článkom D.4.4.

D.4.13 Potom, čo bola vybraná sada pre odber *vzorky*, musia DCO a *športovec* skontrolovať, či sa všetky čísla kódu zhodujú, a či toto číslo kódu DCO presne zapísal do formulára *dopingovej kontroly*. Ak *športovec* alebo DCO zistí, že čísla kódu nie sú rovnaké, DCO musí dať *športovcovi* pokyn, aby si vybral inú sadu pre odber vzorky v súlade s článkom D.4.4. DCO musí celú záležitosť zaznamenať.

D.4.14 *Športovec* musí naliať minimálne vyhovujúce množstvo moču na analýzu do fľaštičky B (minimálne 30 ml) a potom naleje zvyšok moču do fľaštičky A (minimálne 60 ml). Vyhovujúce množstvo moču na analýzu sa bude považovať za absolútne minimum. Ak bolo poskytnuté väčšie množstvo ako vyhovujúce množstvo moču na analýzu, musí DCO zabezpečiť, aby *športovec* naplnil fľaštičku A do objemu odporúčaného výrobcom materiálu. Ak bude stále nejaké množstvo moču zostávať, DCO musí zabezpečiť, aby *športovec* naplnil fľaštičku B do objemu odporúčaného výrobcom materiálu. DCO musí inštruovať *športovca*, aby v nádobe na odber nechal malé množstvo moču s vysvetlením, že toto umožní komisárovi *dopingovej kontroly* vykonať test zvyšku moču, v súlade s článkom D.4.16.

D.4.15 *Športovec* musí zaplombovať fľaštičky A a B podľa pokynov DCO. DCO potom musí skontrolovať, pod priamym dohľadom *športovca*, či boli fľaštičky riadne zaplombované.

D.4.16 DCO musí otestovať zvyšný moč v nádobe na odber, aby určil, či má *vzorka* vyhovujúcu špecifickú hmotnosť pre analýzu. Ak DCO meraním v teréne zistí, že *vzorka* nedosahuje vyhovujúcu špecifickú hmotnosť pre analýzu, potom musí DCO postupovať v súlade s Prílohou G (Vzorky moču, ktoré nespĺňajú požiadavku na vyhovujúcu špecifickú hmotnosť potrebnú pre analýzu).

D.4.17 Moč by sa mal odstrániť keď budú fľaštičky A aj B naplnené do objemu uvedeného v článku D.4.14. a keď už bol vykonaný test zvyšného moču podľa článku D.4.16.

D.4.18 *Športovec* musí dostať možnosť priamo dohliadať nad odstránením všetkého zostávajúceho moču, ktorý nebude zaslaný na analýzu.

# Príloha E – Odber *vzoriek* krvi

## E.1 Cieľ

Odobrať *vzorku* krvi *športovca* spôsobom, ktorý zabezpečí:

a) dodržanie relevantných zásad medzinárodne uznávaných noriem týkajúcich sa preventívnych opatrení z hľadiska zdravotnej starostlivosti a odber primerane kvalifikovanou osobou tak, aby nebolo ohrozené zdravie a bezpečnosť *športovca* a personálu pre odber *vzorky*;

b) že kvalita a kvantita *vzorky* dosahujú hodnoty uvedené v relevantných analytických smerniciach;

c) že sa *vzorky*, ktoré sa majú použiť v spojitosti s meraním jednotlivých hodnôt v krvi *športovca* v rámci programu *Biologického pasu športovca*, odoberú spôsobom vyhovujúcim na takéto použitie;

d) že sa so *vzorkou* nemanipulovalo, nebola vymenená, kontaminovaná ani žiadnym iným spôsobom narušená

e) že *vzorka* je jasne a presne označená, a

f) že *vzorka* je bezpečne zaplombovaná.

## E.2 Rozsah

Odber *vzorky* krvi začína uistením, že je *športovec* informovaný o požiadavkách na odber *vzorky* a končí vhodným uskladnením *vzorky* pred jej transportom do laboratória,ktoré bude danú *vzorku* analyzovať.

## E.3 Zodpovednosť

E.3.1 DCO je povinný zabezpečiť, aby:

a) každá *vzorka* bola správne odobratá, označená a zaplombovaná; a

b) všetky *vzorky* boli riadne uschované a odoslané v súlade s príslušnými analytickými smernicami.

E.3.2 Komisár pre odber krvi má zodpovednosť za odber *vzorky* krvi, za odpovede na otázky súvisiace s poskytnutím *vzorky* a za riadnu likvidáciu použitého materiálu na odber krvi, ktorý nie je potrebný na dokončenie odberu *vzorky*.

## E.4 Požiadavky

E.4.1 Postupy zahŕňajúce prácu s krvou musia byť v súlade s príslušnými miestnymi normami a regulačnými požiadavkami, ktoré sa týkajú opatrení v oblasti zdravotnej starostlivosti, pokiaľ dané normy a požiadavky idú nad rámec požiadaviek uvedených nižšie.

E.4.2 Materiál na odber *vzorky* krvi musí obsahovať (a) jednu skúmavku na vzorky, ktoré sa majú použiť v spojitosti s programom *Biologického pasu športovca* alebo (b) skúmavok A a B na vzorky, ktoré sa nemajú použiť v spojitosti s programom *Biologického pasu športovca* alebo (c) inú výbavu podľa požiadaviek príslušného laboratória. Skúmavky musí DCO/BCO označiť jedinečným kódom *vzorky*, pokiaľ nie sú označené vopred. Typ materiálu, ktorý sa má použiť a množstvo krvi, ktoré sa má odobrať na konkrétne analýzy budú stanovené v Smerniciach *WADA* pre odber krvi.

E.4.3 DCO musí zabezpečiť, aby bol *športovec* náležite informovaný o požiadavkách na odber *vzorky*, vrátane akýchkoľvek úprav, ako je stanovené v Prílohe B - Úpravy pre *športovcov* so zdravotným postihnutím. Ak sa má *vzorka* použiť v spojitosti s programom *Biologického pasu športovca*, DCO/BCO musí použiť formulár *dopingovej kontroly* špecificky určený programom *Biologického pasu športovca*. Ak daný formulár nie je k dispozícii, DCO/BCO musí použiť štandardný formulár *dopingovej kontroly*, ale musí zozbierať a zaznamenať nasledujúce doplňujúce informácie do formulára dodatkovej správy, ktorý musí podpísať športovec a DCO/BCO:

a) potvrdenie, že sa *športovec* nezúčastnil tréningu alebo súťaže počas dvoch hodín predchádzajúcich odberu vzorky (pozri článok E.4.5);

b) informácia, či *športovec* počas predchádzajúcich dvoch týždňov trénoval, súťažil alebo sa vyskytoval v nadmorskej výške viac ako 1000 metrov. Ak áno, alebo v prípade pochybností, sa musia zaznamenať názov a poloha miesta, kde sa *športovec* nachádzal ako aj trvanie jeho pobytu tam, spolu s odhadom nadmorskej výšky daného miesta (ak je známe).

c) informácia, či *športovec* použil nejakú formu simulácie nadmorskej výšky (napríklad hypoxy stan, maska, atď.) počas predchádzajúcich dvoch týždňov. Ak áno, malo by sa zaznamenať čo najviac informácií o druhu zariadenia a spôsobe, ako sa používal (frekvencia, trvanie, intenzita, atď.); a

d) informácia, či *športovec* dostal počas predchádzajúcich troch mesiacov transfúziu krvi a či počas predchádzajúcich troch mesiacov došlo k strate krvi z dôvodu nehody, patologických faktorov alebo darovania. Ak áno, potom sa v každom prípade musí uviesť odhad objemu.

E.4.4 DCO/sprievodca a *športovec* sa odoberú do priestoru, kde bude poskytnutá *vzorka*.

E.4.5 DCO/BCO musí zabezpečiť, aby boli *športovcovi* poskytnuté primerane dostačujúce podmienky a dá *športovcovi* pokyn, aby ostal najmenej 10 minút pred poskytnutím *vzorky* v sediacej polohe s nohami na zemi. Ak sa má vzorka použiť v spojitosti s programom *Biologického pasu športovca*, nesmie sa odobrať menej ako dve hodiny po tréningu alebo súťaži *športovca*. Ak sa tréning alebo súťaž *športovca* bude konať menej ako dve hodiny od doručenia oznámenia *športovcovi*, že bol vybraný na odber *vzorky*, DCO/BCO/sprievodca musí športovca neustále monitorovať až do uplynutia dvoch hodín po odbere *vzorky*. DCO/BCO musí zaznamenať povahu aktivity, (súťaž, tréning, atď.) ako aj jej trvanie a všeobecnú intenzitu do dokumentácie k odberu.

E.4.6 DCO musí dať *športovcovi* pokyn, aby si vybral sadu na odber vzoriek a skontroloval, či nebol vybraný materiál porušený, a či sú pečate nepoškodené. Ak *športovec* nie je spokojný s vybranou sadou, môže si vybrať inú. Ak *športovec* nie je spokojný so žiadnou sadou a žiadna iná nie je k dispozícii, DCO musí túto skutočnosť zaznamenať. Ak DCO nesúhlasí s názorom *športovca*, že všetky z ponúkaných sád sú nevyhovujúce, musí dať *športovcovi* pokyn, aby pokračoval v odbere *vzorky*. Ak DCO súhlasí s tvrdením *športovca*, že všetky sady, ktoré sú k dispozícii, sú nevyhovujúce, musí ukončiť odber *vzorky* a túto skutočnosť zaznamenať.

E.4.7 Po vybratí sady na odber *vzorky*, DCO a *športovec* musia skontrolovať, či si všetky čísla kódu navzájom zhodujú a či DCO správne zaznamenal tieto čísla do formulára *dopingovej kontroly*. Ak *športovec* alebo DCO zistí, že sa čísla nezhodujú, DCO musí dať *športovcovi* pokyn, aby si vybral inú sadu. DCO musí túto skutočnosť zaznamenať.

E.4.8 BCO musí očistiť kožu sterilnou dezinfekčnou handričkou alebo tampónom na mieste, kde nie je pravdepodobný nepriaznivý vplyv na *športovca* alebo na jeho výkonnosť a v prípade potreby použije škrtidlo. BCO musí odobrať do skúmavky *vzorku* krvi z povrchovej žily. Ak použije škrtidlo, musí ho uvoľniť okamžite po napichnutí žily.

E.4.9 Odobraté množstvo krvi musí byť dostatočné na to, aby sa splnili príslušné analytické požiadavky pre realizáciu analýzy *vzorky*, ktoré sú uvedené v Smerniciach *WADA* pre odber krvi.

E.4.10 Ak množstvo krvi, ktoré môže byť *športovcovi* odobraté na prvý pokus, nie je dostatočné, BCO musí zopakovať tento postup až pokiaľ nebudú vykonané maximálne tri pokusy. Ak by sa ani v jednom z troch pokusov nepodarilo odobrať dostatočný objem krvi, potom musí BCO informovať DCO. DCO musí ukončiť odber *vzorky*, a zaznamenať túto skutočnosť a dôvody ukončenia odberu.

E.4.11 BCO musí ošetriť miesto vpichu.

E.4.12 BCO musí zlikvidovať použitý materiál na odber *vzorky*, ktorý nie je potrebný na dokončenie odberu *vzorky*, v súlade s požadovanými miestnymi normami pre manipuláciu s krvou.

E.4.13 Ak vzorka vyžaduje ďalšie spracovanie na mieste, napríklad odstredenie alebo oddelenia séra (napríklad v prípade *vzorky* určenej na použitie v spojitosti s programom *Biologického pasu športovca*, po ukončení toku krvi do skúmavky musí BCO vybrať skúmavku z držiaka a homogenizovať krv v skúmavke jemným prevrátením skúmavky aspoň trikrát), *športovec* musí sledovať *vzorku* až do jej konečného zaplombovania v zabezpečenej sade na odber.

E.4.14 Športovec musí zaplombovať svoju *vzorku* do sady na odber *vzorky* podľa pokynov DCO. Pod dohľadom *športovca* DCO skontroluje, či je zapečatenie vyhovujúce. *Športovec* a BCO/DCO musia podpísať formulár *dopingovej kontroly*.

E.4.15 Ak sa má *vzorka* použiť v spojitosti s programom *Biologického pasu športovca*, DCO/BCO ju musí umiestniť do uskladňovacieho zariadenia, ktoré dokáže uschovať *vzorky* krvi pri nízkej teplote počas doby uschovania transportu a zároveň zabezpečiť, aby celé *vzorky* krvi nezmrzli (napríklad chladnička, prenosná chladnička, izotermická taška alebo iné podobné zariadenie). Počas úschovy a prepravy *vzorky* sa musí použiť zapisovač údajov o teplote. Pri výbere uskladňovacieho zariadenia musí orgán pre odber *vzorky* brať do úvahy trvanie úschovy a prepravy, počet *vzoriek*, ktoré sa majú uskladniť spoločne a prevládajúce teplotné podmienky (vysoká alebo nízka teplota).

E4.16 Zaplombovaná *vzorka* sa musí uchovávať spôsobom, ktorý zabezpečí jej neporušenosť, identitu a bezpečnosť pred jej prevozom zo stanice *dopingovej kontroly* do laboratória, ktoré vykoná analýzu *vzorky*.

E.4.17 *Vzorky* krvi sa musia prepravovať v súlade s ustanoveniami článku 9.0. Za proces prepravy zodpovedá DCO. *Vzorky* krvi sa musia prepravovať v zariadení, ktoré po celý čas zabezpečí neporušenosť vzoriek bez ohľadu na zmeny vonkajšej teploty. Zariadenie na prepravu sa musí transportovať bezpečne spôsobom, ktorý schválil orgán pre výkon *testovania*. Ak sa má *vzorka* použiť v spojitosti s programom *Biologického pasu športovca*, musí sa rýchlo prepraviť do laboratória, aby bolo možné vykonať analýzu; ideálne do 36 hodín od odberu *vzorky*.

# Príloha F – *Vzorky* moču – Nedostatočné množstvo

## F.1 Cieľ

Zabezpečiť, aby sa v prípade, ak sa neposkytne vyhovujúce množstvo moču potrebné pre analýzu, vykonali príslušné postupy.

## F.2 Rozsah

Tieto postupy začínajú informovaním *športovca*, že *vzorka*, ktorú poskytol neobsahuje vyhovujúce množstvo moču potrebné pre analýzu a končí keď *športovec* poskytne vzorku v dostatočnom množstve.

## F.3 Zodpovednosť

DCO je zodpovedný za to, aby vyhlásil, že množstvo *vzorky* je nedostatočné a tiež odobrať dodatočne veľkú vzorku(y), aby získal kombinovanú *vzorku* v dostatočnom množstve.

## F.4 Požiadavky

F.4.1 Ak odobratá *vzorka* nedosahuje dostatočné množstvo, DCOmusí informovať *športovca*, že bude odobratá ďalšia *vzorka*, aby sa splnila požiadavka na vyhovujúce množstvo moču na analýzu.

F.4.2 DCO musí inštruovať *športovca*, aby si vybral čiastkový materiál na odber *vzorky* v súlade s článkom D.4.4.

F.4.3 DCO potom musí vyzvať *športovca*, aby otvoril príslušný materiál, nalial nedostatočné množstvo *vzorky* do novej nádoby (pokiaľ postupy orgánu pre odber *vzorky* nepovoľujú ponechať nedostatočné množstvo *vzorky* v pôvodnej nádobe na odber) a zaplomboval ju podľa pokynov DCO. DCO musí skontrolovať, pod priamym dohľadom *športovca*, či nádoba bola správne zaplombovaná.

F.4.4 DCO a *športovec* musia skontrolovať, či DCO presne zaznamenal číslo kódu materiálu, množstvo a identitu *vzorky* s nedostatočným množstvom moču do formulára *dopingovej kontroly*. Buď *športovec*, alebo DCO musí mať pod kontrolou zaplombovanú čiastkovú *vzorku*.

F.4.5 Pokiaľ *športovec* čaká, aby poskytol dodatočnú *vzorku*, musí zostať pod neustálym dohľadom a musí mať možnosť napiť sa.

F.4.6 Keď je *športovec* schopný poskytnúť ďalšiu *vzorku*, musia sa zopakovať postupy pre odber *vzorky* ako je predpísané v Prílohe D - Odber *vzoriek* moču, až pokiaľ poskytne dostatočné množstvo moču zmiešaním počiatočnej a dodatočnej *vzorky*.

F.4.7 Ak je DCO spokojný so splnením požiadaviek na vyhovujúce množstvo moču na analýzu, DCO a *športovec* musia skontrolovať neporušenosť plomby na nádobe obsahujúcej predtým poskytnutú čiastkovú vzorku. DCO musí zaznamenať akékoľvek porušenie integrity plomby, ktoré sa bude vyšetrovať v súlade s Prílohou A – Vyšetrovanie možného porušenia povinností.

F.4.8 DCO potom musí vyzvať *športovca*, aby porušil plombu a zmiešal *vzorky* tak, aby sa zabezpečilo, že dodatočné vzorky sa budú postupne pridávať k pôvodnej čiastkovej vzorke v poradí, v ktorom boli odobraté, až pokiaľ bude splnená minimálna požiadavka na vyhovujúce množstvo moču na analýzu.

F.4.9 DCO a *športovec* potom musia pokračovať podľa článku D.4.12 alebo prípadne podľa článku D.4.14.

F.4.10 DCO musí skontrolovať zvyšný moč podľa článku D.4.16, aby sa ubezpečil, že spĺňa požiadavku na vyhovujúcu špecifickú hmotnosť pre analýzu.

F.4.11 Moč by sa mal odstrániť len v prípade, keď obe fľaštičky, A aj B, boli naplnené do objemu podľa článku D.4.1.4 a zvýšený moč bol skontrolovaný podľa článku D.4.10. Vyhovujúce množstvo moču na analýzu sa musí vnímať ako absolútne minimum.

# Príloha G - *Vzorky* moču, ktoré nespĺňajú požiadavku na vyhovujúcu špecifickú hmotnosť pre analýzu

## G.1 Cieľ

Zabezpečiť, aby sa v prípade, ak *vzorky* moču nespĺňajú požiadavky na vyhovujúce množstvo moču potrebné pre analýzu, vykonali príslušné postupy.

## G.2 Rozsah

Tieto postupy začínajú tým, že DCO informuje *športovca* o tom, že je potrebné odobrať ďalšiu *vzorku* a končí odobratím *vzorky*, ktorá spĺňa požiadavky na vyhovujúce množstvo moču potrebné pre analýzu alebo, podľa potreby, príslušnou následnou aktivitou orgánu pre výkon *testovania*.

## G.3 Zodpovednosť

Orgán pre odber vzorky je povinný stanoviť postupy, aby sa zabezpečilo odobratie vyhovujúcej *vzorky*. Ak pôvodne odobratá *vzorka* nespĺňa požiadavku na vyhovujúcu špecifickú hmotnosť pre analýzu, DCO je povinný odoberať dodatočné *vzorky*, až kým sa odoberie vyhovujúca *vzorka*.

## G.4 Požiadavky

G.4.1 DCO musí stanoviť, ženeboli splnené požiadavky na vyhovujúcu špecifickú hmotnosť pre analýzu.

G.4.2 DCO musí informovať *športovca* o jeho povinnosti poskytnúť ďalšiu vzorku.

G.4.3 Kým bude *športovec* čakať, aby poskytol dodatočnú *vzorku*, musí zostať pod neustálym dohľadom.

G.4.4 *Športovca* je potrebné oboznámiť s tým, že nemá nadmerne piť tekutiny, pretože by to mohlo oneskoriť poskytnutie vyhovujúcej *vzorky*. Za istých okolností sa môže k nadmernému pitiu tekutín pristupovať ako k porušeniu článku 2.5 *Kódexu* (*falšovanie* alebo *pokus o falšovanie* ktorejkoľvek časti *dopingovej kontroly*).

G.4.5 Keď bude *športovec* schopný poskytnúť dodatočnú *vzorku*, DCO musí zopakovať postupy pre odber *vzorky* tak, ako je to uvedené v Prílohe D - Odber *vzoriek* moču.

G.4.6 DCO by mal pokračovať v odbere ďalších *vzoriek*, kým bude splnená požiadavka na vyhovujúcu špecifickú hmotnosť pre analýzu, alebo kým DCO neurčí, že existujú výnimočné okolnosti, za ktorých z logistických dôvodov nie je možné pokračovať v odbere *vzorky*. Tieto výnimočné okolnosti musí DCO primerane zadokumentovať.

*[Poznámka k článku G.4.6: Športovec je povinný poskytnúť vzorku s vyhovujúcou špecifickou hmotnosťou pre analýzu. Ak je jeho prvá vzorka príliš riedka, nemal by sa už ďalej hydratovať a preto by sa mal vyhnúť pitiu na tak dlho, ako je možné, kým poskytnevzorku s vyhovujúcou špecifickou hmotnosťou pre analýzu. DCO by mal počkať tak dlho, ako je potrebné, aby odobral takúto vzorku. Orgán pre výkon testovania môže určiť postupy, ktorými sa má riadiť DCO keď bude určovať, či nastali výnimočné okolnosti, ktoré znemožňujú pokračovanie v odbere vzorky.]*

G.4.7 DCO musí zaznamenať, že odobraté *vzorky* patria k jednému *športovcovi* a poradie, v akom boli poskytnuté.

G.4.8 DCO potom musí pokračovať v odbere *vzorky* v súlade s článkom D.4.17.

G.4.9 Ak sa zistí, že žiadna zo *vzoriek* odobratých od *športovca* nespĺňa požiadavku na vyhovujúcu špecifickú hmotnosť pre analýzu a DCO určí, že z logistických dôvodov nie je možné pokračovať v odbere *vzorky*, DCO môže odber *vzorky* ukončiť.

G.4.10 DCO musí poslať do laboratória na analýzu všetky *vzorky*, ktoré boli odobraté, bez ohľadu na to, či spĺňajú požiadavku na vyhovujúcu špecifickú hmotnosť pre analýzu alebo nie.

G.4.11 Laboratórium musí určiť, v spolupráci s orgánom pre výkon *testovania*, ktoré *vzorky* sa majú analyzovať.

# Príloha H – Požiadavky na personál pre odber *vzorky*

## H.1 Cieľ

Zabezpečiť, aby personál pre odber *vzorky* nebol v konflikte záujmov a mal príslušnú kvalifikáciu a skúsenosti na vykonanie odberu *vzoriek*.

## H.2 Rozsah

Požiadavky na personál pre odber *vzorky* začínajú rozvojom potrebnej kvalifikácie personálu pre odber *vzorky* a končia poskytnutím identifikovateľnej akreditácie.

## H.3 Zodpovednosť

Za všetky aktivity definované v Prílohe H je zodpovedný orgán pre odber *vzorky*.

## H.4 Požiadavky – kvalifikácia a školenie

H.4.1 Orgán pre odber *vzorky* musí:

a) stanoviť nevyhnutné požiadavky na spôsobilosť a kvalifikáciu pre pozície DCO, sprievodcu a BCO; a

b) spracovať pracovné požiadavky na všetkých členov personálu pre odber *vzorky*, ktoré vymedzia ich príslušné povinnosti. Minimálne:

i) členovia personálu pre odber *vzorky* nesmú byť *neplnoletí*; a

ii) komisári pre odber krvi musia mať príslušnú kvalifikáciu a praktické skúsenosti, ktoré sa požadujú na vykonávanie odberov krvi zo žily.

H.4.2 Orgán pre odber *vzorky* musí zabezpečiť, aby pre odber *vzorky* nebol vymenovaný taký personál pre odber *vzorky*, ktorý by mohol mať záujem na výsledku odberu *vzoriek*. Má sa za to, že členovia personálu pre odber *vzorky* majú záujem na takom výsledku, ak sú:

a) zaangažovaní do spravovania športu, pre ktorý sa vykonáva *testovanie*; alebo

b) v príbuzenskom vzťahu, alebo zaangažovaní do osobných záležitostí ktoréhokoľvek *športovca*, ktorý môže poskytnúť *vzorku* v danom odbere *vzorky*.

H.4.3 Orgán pre odber *vzorky* musí zaviesť systém, ktorý zabezpečí, aby bol personál pre odber *vzorky* primerane vyškolený vykonávať svoje povinnosti.

H.4.3.1 Školiaci program pre BCO musí prinajmenšom zahŕňať štúdium všetkých príslušných požiadaviek na proces *testovania* a oboznámenie sa s relevantnými štandardnými opatreniami v rámci činností zdravotnej starostlivosti.

H.4.3.2 Školiaci program pre DCO musí prinajmenšom zahŕňať:

a) komplexné teoretické školenia o rôznych typoch aktivít *testovania*, ktoré sú relevantné pre pozíciu DCO;

b) sledovanie všetkých činností *dopingovej kontroly*, ktoré patria do rozsahu povinností DCO uvedených v tejto Medzinárodnej norme pre testovanie a vyšetrovanie, pokiaľ možno priamo v mieste odberu; a

c) uspokojivé vykonanie jedného kompletného odberu *vzorky* v teréne, pod dohľadom kvalifikovaného DCO alebo niekoho podobného. Požiadavka týkajúca sa samotného poskytnutia *vzorky* moču nesmie byť zaradená do pozorovaní v teréne.

H.4.3.3 Školiaci program pre sprievodcov musí obsahovať štúdium všetkých relevantných požiadaviek na proces odberu *vzorky*.

H.4.3.4 Orgán pre odber *vzorky*, ktorý vykonáva odber *vzoriek* od *športovcov* , ktorí sú občanmi iných krajín ako jeho personál pre odber *vzorky* (napr. na *medzinárodnom podujatí* alebo v kontexte *mimo súťaže*) by mal zaviesť dodatočné systémy, aby zabezpečil primerané vyškolenie daného personálu pre odber *vzorky* na výkon svojich povinností vo vzťahu k daným *športovcom*.

H 4.4 Orgán pre odber *vzorky* musí uchovávať záznamy o vzdelávaní, školeniach, schopnostiach a skúsenostiach všetkých členov personálu pre odber *vzorky*.

## H.5 Požiadavky – akreditácia, obnovenie akreditácie a poverovanie

H.5.1 Orgán pre odber *vzorky* musí zaviesť systém pre akreditáciu a obnovenie akreditácie personálu pre odber *vzorky*.

H.5.2 Orgán pre odber *vzorky* musí zabezpečiť, aby personál pre odber *vzorky* pred udelením akreditácie ukončil školiaci program a bol oboznámený s požiadavkami tejto Medzinárodnej normy pre testovanie a vyšetrovanie (v situáciách, na ktoré sa vzťahuje článok H.4.3.4, tiež na odber vzoriek od *športovcov*, ktorí sú občanmi iných krajín ako je personál pre odber *vzorky*).

H.5.3 Akreditácia je platná maximálne na dva roky. Personál pre odber *vzorky* je povinný zopakovať celý školiaci program, ak sa nezúčastnil aktivít odberu *vzoriek* počas jedného roka pred obnovením akreditácie.

H.5.4 Iba taký personál pre odber *vzorky*, ktorý má akreditáciu uznávanú orgánom pre odber *vzorky*, bude orgánom pre odber *vzorky* poverený vykonať aktivity odberu *vzorky* v mene orgánu pre odber *vzorky*.

H.5.5 Komisári *dopingovej kontroly* môžu osobne vykonávať akékoľvek činnosti, ktoré sú súčasťou odberu *vzorky*, okrem odberu krvi, ak na to nie sú patrične kvalifikovaní, alebo môžu poveriť sprievodcu, aby vykonal špecifické činnosti, ktoré spadajú do rozsahu úloh, na výkon ktorých bol sprievodca poverený.

# Príloha I –Požiadavky v článku 2.4 *Kódexu* na poskytovanie informácií o miestach pobytu

## I.1 Úvod

I.1.1 Od *športovca* zaradeného do *Registra pre testovanie* sa požaduje:

a. Štvrťročne poskytovať informácie o miestach pobytu, ktoré obsahujú presné a úplné informácie o miestach pobytu športovca počas nasledujúceho štvrťroka, vrátane toho, kde bude bývať, trénovať a súťažiť počas daného štvrťroka a aktualizovať tieto informácie o miestach pobytu podľa potreby, aby mohol byť počas daného štvrťroka vyhľadaný na účely *testovania* v čase a mieste uvedených v príslušnom poskytnutí informácií o miestach pobytu, ako je uvedené v článku I.3. Neposkytnutie týchto informácií sa môže vyhlásiť za neposkytnutie informácií; a

b. presne uviesť vo svojom poskytnutí informácií o miestach pobytu, na každý deň nasledujúceho štvrťroka, jeden špecifický 60 minútový časový interval, kedy bude k dispozícii pre *testovanie* na určenom mieste, tak ako je to uvedené v článku I.4. To však neobmedzuje povinnosť *športovca* podľa článku 5.2 podrobiť sa *testovaniu* kedykoľvek a kdekoľvek na požiadanie *antidopingovej organizácie*, ktorá disponuje právomocou vykonávať *testovanie* daného *športovca*. A tiež to neobmedzuje jeho povinnosť poskytovať informácie uvedené v článku I.3 o miestach pobytu mimo uvedený 60 minútový interval. Ak však *športovec* nebude k dispozícii pre *testovanie* na uvedenom mieste počas 60 minútového intervalu pre daný deň podľa jeho poskytnutí informácií o miestach pobytu, bude sa toto porušenie považovať za nezastihnutie na mieste pobytu.

*[Poznámka k článku I.1.1(b): Účelom 60 minútového intervalu je kompromis medzi potrebou nájsť športovca na testovanie a nepraktickosťou a nespravodlivosťou systému, ak by športovci mali byť potenciálne zodpovední za nezastihnutie na mieste pobytu vždy, keď sa zmení ich vopred stanovený program. Antidopingové organizácie, ktoré zaviedli systémy poskytovania informácií o miestach pobytu v období do roku 2009, reflektovali tento tlak rôznymi spôsobmi. Niektoré požadovali informácie o miestach pobytu „nonstop“ (24/7), ale neuvádzali nezastihnutie na mieste pobytu, ak sa športovec nenachádzal tam, kde uviedol, že bude, ak (a) sa nedokázal dostaviť na testovanie ani po telefonickej výzve; alebo (b) sa nenachádzal na mieste, kde uviedol, že bude, ani nasledujúci deň. Iné požadovali detaily o miestach pobytu športovca len na jednu hodinu denne, ale športovec bol plne zodpovedný za to, aby bol dostupný počas tejto doby, čo poskytovalo obom stranám istotu, ale obmedzovalo možnosti antidopingovej organizácie testovať športovca v čase mimo danej hodiny. Po rozsiahlych konzultáciách s účastníkmi s rozsiahlymi skúsenosťami v oblasti poskytovania informácií o miestach pobytu sa prijal názor, že najlepším spôsobom ako maximalizovať šance zastihnúť športovca kedykoľvek a zároveň primerane znížiť riziko povinnosti za nezastihnutie na mieste pobytu „nonstop“, je skombinovať najlepšie prvky každého systému, t.j. požadovať poskytnutie informácií o miestach pobytu na princípe „nonstop“ a súčasne obmedziť riziko povinnosti za nezastihnutie na mieste pobytu na 60 minútový interval.]*

I.1.2 Tri prípady neposkytnutia informácií o miestach pobytu zo strany *športovca* budú predstavovať porušenie antidopingových pravidiel podľa článku 2.4 *Kódexu*. Neposkytnutím informácií o miestach pobytu môže byť akákoľvek kombinácia celkovo troch prípadov neposkytnutia informácií a /alebo nezastihnutia na mieste pobytu podľa článku I.5.

*[Poznámka k článku I.1.2: Zatiaľ čo jedno neposkytnutie informácií o miestach pobytu nebude predstavovať porušenie antidopingových pravidiel podľa článku 2.4 Kódexu, v závislosti od okolností, však môže predstavovať porušenie antidopingových pravidiel podľa článku 2.3 Kódexu (vyhýbanie sa odberu vzorky) a/alebo článku 2.5 Kódexu (falšovanie alebo pokus o falšovanie dopingovej kontroly).]*

I.1.3 12 mesačné obdobie uvedené v článku 2.4 *Kódexu* začne plynúť v deň, keď sa *športovec* dopustil neposkytnutia informácií o miestach pobytu po prvýkrát, na základe ktorého je možné hovoriť o podozrení z porušenia článku 2.4 *Kódexu*. V prípade ďalších dvoch alebo viacerých prípadov neposkytnutia informácií o miestach pobytu počas už plynúceho 12 mesačného obdobia dôjde k spáchaniu porušenia antidopingových pravidiel podľa článku 2.4 *Kódexu*, bez ohľadu na akýkoľvek úspešný odber *vzoriek* od *športovca* počas daného 12 mesačného obdobia. Avšak, ak *športovec*, ktorý sa dopustil jedného neposkytnutia informácií o miestach pobytu sa už viac nedopustí ďalších dvoch neposkytnutí informácií o miestach pobytu, toto prvé neposkytnutie informácií o miestach pobytu stratí platnosť na účely článku 2.4 *Kódexu* a  nové 12 mesačné obdobie začne až od dátumu jeho ďalšieho neposkytnutia informácií o miestach pobytu.

*[Poznámka k článku I.1.3: Aby sa určilo, či došlo k neposkytnutiu informácií o miestach pobytu počas 12 mesačného obdobia uvedeného v článku 2.4 Kódexu, (a)neposkytnutie informácií sa bude uvádzať, že nastalo v prvom dni štvrťroku, pre ktorý športovec neposkytne (dostatočné) informácie a (b) nezastihnutie na mieste pobytu sa bude uvádzať, že nastalo v deň neúspešného pokusu o odobratie vzorky.]*

I.1.4 Aby mohli *športovci* v plnom rozsahu využiť výhody zmien v *Kódexe* 2015 (skrátenie príslušného obdobia podľa článku 2.4 *Kódexu* z 18 mesiacov na 12 mesiacov), každé neposkytnutie informácií o miestach pobytu, ku ktorému došlo pred 1. januárom 2015 „stratí platnosť“ (na účely článku 2.4 *Kódexu*) 12 mesiacov po dátume, kedy k nemu došlo.

## I.2 Zaradenie a vyradenie z *Registra pre testovanie*

I.2.1 Medzinárodná federácia alebo *národná antidopingová organizácia* (podľa situácie) musí informovať každého *športovca* určeného na zaradenie do svojho *registra pre testovanie* o:

a. skutočnosti, že bude zaradený do *Registra pre testovanie* s účinnosťou od konkrétneho dátumu v budúcnosti;

b. požiadavkách na poskytnutie informácií o miestach pobytu, ktoré musí z tohto dôvodu plniť; a

c. *dôsledkoch,* ak poruší tieto požiadavky na poskytnutie informácií o miestach pobytu.

*[Poznámka k článku I.2.1: Toto oznámenie môže podať národný zväz alebo národný olympijský výbor tam, kde medzinárodná federácia/národná antidopingová organizácia usúdi, že je to primerané alebo vhodné. V oznámení by tiež malo byť uvedené vysvetlenie, čo má športovec urobiť, aby splnil ustanovenia článku 2.4 Kódexu Požiadavky na poskytnutie informácií o miestach pobytu (alebo uviesť odkaz na nich na web stránke alebo inom zdroji, kde sa dajú nájsť tieto informácie). Športovci zaradení do Registra pre testovanie by mali byť informovaní a vyškolení, aby porozumeli požiadavkám na poskytnutie informácií o miestach pobytu, ktoré musia plniť, ako funguje systém poskytovania informácií o miestach pobytu, dôsledky neposkytnutia informácií alebo nezastihnutia na mieste pobytu, a ich právu protestovať proti obvineniam z neposkytnutia informácií alebo nezastihnutia na mieste pobytu vzneseným proti nim.*

*Antidopingové organizácie by tiež mali z vlastnej iniciatívy pomáhať športovcom, aby sa vyhli neposkytnutiam informácií. Napríklad, mnoho antidopingových organizácií systematicky pripomína športovcom zaradeným vo svojom Registri pre testovanie štvrťročné termíny pre poskytnutie informácií o miestach pobytu a potom pred blížiacim sa dátumom termínu pre podanie opätovne kontaktuje tých športovcov, ktorí ešte neposkytli potrebné informácie. Avšak športovci naďalej ostávajú v plnom rozsahu zodpovední za plnenie požiadaviek na poskytovanie informácií, bez ohľadu na to, či im antidopingová organizácia poskytla takúto pomoc alebo nie.]*

I.2.2 Ak je*športovec* zaradený do *Registra pre testovanie* medzinárodnej federácie a do *Registra pre testovanie národnej antidopingovej organizácie* (alebo do *Registra pre testovanie* viac ako jednej *národnej antidopingovej organizácie* alebo viac ako jednej medzinárodnej federácie), potom musí každá z nich informovať *športovca* o tom, že bol zaradený do registra. Pred týmto sa však musia medzi sebou dohodnúť, ktorej z nich má *športovec* podať, poskytnúť informácie o miestach pobytu a každé oznámenie zaslané *športovcovi* by malo špecifikovať, že má poskytnúť informácie o miestach pobytu len danej *antidopingovej organizácii* (a tá potom poskytne tieto informácie tým ostatným a všetkým iným *antidopingovým organizáciám*, do ktorých jurisdikcie *športovec* patrí). Od *športovca* sa nesmie požadovať, aby musel poskytnúť informácie o miestach pobytu viac ako jednej *antidopingovej organizácii*.

*[Poznámka k článku I.2.2: Ak sa príslušné antidopingové organizácie nevedia dohodnúť medzi sebou, ktorá prevezme zodpovednosť za získanie informácií o miestach pobytu športovca a za ich sprístupnenie ostatným antidopingovým organizáciám s právomocou vykonať testovanie športovca, potom by mali v písomnej podobe vysvetliť WADA, ako si predstavujú riešenie danej situácie a WADA rozhodne s prihliadnutím na čo najväčší prospech športovca. Rozhodnutie WADA bude konečné a nebude možné sa proti nemu odvolať.]*

I.2.3 Medzinárodná federácia alebo *antidopingová organizácia*, ktorá vedie *Register pre testovanie* musí do praxe zaviesť funkčný systém pre zber, uchovávanie a výmenu poskytnutých informácií o miestach pobytu, pokiaľ možno prostredníctvom online systému (ktorý dokáže zaznamenať, kto zadáva informácie a kedy) alebo prinajmenšom faxom, emailom a/alebo SMS správou, aby zabezpečila, že:

a. sa bezpečne uložia informácie, ktoré poskytol športovec (v systéme ADAMS alebo inom systéme, ktorý schváli *WADA*);

b. prístup k informáciám budú mať (i) oprávnené osoby konajúce v mene medzinárodnej federácie alebo národnej *antidopingovej organizácie* (podľa situácie) len v prípade potreby ich získania; (ii) *WADA*; a (iii) ostatné *antidopingové organizácie* s jurisdikciou vykonávať *testovanie* daného *športovca*; a

c. informácie sa budú po celý čas uchovávať ako prísne tajné a použijú sa len na účely uvedené v článku 5.6 *Kódexu* a potom, keď už nebudú relevantné, budú zničené v súlade s Medzinárodnou normou pre ochranu súkromia a osobných informácií.

I.2.4 *Športovec*, ktorý bol zaradený do Registra pre testovanie musí naďalej plniť ustanovenia článku 2.4 *Kódexu* Požiadavky na poskytovanie informácií o miestach pobytu až dovtedy, kým:

a. mu bude doručené písomné oznámenie od každej z a*ntidopingových organizácií*, ktoré ho zaradili do svojho *Registra pre testovanie*, že už viac nie je vedený v jej *Registri pre testovanie*; alebo

b. sa prestane zúčastňovať *súťaží* v príslušnom športe v súlade s platnými pravidlami a o tomto písomne informuje každú *antidopingovú organizáciu*, ktorá ho zaradila do svojho *Registra pre testovanie*

*[Poznámka k článku I.2.4: Platné pravidlá si tiež môžu vyžadovať, že oznámenie o ukončení súťažnej kariéry je potrebné zaslať národnému zväzu športovca.*

*Ak športovec ukončí súťažnú kariéru a potom sa vráti do športu, jeho obdobie nedostupnosti pre testovanie mimo súťaže sa nebude brať do úvahy pri výpočte 12 mesačného obdobia uvedeného v článku 2.4 Kódexu.*

*Výsledkom je, že neposkytnutie informácií o miestach pobytu, ktorých sa športovec dopustil pred ukončením súťažnej činnosti sa môžu na účely článku 2.4 Kódexu pripočítať k neposkytnutiam informácií o miestach pobytu, ktorých sa športovec dopustí po tom, čo sa opäť stane dostupným pre testovanie mimo súťaže. Napríklad, ak sa športovec dopustil dvoch neposkytnutí informácií o miestach pobytu počas šiestich mesiacov pred ukončením súťažnej činnosti, a potom, ak sa dopustí ďalšieho neposkytnutia informácií o miestach pobytu počas prvých šiestich mesiacoch po tom, čo sa opäť stane dostupným pre testovanie mimo súťaže, bude to predstavovať porušenie antidopingových pravidiel podľa článku 2.4 Kódexu.]*

## I.3 Požiadavky na podávanie oznámení informácií o miestach pobytu

I.3.1 K dátumu určenému *antidopingovou organizáciou*, ktorá je príjemcom poskytnutia informácií o miestach pobytu *športovca*, ktorý musí byť pred prvým dňom každého štvrťroka (tzn. 1. január, 1. apríl, 1. júl a 1. október), musí *športovec* zaradený do *Registra pre testovanie* poskytnúť informácie o miestach pobytu, ktoré obsahujú prinajmenšom nasledujúce informácie:

a. úplnú poštovú adresu, kam môže byť *športovcovi* zasielaná korešpondencia na účely formálneho oznámenia. Akékoľvek oznámenie alebo vec zaslaná na túto adresu sa bude považovať za doručenú *športovcovi* päť pracovných dní od dátumu odoslania poštou;

*[Poznámka k článku I.3.1(a): Na tieto účely by mal športovec uviesť adresu, kde žije alebo o ktorej vie, že sa o zásielke doručenej na túto adresu ihneď dozvie. Antidopingovej organizácii sa tiež odporúča, aby doplnila toto základné ustanovenia vo svojich pravidlách o ustanovenie o inom spôsobe doručenia oznámenia a/alebo „domnelého oznámenia“(napríklad, povoliť použitie faxu, e-mailu, SMS správy alebo iných spôsobov doručenia oznámenia; povoliť preukázania skutočného doručenia ako náhradu za domnelé doručenie; umožniť, aby bolo oznámenie doručené národnému zväzu športovca, ak sa vráti ako nedoručené z adresy poskytnutej športovcom). Cieľom týchto ustanovení by malo byť skrátenie termínov pre nakladanie s výsledkami.]*

b. podrobnosti o zdravotnom postihnutí *športovca*, ktoré by mohlo ovplyvniť postup, ktorý sa má dodržať pri výkone odberu *vzorky*;

c. osobitné potvrdenie súhlasu *športovca* s poskytnutím informácií o miestach pobytu ostatným *antidopingovým organizáciám*, ktoré majú právomoc vykonávať jeho *testovanie*;

d. na každý deň nasledujúceho štvrťroka – úplnú adresu miesta, kde sa bude *športovec* zdržiavať (napr. adresa trvalého pobytu, prechodné ubytovanie, hotel, atď.);

e. na každý deň nasledujúceho štvrťroka – meno a adresu miesta, kde bude *športovec* trénovať, pracovať alebo vykonávať akékoľvek iné pravidelné aktivity (napr. škola), rovnako ako aj obvyklé časové rozpätie pre tieto pravidelné činnosti; a

*[Poznámka k článku I.3.1(e): Táto požiadavka sa vzťahuje len na činnosti, ktoré sú súčasťou pravidelného režimu športovca. Napríklad, ak pravidelný režim športovca zahŕňa tréning v posilňovni, bazéne, na dráhe a pravidelné fyzioterapeutické cvičenia, potom by mal športovec vo svojom poskytnutí informácií o miestach pobytu uviesť názov a adresu posilňovne, dráhy, bazénu a fyzioterapeutického zariadenia a potom uviesť svoj zvyčajný režim, napríklad „pondelky: 9-11 posilňovňa, 13-17 posilňovňa; utorky: 9-11 posilňovňa, 16-18 posilňovňa; stredy: 9-11 dráha, 3-5 fyzioterapeutické cvičenia; štvrtky: 9-12 posilňovňa, 16-18 dráha; piatky: 9-11 bazén, 3-5 fyzioterapeutické cvičenia; soboty: 9-12 dráha, 13-15 bazén; nedele: 9-11 dráha, 13-15 bazén.“*

*Ak športovec aktuálne netrénuje, mal by to uviesť vo svojom poskytnutí informácií o miestach pobytu a uviesť podrobnosti o akejkoľvek inej pravidelnej činnosti, ktorej sa bude venovať v nadchádzajúcom štvrťroku, napr. svoj pravidelný pracovný režim alebo školský rozvrh alebo pravidelná rehabilitácia alebo iná pravidelná činnosť a uviesť názov a adresu každého miesta, kde bude túto pravidelnú činnosť vykonávať a časové rozpätie, v ktorom ju bude vykonávať.*

*V prípade kolektívneho športu alebo iného športu, kde sa súťaží a/alebo trénuje kolektívne budú pravidelné činnosti športovca pravdepodobne zahŕňať väčšinu ak nie všetky tímové aktivity.]*

f. harmonogram súťaží športovca na nasledujúci štvrťrok, vrátane názvu a adresy každého miesta, kde má športovec počas daného štvrťroka súťažiť a dátumy, kedy má v daných miestach súťažiť.

I.3.2 V závislosti od článku I.3.3, poskytnutie informácií o miestach pobytu musí taktiež obsahovať pre každý deň nasledujúceho štvrťroka špecifický 60 minútový interval medzi 5:00 a 23:00, kedy bude *športovec* k dispozícii a dostupný na *testovanie* na určenom mieste.

*[Poznámka k článku I.3.2: Športovec si môže vybrať, kedy medzi 5.00 a 23.00 bude mať tento 60 minútový interval k dispozícii na tento účel, za predpokladu, že počas príslušného časového intervalu bude dostupný pre DCO. Môže to byť miesto, kde má športovec trvalý pobyt, tréning alebo súťaž, alebo to môže byť iné miesto (napr. práca alebo škola). Športovec má právo špecifikovať 60 minútový časový interval, kedy bude v hoteli, byte, budove s kontrolovaným vstupom alebo inom mieste, kde je možné kontaktovať športovca prostredníctvom recepcie, vrátnika alebo strážnika. Navyše, športovec môže uviesť časový interval kedy sa bude podieľať na vykonávaní tímovej aktivity. V každom prípade, nezastihnutie a nedostupnosť na testovanie na uvedenom mieste počas určeného časového intervalu sa bude klasifikovať ako nezastihnutie na mieste pobytu.]*

I.3.3 Jedinou výnimkou z článku I.3.2 je ak (ale len ak) existujú v príslušnom štvrťroku dátumy, kedy má *športovec* súťažiť na *podujatí* (okrem *podujatí*, ktoré organizuje organizátor *významného podujatia*) a *antidopingová organizácia*, ktorá zaradila *športovca* do *Registra pre testovanie* je spokojná a má k dispozícii dostatok informácií z iných zdrojov na to, aby v tieto dni našla *športovca* na účely *testovania*, potom môže *antidopingová organizácia*, ktorá zaradila *športovca* do *Registra pre testovanie* upustiť od požiadavky článku špecifikovať 60 minútový časový interval na dané dátumy („dátumy *počas súťaže*“). Ak ktorákoľvek medzinárodná federácia a národná *antidopingová organizácia* zaradia *športovca* do *Registra pre testovanie*, rozhodujúce vo veci neuplatnenia požiadavky týkajúcej sa dátumov *počas súťaže* bude rozhodnutie medzinárodnej federácie. Ak sa požiadavka týkajúca sa dátumov *počas súťaže* špecifikovať 60 minútový časový interval neuplatní a *športovec* uviedol vo svojom poskytnutí informácií o miestach pobytu dátumy, kedy predpokladá účasť *počas súťaže* (a v dôsledku toho neuviedol 60 minútový časový interval pre dané dátumy) a ak bude potom vyradený zo súťaže pred uplynutím týchto dátumov, takže zostávajúce dátumy už nebudú dátumy *počas súťaže*, musí aktualizovať svoje poskytnutie informácií o miestach pobytu, aby poskytol potrebné informácie pre dané dátumy, vrátane 60 minútového časového intervalu uvedeného v článku I.3.2.

I.3.4 Je povinnosťou *športovca* zabezpečiť, aby poskytol všetky informácie požadované v poskytnutí informácií o miestach pobytu presne a s uvedením dostatočnej miery podrobností, aby *antidopingová organizácia*, ktorá má záujem lokalizovať *športovca* na účely *testovania* v konkrétny deň počas daného štvrťroka v čase a na mieste určenom *športovcom* v poskytnutí informáciío miestach pobytu na daný deň, okrem iného aj počas 60 minútového časového intervalu špecifikovaného pre daný deň v poskytnutí informácií o miestach pobytu. Konkrétnejšie, *športovec* musí poskytnúť dostatočné informácie, aby umožnil *antidopingovej organizácii* nájsť dané miesto, dostať sa na dané miesto a nájsť *športovca* v danom mieste. Nesplnenie tejto povinnosti je možné postihnúť ako neposkytnutie informácií a/alebo (ak to garantujú okolnosti) ako vyhýbanie sa odberu *vzorky* podľa článku 2.3 *Kódexu* a/alebo *falšovanie* alebo *pokus o falšovanie dopingovej kontroly* podľa článku 2.5 *Kódexu*. V každom prípade musí *antidopingová organizácia* zvážiť *cielené testovanie športovca*.

*[Poznámka k článku I.3.4: Napríklad vyhlásenia typu „beh v Čiernom lese“ nie sú dostatočné a pravdepodobne bude ich výsledkom ich označenie za neposkytnutie informácií. Podobne, uvedenie miesta, na ktoré DCO nemá prístup (napríklad budova alebo oblasť s „obmedzeným prístupom“) bude pravdepodobne nakoniec vedené ako neposkytnutie informácií. Antidopingová organizácia môže označiť informácie uvedené v samotnom oznámení o miestach pobytu za nedostatočné alebo prípadne môže zistiť, že informácie sú nedostatočné, až keď sa pokúsi vykonať testovanie športovca a nedokáže ho lokalizovať. V každom prípade by sa však daná záležitosť mala považovať za zjavné neposkytnutie informácií a/alebo (ak to garantujú okolnosti) ako vyhýbanie sa odberu vzorky podľa článku 2.3 Kódexu a/alebo falšovanie alebo pokus o falšovanie dopingovej kontroly podľa článku 2.5 Kódexu.*

*Ak športovec nevie presne, kde bude jeho miesto pobytu počas celého nadchádzajúceho štvrťroka, musí poskytnúť najlepšie možné informácie, na základe toho, kde predpokladá, že sa bude nachádzať v príslušnom čase a potom aktualizovať informácie podľa potreby podľa článku I.3.5.]*

I.3.5 Ak zmena okolností znamená, že informácie uvedené v poskytnutí informácií o miestach pobytu už nie sú presné alebo úplné, tak ako vyžaduje článok I.3.4, *športovec* musí aktualizovať informácie tak, aby boli opäť presné a úplné. Konkrétne, *športovec* musí vždy aktualizovať svoje poskytnutie informácií o miestach pobytu tak, aby odzrkadľovalo všetky zmeny pre ktorýkoľvek deň počas príslušného štvrťroka (a) v čase alebo na mieste 60 minútového časového intervalu uvedeného v článku I.3.2; a/alebo (b) na mieste, kde zostane cez noc. Športovec musí podať aktualizáciu čo najskôr po zmene okolností, v každom prípade pred začiatkom 60 minútového časového intervalu uvedeného v oznámení pre príslušný deň. Nesplnenie tejto povinnosti je možné postihnúť ako *nesplnenie povinností* a/alebo (ak to garantujú okolnosti) ako vyhýbanie sa odberu *vzorky* podľa článku 2.3 *Kódexu* a/alebo *falšovanie* alebo *pokus o falšovanie dopingovej kontroly* podľa článku 2.5 *Kódexu*. V každom prípade musí *antidopingová organizácia* zvážiť *cielené testovanie športovca*.

*[Poznámka k článku I.3.5: Antidopingová organizácia, ktorej športovec podáva poskytnutia informácií o miestach pobytu by mala poskytovať primerané mechanizmy (napr. telefón, fax, Internet, email, SMS), prostredníctvom ktorých je možné aktualizovať informácie.*

*Je povinnosťou každej antidopingovej organizácie s právomocou vykonávať testovanie športovca, aby zabezpečila kontrolu všetkých aktualizácií informácií, ktoré podá športovec pred pokusom odobrať vzorky od športovca na základe jeho poskytnutia informácií o miestach pobytu. Avšak, aby sa predišlo pochybnostiam, športovec, ktorý podá aktualizáciu svojho 60 minútového časového intervalu pre konkrétny deň pred pôvodným 60 minútovým časovým intervalom sa stále musí podrobiť testovaniu počas pôvodného 60 minútového časového intervalu ak je v danom čase kontaktovaný na účely testovania.]*

I.3.6 Je možné vyhlásiť, že športovec neposkytol oznámenie ak orgán pre nakladanie s výsledkami preukáže splnenie všetkých nasledujúcich podmienok:

a. *športovec* bol riadne oboznámený (i) že bol určený na zaradenie do *Registra pre testovanie*; (ii) s vyplývajúcou požiadavkou podať poskytnutie informácií o miestach pobytu; a (iii) s dôsledkami nesplnenia tejto povinnosti;

b. *športovec* nesplnil túto požiadavku v určenom čase;

*[Poznámka k článku I.3.6(b): Športovec si nesplní povinnosť podať poskytnutie informácií o miestach pobytu*

*(i) ak nepodá žiadne takéto oznámenie alebo ak neaktualizuje oznámenie tak, ako to požaduje článok I.3.5; alebo (ii) ak podá oznámenie alebo aktualizáciu, ale v danom oznámení alebo aktualizácii neuvedie všetky požadované informácie (napr. neuvedie miesto, kde ostane cez noc pre každý deň nasledujúceho štvrťroka alebo pre každý deň uvedený v aktualizácii, alebo neuvedie pravidelnú aktivitu, ktorej sa bude venovať počas daného štvrťroka alebo počas obdobia uvedeného v aktualizácii); alebo (iii) ak uvedie informácie v pôvodnom oznámení alebo aktualizácii, ktoré nie sú presné (napr. adresa, ktorá neexistuje) alebo nedostatočné na to, aby ho mohla antidopingová organizácia lokalizovať na účely testovania (napr. „beh v Čiernom lese“).]*

c. (v prípade druhého alebo tretieho neposkytnutia informácií v rovnakom štvrťroku), športovec dostal oznámenie o predchádzajúcom neposkytnutí informácií v súlade s článkom I.5.2 (d) a (ak toto neposkytnutie informácií odhalilo nedostatky v poskytnutí informácií o miestach pobytu, ktoré viedli k ďalším neposkytnutiam informácií, pokiaľ ich nenapravil) bol informovaný, že ak sa chce vyhnúť ďalšiemu neposkytnutiu informácií, musí,v lehote stanovenej v oznámení (ktorá nesmie byť menej ako 24 hodín po doručení informácií a viac ako koniec mesiaca, v ktorom bude oznámenie doručené), podať požadované poskytnutie informácií o miestach pobytu (alebo jeho aktualizáciu) a ani napriek tomu neposkytol oznámenie do termínu určeného v oznámení; a

*[Poznámka k článku I.3.6 (c): Účelom tejto podmienky je informovať športovca o prvom neposkytnutí informácií a dať mu príležitosť, aby sa vyhol ďalšiemu ešte pred tým, ako bude vyhlásené, že z jeho strany došlo k ďalšiemu neposkytnutiu informácií v danom štvrťroku. Nič viac sa od neho nevyžaduje. Nie je potrebné, aby sa realizoval celý proces nakladania s výsledkami pre prvé neposkytnutie informácií pred vyhlásením druhého neposkytnutia informácií zo strany športovca.]*

d. *športovec* si nesplnil povinnosti prinajmenšom z nedbanlivosti. Na tieto účely sa bude predpokladať, že sa *športovec* dopustil nesplnenia povinností z nedbanlivosti na základe dôkazu, že bol o požiadavkách informovaný, ale aj tak ich nesplnil. Tento predpoklad môže byť vyvrátený len, ak *športovec* preukáže, že z jeho strany nedošlo k nedbanlivému konaniu, ktoré spôsobilo alebo prispelo k nesplneniu povinností.

## I.4 Dostupnosť na *testovanie*

I.4.1 Zatiaľ, čo článok 5.2 *Kódexu* uvádza, že každý *športovec* sa musí kedykoľvek podrobiť *testovaniu* na požiadanie *antidopingovej organizácie* s právomocou vykonať jeho *testovanie*, *športovec* zaradený v *Registri pre testovanie* musí byť navyše prítomný a dostupný na *testovanie* v ktorýkoľvek deň v príslušnom štvrťroku počas 60 minútového časového intervalu určeného pre daný deň v jeho poskytnutí informácií o miestach pobytu, na mieste, ktoré *športovec* uviedol pre daný časový interval v tomto oznámení. Nesplnenie si tejto povinnosti sa bude považovať za zjavný prípad nezastihnutia v mieste pobytu. Ak je *športovec* testovaný počas daného časového intervalu, musí *športovec* ostať s DCO až do ukončenia odberu *vzorky*, aj keď to bude trvať dlhšie ako uvedený 60 minútový časový interval. Ak to neurobí, bude sa to považovať za zjavné porušenie článku 2.3 *Kódexu* (odmietnutie alebo nepodrobenie sa odberu *vzorky*).

*[Poznámka k článku I.4.1: Aby testovanie efektívne odrádzalo a odhaľovalo podvádzanie, malo by byť čo najmenej predvídateľné. Preto zámerom 60 minútového časového intervalu nie je obmedziť testovanie len na tento interval, ani vytvoriť nejaký „základný“ interval pre testovanie, ale skôr:*

*a. veľmi jasne uviesť, kedy sa neúspešný pokus vykonať testovanie športovca bude počítať ako nezastihnutie na mieste pobytu;*

*b. garantovať, že športovec môže byť zastihnutý a vzorku je možné odobrať najmenej raz denne (čo by malo odrádzať od dopingu, alebo ho aspoň robiť oveľa zložitejším);*

*c. zvýšiť spoľahlivosť ostatných informácií o miestach pobytu poskytnutých športovcom, a tak pomôcť antidopingovej organizácii nájsť športovca na účely testovania mimo 60 minútový časový interval. 60 - minútový interval „pripúta“ športovca k určitému miestu v konkrétny deň. V spojení s informáciami, ktoré musí športovec poskytnúť o miestach, kde ostane cez noc, kde bude mať tréning, preteky a vykonávať iné „pravidelné“ činnosti počas daného dňa, by mala antidopingová organizácia byť schopná nájsť športovca na účely testovania aj mimo 60 minútový interval; a*

*d. vytvárať užitočné informácie pre boj proti dopingu, napríklad, ak športovec pravidelne uvádza časové intervaly s veľkými medzerami medzi nimi a/alebo mení svoj časový interval a/alebo miesto na poslednú chvíľu. Takéto informácie sa môžu spoľahlivo použiť ako základ pre cielené testovanie tohto športovca.]*

I.4.2 Aby sa zabezpečila spravodlivosť pre *športovca*, ak príde k neúspešnému pokusu testovať *športovca* počas jedného zo 60 minútových časových intervalov uvedených v jeho poskytnutí informácií o miestach pobytu, môže sa každý ďalší neúspešný pokus vykonať *testovanie* tohto *športovca* (rovnakou alebo aj inou antidopingovou organizáciou) počas jedného zo 60 minútových časových intervalov uvedených v jeho poskytnutí informácií o miestach pobytu zaznamenať ako nezastihnutie *športovca* na mieste pobytu (alebo ak bol pokus neúspešný, pretože informácie neboli dostatočné na to, aby sa podarilo nájsť športovca počas časového intervalu ako neposkytnutie informácií) len v prípade, že sa tento následný pokus uskutoční po tom, čo bolo športovcovi doručené oznámenie o prvom neúspešnom pokuse, v súlade s článkom I.5.2(d).

*[Poznámka k článku I.4.2: Požiadavkou je podať športovcovi oznámenie o nezastihnutí na mieste pobytu pred tým, ako môže byť o ňom zaznamenané ďalšie nezastihnutie na mieste pobytu. Nič viac sa od neho nevyžaduje. Osobitne, nie je potrebné, aby sa realizoval celý proces nakladania s výsledkami pre prvé nezastihnutie na mieste pobytu pred vyhlásením druhého nezastihnutia športovca na mieste pobytu.]*

I.4.3 Vyhlásiť, že *športovec* nebol zastihnutý na mieste pobytu, je možné ak orgán pre nakladanie s výsledkami môže preukázať každé z nasledujúcich:

a. *športovec* bol oboznámený že bol určený na zaradenie do *Registra pre testovanie*; oboznámený so zodpovednosťou za nezastihnutie na mieste pobytu ak nebude k dispozícii na *testovanie* počas 60 minútového časového intervalu uvedeného v jeho poskytnutí informácií o miestach pobytu na mieste uvedenom pre daný časový interval;

b. DCO sa pokúsil testovať športovca v určitý deň počas štvrťroka, v rámci 60 minútového časového intervalu uvedeného v poskytnutí informácií o miestach pobytu *športovca* pre daný deň a dostavil sa na miesto uvedené pre tento časový interval;

*[Poznámka k článku I.4.3(b): Ak športovec nie je k dispozícii na testovanie na začiatku 60 minútového časového intervalu, ale bude k dispozícii na testovanie neskôr na obdobie 60 minút, mal by DCO vykonať odber vzorky a nemal by pokus uviesť ako neúspešný pokus o testovanie, ale mal by uviesť všetky okolnosti oneskorenia dostupnosti športovca v správe o priebehu dopingovej kontroly. Akékoľvek správanie tohto druhu by sa malo vyšetriť ako možné porušenie antidopingových pravidiel vyhýbaním sa odberu vzorky podľa článku 2.3 Kódexu alebo článku 2.5 Kódexu. Môže tiež viesť k vykonaniu cieleného testovania športovca.*

*Ak športovec nie je k dispozícii na testovanie počas ním stanoveného 60minútového časového intervalu na mieste uvedenom pre daný časový interval v daný deň, bude niesť zodpovednosť za nezastihnutie na mieste pobytu, aj keď bude nájdený neskôr v rovnaký deň a bude od neho úspešne odobratá vzorka.]*

c. počas uvedeného 60 minútového časového intervalu vykonal DCO primerané opatrenia s ohľadom na okolnosti (tzn. vzhľadom na podstatu uvedeného miesta), aby lokalizoval *športovca*, bez toho, aby *športovcovi* vopred poskytol oznámenie o testovaní;

*[Poznámka k článku I.4.3 (c): Potom, ako DCO príde na miesto uvedené pre 60 minútový interval a nedokáže športovca bezprostredne lokalizovať, by mal DCO zostať na tomto mieste počas doby zostávajúcej do konca daného 60 minútového časového intervalu a počas tohto zostávajúceho času by mal vykonať primerané opatrenia vzhľadom na okolnosti a pokúsiť sa nájsť športovca. Na pomoc pri určení, čo je primerané za daných okolností pozri Smernice WADA pre vykonanie efektívneho programu poskytovania informácií o miestach pobytu športovca.*

*Ak sa športovca nepodarilo lokalizovať aj napriek primeranému úsiliu zo strany DCO a ostáva už len 5 minút do konca 60 minútového časového intervalu, posledná možnosť, ktorú môže (ale nemusí) DCO využiť, je zatelefonovať športovcovi (za predpokladu, že v poskytnutí informácií o miestach pobytu uviedol svoje telefónne číslo), aby zistil, či sa nachádza na určenom mieste. Ak sa DCO športovcovi dovolá a ten je k dispozícii na danom mieste (alebo v jeho bezprostrednej blízkosti), potom by DCO mal počkať na športovca a odobrať od neho vzorku ako zvyčajne. DCO by však mal pozorne zaznamenať všetky okolnosti, aby bolo možné rozhodnúť, či bude potrebné viesť ďalšie vyšetrovanie. Konkrétne by DCO mal zaznamenať všetky skutočnosti naznačujúce, že mohlo dôjsť k falšovaniu alebo manipulácii s močom alebo krvou športovca v čase medzi telefonickým rozhovorom a odberom vzorky. Ak sa DCO dovolá športovcovi, ktorý sa nenachádza na určenom mieste alebo v jeho bezprostrednej blízkosti a teda nie je k dispozícii na testovanie v rámci 60 minútového časového intervalu, DCO by to mal vypísať správu o neúspešnom pokuse.*

*Keďže telefonický kontakt nie je povinný a je absolútne na individuálnom zvážení orgánu pre odber vzorky, dôkaz, že došlo k telefonátu, nie je nevyhnutnou súčasťou postupu nezastihnutia na mieste pobytu a nekontaktovanie športovca telefonicky mu nedáva možnosť obrany pred výrokom o nezastihnutí na mieste pobytu.]*

d. ustanovenia článku I.4.2 sa nevzťahujú alebo boli splnené (podľa situácie); a

e. nedostupnosť *športovca* na *testovanie* na uvedenom mieste počas uvedeného 60 minútového časového intervalu bolo spôsobené prinajmenšom jeho nedbanlivosťou. Na tento účel sa bude vychádzať z predokladu, že *športovec* konal z nedbanlivosti na základe dôkazu o skutočnostiach uvedených v bodoch (a) až (d) článku I.4.3. Tento predpoklad môže spochybniť len samotný *športovec*, ak preukáže, že na jeho strane nedošlo k nedbanlivosti, ktorá by spôsobila alebo prispela k jeho (i) nedostupnosť na *testovanie* na uvedenom mieste počas daného časového intervalu, a (ii) neposkytnutie aktualizácie jeho najnovšieho poskytnutia informácií o miestach pobytu s uvedením iného miesta, kde by mohol byť k dispozícii na *testovanie* počas uvedeného 60 minútového intervalu v príslušný deň.

## I.5 Nakladanie s výsledkami

I.5.1 Podľa článkov 7.1.2 a 7.6 *Kódexu*, orgánom pre nakladanie s výsledkami v prípade potenciálneho neposkytnutia informácií o miestach pobytu bude medzinárodná federácia alebo *národná antidopingová organizácia*, ktorej príslušný *športovec* podáva svoje informácie o miestach pobytu.

*[Poznámka k článku I.5.1: Ak antidopingová organizácia, ktorá je príjemcom športovcových poskytnutí informácií o miestach pobytu (a teda pôsobí na účely spracovanie informácií o miestach pobytu ako orgán pre nakladanie s výsledkami) vyradí športovca zo svojho Registra pre testovanie po zaznamenaní dvoch prípadov neposkytnutia informácií o miestach pobytu od športovca, potom ak daný športovec ostane v Registri pre testovanie inej antidopingovej organizácie (alebo je doňho zaradený), a tá iná antidopingová organizácia začne dostávať jeho poskytnutia informácií o miestach pobytu, potom sa tá druhá antidopingová organizácia stane orgánom pre nakladanie s výsledkami vo vzťahu k všetkým prípadom neposkytnutia informácií o miestach pobytu od športovca, vrátane tých, ktoré zaznamenala prvá antidopingová organizácia.V takom prípade musí prvá antidopingová organizácia poskytnúť druhej antidopingovej organizácii všetky informácie o neposkytnutiach informácií o miestach pobytu, ktoré zaznamenala prvá antidopingová organizácia za príslušné obdobie, aby, ak druhá antidopingová organizácia zaznamená ďalšie prípady neposkytnutia informácií o miestach pobytu od športovca, táto disponovala kompletnými informáciami, ktoré potrebuje na začatie konania voči danému športovcovi, v súlade s článkom I.5.4, za porušenie článku 2.4 Kódexu.]*

I.5.2 V prípade neposkytnutia informácií o miestach pobytu bude postup nakladania s výsledkami nasledovný:

a. ak sa pri pokuse testovať *športovca* zistí, že došlo k zjavnému neposkytnutiu informácií o miestach pobytu, orgán pre výkon testovania musí od DCO dostať správu o neúspešnom pokuse. Ak je orgán pre výkon testovania iný ako orgán pre nakladanie s výsledkami, musí bezodkladne poskytnúť orgánu pre nakladanie s výsledkami správu o neúspešnom pokuse a od tej doby musí poskytovať potrebnú súčinnosť orgánu pre nakladanie s výsledkami pri získavaní informácií od DCO ohľadom zjavného neposkytnutia informácií o miestach pobytu.

b. orgán pre nakladanie s výsledkami musí skontrolovať záznam (vrátane všetkých správ o neúspešnom pokuse , ktoré zaznamenal DCO), aby zistil, či boli splnené všetky požiadavky článku I.3.6 (v prípade neposkytnutia informácií) alebo všetkých požiadaviek článku I.4.3 (v prípade nezastihnutia na mieste pobytu). V prípade potreby, musí získať informácie od tretích strán (napr. od DCO, ktorého pokus o testovanie odhalil neposkytnutia informácií alebo viedol k nezastihnutiu na mieste pobytu), aby mohol zrealizovať túto úlohu.

*[Poznámka k článku I.5.2(b): Smernice WADA pre vykonanie efektívneho programu poskytovania informácií o miestach pobytu športovca obsahujú návod, ktoré vysvetlenia môžu alebo nemôžu ospravedlniť zjavné neposkytnutie informácií alebo nezastihnutie na mieste pobytu.]*

c. ak orgán pre nakladanie s výsledkami dospeje k záveru, že nebola splnená aspoň jedna z relevantných požiadaviek (takže by sa nemalo vyhlásiť neposkytnutie informácií o miestach pobytu), musí o tom informovať *WADA*, medzinárodnú federáciu alebo *národnú antidopingovú organizáciu* (podľa situácie) a *antidopingovú organizáciu*, ktorá odhalila neposkytnutie informácií o miestach pobytu, s uvedením dôvodov pre svoje rozhodnutie. Každá z nich bude mať právo sa odvolať voči danému rozhodnutiu v súlade s článkom 13 *Kódexu*.

d. ak orgán pre nakladanie s výsledkami dospeje k záveru, že boli splnené všetky relevantné požiadavky, musí informovať *športovca* do 14 dní od dátumu zjavného neposkytnutia informácií o miestach pobytu. Toto oznámenie musí obsahovať dostatok podrobností o zjavnom neposkytnutí informácií o miestach pobytu, aby mohol *športovec* na to odpovedať zmysluplne a musí dať *športovcovi* primeraný čas na reakciu, uviesť, či prijíma neposkytnutie informácií o miestach pobytu a, ak uvedie nie, prečo nie. Oznámenie by tiež malo informovať *športovca*, že tri prípady neposkytnutia informácií o miestach pobytu počas 12 mesačného obdobia predstavujú porušenie antidopingových pravidiel podľa článku 2.4 *Kódexu* a že by si mal dávať pozor, či už mal za predchádzajúcich 12 mesiacov záznam o neposkytnutí informácií o miestach pobytu. V prípade neposkytnutia informácií musí tiež informovať *športovca* o tom, že ak sa chce vyhnúť ďalším záznamom a neposkytnutiu informácií, musí poskytnúť informácie o miestach pobytu do termínu určeného v oznámení (ktorý musí byť najmenej 24 hodín od doručenia oznámenia a nie viac ako do konca mesiaca, v ktorom je oznámenie doručené).

e. ak *športovec* neodpovie do určeného termínu, orgán pre nakladanie s výsledkami musí zaznamenať neposkytnutie informácií o miestach pobytu zo strany *športovca* po oznámení. Ak *športovec* odpovie do určeného termínu, zváži, či jeho odpoveď mení jeho pôvodné rozhodnutie, že boli splnené všetky požiadavky na zaznamenanie neposkytnutia informácií o miestach pobytu.

1. ak áno, musí o tom informovať *WADA*, medzinárodnú federáciu alebo *národnú antidopingovú organizáciu* (podľa situácie) a *antidopingovú organizáciu*, ktorá odhalila neposkytnutie informácií o miestach pobytu, s uvedením dôvodov pre svoje rozhodnutie. Každá z nich bude mať právo sa odvolať voči danému rozhodnutiu v súlade s článkom 13 *Kódexu*.

ii. ak nie, musí informovať športovca (s uvedením dôvodov) a uviesť termín, dokedy môže športovec požiadať o administratívne preskúmanie svojho rozhodnutia. Športovcovi by v tom čase mala byť poskytnutá správa o neúspešnom pokuse pokiaľ mu už nebola poskytnutá skôr predtým.

f. ak *športovec* nepožiada o administratívne preskúmanie do určeného termínu, orgán pre nakladanie s výsledkami musí v prípade daného *športovca* zaznamenať neposkytnutie informácií o miestach pobytu po doručení oznámenia. Ak športovec požiada o administratívne preskúmanie pred stanoveným termínom, to musí vykonať, len na základe dokumentov, jedna alebo dve osoby, ktoré predtým neboli zapojené do hodnotenia zjavného neposkytnutia informácií o miestach pobytu. Účelom administratívneho preskúmania musí byť určenie, či boli splnené všetky z relevantných požiadaviek pre zaznamenanie neposkytnutia informácií o miestach pobytu.

g. Ak je záverom administratívneho preskúmania to, že neboli splnené všetky z relevantných požiadaviek pre zaznamenanie neposkytnutia informácií o miestach pobytu, orgán pre nakladanie s výsledkami musí o  tom informovať *WADA*, medzinárodnú federáciu alebo *národnú antidopingovú organizáciu* (podľa situácie) a *antidopingovú organizáciu*, ktorá odhalila neposkytnutie informácií o miestach pobytu, s uvedením dôvodov pre svoje rozhodnutie. Každá z nich bude mať právo sa odvolať voči danému rozhodnutiu v súlade s článkom 13 *Kódexu*. Na druhej strane, ak je záverom to, že boli splnené všetky z relevantných požiadaviek pre zaznamenanie neposkytnutia informácií o miestach pobytu, musí informovať *športovca* a zaznamenať neposkytnutie informácií o miestach pobytu zo strany športovca po doručení oznámenia.

I.5.3 Orgán pre nakladanie s výsledkami musí o rozhodnutí zaznamenať neposkytnutie informácií o miestach pobytu zo strany *športovca* informovať *WADA* a všetky ostatné relevantné *antidopingové organizácie* dôverným spôsobom, prostredníctvom systému ADAMS alebo iného systému schváleného zo strany *WADA*.

*[Poznámka k článku I.5.3: Aby sa predišlo pochybnostiam, orgán pre nakladanie s výsledkami je oprávnený informovať ostatné relevantné antidopingové organizácie (prísne dôverným spôsobom) o zjavnom neposkytnutí informácií o miestach pobytu v skoršom štádiu procesu nakladania s výsledkami, ak to považuje za vhodné (na účely testovania alebo iné účely). Navyše, antidopingová organizácia môže zverejniť štatistickú správu o svojich aktivitách, ktorá vo všeobecnosti môže uviesť počet neposkytnutí informácií o miestach pobytu, ktoré boli zaznamenané za konkrétne obdobie u športovcov spadajúcich pod jej jurisdikciu, za predpokladu, že nezverejní žiadne informácie, ktoré by mohli odhaliť identitu konkrétnych športovcov. Pred začatím ktoréhokoľvek z konaní podľa článku 2.4 Kódexu, nesmie antidopingová organizácia zverejniť, že u konkrétneho športovca bolo zaznamenané neposkytnutie informácií o miestach pobytu (alebo, že konkrétny šport má alebo nemá športovcov, u ktorých je vedený záznam o neposkytnutí informácií o miestach pobytu).]*

I.5.4 Ak sú u *športovca* vedené tri záznamy o neposkytnutí informácií o miestach pobytu počas 12 mesačného časového obdobia, orgán pre nakladanie s výsledkami musí začať konanie voči *športovcovi* z dôvodu obvinenia z porušenia článku 2.4 *Kódexu*. Ak orgán pre nakladanie s výsledkami nezačne takéto konanie voči *športovcovi* do 30 dní od dátumu, kedy bude do WADA doručené oznámenie o zaznamenaní tretieho neposkytnutia informácií o miestach pobytu *športovcom* počas 12 mesačného časového obdobia, potom sa bude brať za dané, že orgán pre nakladanie s výsledkami rozhodol, že nedošlo k porušeniu žiadnych antidopingových pravidiel, aby sa mohli uplatniť práva na odvolanie uvedené v článku 13.2 *Kódexu*.

I.5.5 Športovec obvinený z porušenia antidopingových pravidiel podľa článku 2.4 *Kódexu* bude mať právo, aby bolo o takomto obvinení rozhodnuté na základe riadneho dôkazného konania v súlade s článkom 8 *Kódexu*. Vypočúvacia komisia nebude viazaná žiadnym rozhodnutím prijatým v rámci procesu nakladania s výsledkami, či už týkajúcim sa dostatočnosti vysvetlenia poskytnutého pre neposkytnutie informácií o miestach pobytu alebo inak. Namiesto toho bude niesť dôkazné bremeno *antidopingová organizácia*, ktorá začne konanie, aby preukázala všetky potrebné súčasti každého zaznamenaného neposkytnutia informácií o miestach pobytu k spokojnosti vypočúvacej komisie.

Ak vypočúvacia komisia rozhodne, že jeden (alebo dva) prípady neposkytnutia informácií o miestach pobytu boli dostatočne preukázané podľa požadovanej normy, ale že tretie zaznamenané neposkytnutie informácií o miestach pobytu nebolo, potom nedošlo k porušeniu antidopingových pravidiel podľa článku 2.4 *Kódexu*. Avšak, ak sa tento *športovec* potom dopustí jedného (alebo dvoch) ďalších prípadov neposkytnutia informácií o miestach pobytu počas príslušného 12 mesačného obdobia, môže sa začať nové konanie na základe kombinácie neposkytnutia informácií o miestach pobytu preukázaného k spokojnosti vypočúvacej komisie v predchádzajúcich konaniach (v súlade s článkom 3.2.3 *Kódexu*) a z dôvodu neposkytnutia informácií o miestach pobytu, ktorého sa *športovec* dopustil následne.

*[Poznámka k článku I.5.5: Nič, čo je uvedené v článku I.5.5 nebráni antidopingovej organizácii spochybniť tvrdenie ktoré bolo vznesené v mene športovca počas konania v tom zmysle, že mohlo byť, ale nebolo, vznesené v skoršom štádiu procesu nakladania s výsledkami.]*

I.5.6 Zistenie, že sa *športovec* dopustil porušenia antidopingových pravidiel podľa článku 2.4 *Kódexu* má tieto *dôsledky*: (a) určenie obdobia *zákazu činnosti* v súlade s článkom 10.3.2 *Kódexu* (prvé porušenie) alebo článkom 10.7 *Kódexu* (následné porušenie); a (b) v súlade s článkom 10.8 *Kódexu*, *diskvalifikácia* (ak sa z pohľadu férovosti nevyžaduje inak) všetkých individuálnych výsledkov dosiahnutých *športovcom* od dátumu porušenia antidopingových pravidiel podľa článku 2.4 *Kódexu* po dátum začatia obdobia *dočasného pozastavenia* alebo *nespôsobilosti* so všetkými z toho vyplývajúcimi *dôsledkami*, vrátane odobratia všetkých medailí, bodov a cien. Pre tieto účely sa za dátum porušenia antidopingových pravidiel bude považovať dátum tretieho neposkytnutia informácií o miestach pobytu, ktoré bolo zistené vypočúvacou komisiou. O dopadoch porušenia antidopingových pravidiel podľa článku 2.4 *Kódexu* jednotlivým *športovcom* na výsledky tímu, za ktorý *športovec* hrá počas príslušného obdobia, sa rozhodne v súlade s článkom 11 *Kódexu*.

## I.6 Povinnosti týkajúce sa poskytovania informácií omiestach pobytu

I.6.1 Bez ohľadu na akékoľvek iné ustanovenie v Prílohe I:

a. medzinárodná federácia môže navrhnúť a *národná antidopingová organizácia* môže súhlasiť s tým, že medzinárodná federácia deleguje niektoré alebo všetky svoje povinnosti týkajúce sa miesta pobytu na základe Prílohy I na *národnú antidopingovú organizáciu*;

b. medzinárodná federácia môže delegovať niektoré alebo všetky svoje povinnosti uvedené v Prílohe I na národný zväz *športovca*; alebo

c. *národná antidopingová organizácia* môže delegovať niektoré alebo všetky svoje povinnosti uvedené v Prílohe I na národný zväz *športovca* alebo inú príslušnú *antidopingovú organizáciu* do ktorej právomoci spadá príslušný *športovec*;

d. ak neexistuje žiadna príslušná *národná antidopingová organizácia*, povinnosti *národnej antidopingovej organizácie* týkajúce sa miesta pobytu uvedené v Prílohe I musí prevziať *národný olympijský výbor*; a

e. ak *WADA* rozhodne, že medzinárodná federácia alebo *národná antidopingová organizácia* riadne nevykonáva niektoré alebo všetky svoje povinnosti uvedené v Prílohe I, môže *WADA* delegovať niektoré alebo všetky tieto úlohy na hociktorú inú vhodnú *antidopingovú organizáciu*.

I.6.2 Národný zväz musí vyvinúť maximálne úsilie, aby pomohol medzinárodnej federácii a/alebo *národnej antidopingovej organizácii* (podľa situácie) pri zbere poskytnutí informácií o miestach pobytu od *športovcov*, ktorí spadajú do právomoci daného národného zväzu, (okrem iného) vrátane prijatia osobitných ustanovení svojich pravidiel na tento účel.

I.6.3 *Športovec* sa môže rozhodnúť delegovať úlohu podať poskytnutie informácií o miestach pobytu (a/alebo jeho aktualizácie) na tretiu stranu, napríklad na trénera, manažéra národného zväzu, za predpokladu, že daná tretia strana súhlasí s takýmto poverením. *Antidopingová organizácia*, ktorej sú adresované poskytnutia informácií o miestach pobytu od *športovca* môže požadovať vyplnenie písomného oznámenia o každom dohodnutom splnomocnení a jeho podpis príslušným *športovcom* a zástupcom tretej strany.

*[Poznámka k článku I.6.3: Napríklad, športovec, ktorý sa zúčastňuje kolektívneho športu alebo iného športu, kde sa súťaž a/alebo tréning vykonávajú kolektívne, môže delegovať úlohu podať poskytnutie informácií o miestach pobytu na tím, ktorú vykoná tréner, manažér alebo národný zväz. Avšak, pre vyššiu mieru komfortu a účinnosti, môže športovec delegovať podanie poskytnutia informácií o miestach pobytu na svoj tím nielen na obdobie výkonu tímových aktivít, ale tiež na obdobie, kedy nebude s tímom, za predpokladu, že s tým tím súhlasí. Za takýchto okolností bude musieť športovec poskytnúť tímu informácie o svojich individuálnych miestach pobytu počas príslušného obdobia a tak rozšíriť rozsah informácií o tímových aktivitách.]*

I.6.4 Vo všetkých prípadoch, vrátane *športovcov* v *kolektívnych športoch*:

a. každý *športovec* vedený v *Registri pre testovanie* ostane s konečnou platnosťou vždy zodpovedný za podanie presného a úplného poskytnutia informácií o miestach pobytu, či už podáva oznámenie osobne alebo deleguje túto úlohu na tretiu stranu. Aj napriek tomu, že *športovec* deleguje túto povinnosť na tretiu stranu, ak daná tretia strana nesplní platné požiadavky, nebude to môcť použiť na svoju obhajobu pri obvinení z  neposkytnutia informácií.

b. daný športovec bude aj naďalej osobne zodpovedný za to, aby zabezpečil svoju dostupnosť na *testovanie* v mieste, ktoré uviedol vo svojom poskytnutí informácií o miestach pobytu. Aj napriek tomu, že *športovec* deleguje svoju povinnosť podať informácie o svojom mieste pobytu na tretiu stranu, ak daná tretia strana neposkytne správne informácie alebo neaktualizuje predtým poskytnuté informácie, aby tak zabezpečila, že informácie o miestach pobytu uvedené v poskytnutí informácií o miestach pobytu na príslušný deň sú aktuálne a presné, nebude to môcť použiť na svoju obhajobu pri obvinení z nezastihnutia v mieste pobytu.

*[Poznámka k článku I.6.4: Ak bude pokus vykonať testovanie športovca počas 60 minútového časového intervalu určeného v rámci konkrétnej tímovej aktivity neúspešný kvôli tomu, že funkcionár tímu podal nesprávne informácie o tímovej aktivite alebo neaktualizoval predtým podané informácie v prípade, že sa podrobnosti tímovej aktivity následne zmenili, zodpovedným za sankciu podľa platných pravidiel medzinárodnej federácie za takéto nesplnenie povinností môže byť tím, avšak športovec bude aj naďalej zodpovedný za neposkytnutia informácií o miestach pobytu. Musí to byť takto, lebo ak môže športovec dávať za vinu tímu, že nie je k dispozícii na testovanie v mieste uvedenom tímom, potom by sa mohol vyhnúť povinnosti za poskytnutie informácií o miestach pobytu pre testovanie. Samozrejme, tím má rovnaký záujem ako športovec zabezpečiť presnosť poskytnutia informácií o miestach pobytu a vyhnúť sa neposkytnutiu informácií o miestach pobytu v mene športovca.]*

# Príloha J – Testovanie počas súťaže

J.1 Ako už predpokladá článok 5.3.2 *Kódexu*, táto príloha uvádza postup, ktorým sa riadi *WADA* pri posudzovaní žiadostí *antidopingových organizácií* o povolenie vykonať *testovanie počas súťaže* tam, kde sa im nepodarilo dosiahnuť dohodu o takomto testovaní s riadiacim orgánom daného *podujatia*.

J.2 Cieľom *WADA* pri posudzovaní takýchto požiadaviek je podporiť spoluprácu a koordináciu medzi jednotlivými antidopingovými organizáciami a účinnosť ich programov *testovania* a zároveň zabezpečiť, aby si každá *antidopingová organizácia* riadne plnila svoje povinnosti, a aby sa predišlo narušeniu priebehu *podujatia* a obťažovaniu *športovcov*.

J.3 Každá *antidopingová organizácia*, ktorá nie je zodpovedná za iniciovanie a určenie smerovania *testovania* na *podujatí* podľa článku 5.3.2 *Kódexu*, ktorá si však želá vykonať *testovanie* na takom *podujatí* musí, ešte **predtým ako kontaktuje *WADA***, písomne požiadať o povolenie riadiaci orgán *podujatia* s uvedením všetkých dôvodov.

J.4 Takéto požiadavky je potrebné zaslať riadiacemu orgánu najmenej **35 dní** pred začiatkom *podujatia* (tzn. 35 dní pred začiatkom obdobia *počas súťaže* ako je zadefinované v pravidlách medzinárodnej federácie pre príslušný šport).

J.5 Ak riadiaci orgán odmietne alebo neodpovie do **7 dní** od doručenia požiadavky, žiadajúca *antidopingová organizácia* môže zaslať písomnú žiadosť *WADA* (s kópiou na riadiaci orgán) s uvedením všetkých dôvodov, zreteľným popisom situácie a všetkej relevantnej korešpondencie medzi riadiacim orgánom a žiadajúcou *antidopingovou organizáciou*. Táto požiadavka musí byť doručená do *WADA* najneskôr **21 dní** pred začiatkom *podujatia*.

J.6 Po doručení takejto požiadavky, *WADA* bezodkladne požiada riadiaci orgán o jeho stanovisko k požiadavke a dôvody pre zamietnutie. Riadiaci orgán musí zaslať *WADA* odpoveď do **7 dní** od doručenia požiadavky *WADA*.

J.7 Po doručení odpovede riadiaceho orgánu do *WADA*, alebo ak riadiaci orgán neodpovie do **7 dní**, vydá *WADA* odôvodnené rozhodnutie do nasledujúcich **7 dní**. Vo svojom rozhodnutí *WADA* zváži, okrem iného, nasledujúce:

a) plán testovania pre *podujatie*, vrátane počtu a druhu testov plánovaných na *podujatí*;

b) škála *zakázaných látok*, na ktoré sa budú analyzovať odobraté *vzorky*;

c) celkový antidopingový program, ktorý sa realizuje v danom športe;

d) logistické otázky, ktoré by mohli viesť k povoleniu *antidopingovej organizácii* vykonať *testovanie* na *podujatí*;

e) všetky ostatné dôvody, ktoré predloží požadujúca *antidopingová organizácia* a/alebo riadiaci orgán, ktorý odmietne dané *testovanie*; a

f) všetky ostatné informácie, ktoré *WADA* považuje za relevantné.

J.8 Ak sa *WADA* rozhodne, že *testovanie počas súťaže* by malo byť povolené, či už tak, ako o to žiada požadujúca *antidopingová organizácia,* alebo ako to navrhuje *WADA*, *WADA* môže dať riadiacemu orgánu možnosť viesť dané testovanie, pokiaľ *WADA* nezváži, že to nie za daných okolností realistické a/alebo primerané.